Sirru Deal Thakun Raajje China Ah Dharafai Vaa Vahaka Akee Dhogeh:...\nސިއްރު ޑީލްތަކުން ރާއްޖެ ޗައިނާއަށް ދަރާފައިވާ ވާހަކަ އަކީ ދޮގެއް: މިނިސްޓަރ ސައީދު\n11 މަސް,6ދުވަސް, 11 ގަޑި, 20 މިނެޓް,6ސިކުންތު ކުރިން 4930ފަތޯނާ ފާއިޒް\nރައީސުލްޖުމްހޫރިއްޔާ އަބްދުﷲ ޔާމީންގެ ސަރުކާރުން ޗައިނާއާއެކު ހެދި ޑީލްތަކުން ރާއްޖެ ތިން ބިލިއަން ޑޮލަރަށް ދަރާފައިވާކަމަށް ބުނެ ބައެއް މީޑިޔާތަކުގައި ފަތުރަމުން އަންނަނީ ދޮގު ޚަބަރެއް ކަމަށް އިކޮނޮމިކް މިނިސްޓަރ މުޙައްމަދު ސައީދު ވިދާޅުވެއްޖެއެވެ.\nޗައިނާގެ މީޑިޔާއަކުން ހާމަކޮށްފައިވާ ގޮތުން، އެމައުލޫމާތު ހާމަކުރައްވާފައިވަނީ، އިންތިހާބީ ރައީސް އިބްރާހިމް މުހައްމަދު ސޯލިހް (އިބޫ) އޮކްޓޫބަރު މަހުގެ ހަ ވަނަ ދުވަހު ރާއްޖޭގައި ހުންނަވާ ޗައިނާގެ ސަފީރާ އެކު ބޭއްވި ބައްދަލުވުމުގެ ތެރެއިންނެވެ.\nއިކޮނޮމިކް މިނިސްޓަރ ކުރެއްވި ޓްވީޓެއްގައި ވިދާޅުވެފައިވަނީ، އެއީ ތެދު މައުލޫމާތެއް ނޫން ކަމަށެވެ. ކުދި ގައުމުތަކަށް އެހީވެދީ، އެފަދަ ގައުމުތަކަށް އިމާރާތްކުރުމުގެ އެހީ ފޯރުކޮށްދިނުމަށް ޗައިނާއިން ފެށި ބެލްޓް އެންޑް ރޯޑް ޕްރޮޖެކްޓް އިއުލާންކުރުމާއެކު އެ ޕްރޮޖެކްޓުގައި އެންމެ ފުރަތަމަ މި ސަރަހައްދުން ބައިވެރިވި ގައުމުގެ ތެރޭގައި ރާއްޖެ ހިމެނުނެވެ.\nބެލްޓް އެންޑް ރޯޑްގެ ތެރެއިން ދިވެހި ސަރުކާރާއި ޗައިނާއާއެކު ގިނަ ޑީލްތަކެއްގައި ސޮއިކުރި ކަމަށް ޗައިނާ މޯނިން ޕޯސްޓްގައިވެ އެވެ. ސިނަމާލެ ބްރިޖާއި، އެއާޕޯޓް އެކްސްޓެންޝަން މަޝްރޫއާއި ހުޅުމާލެ ހައުސިން ޕްރޮޖެކްޓެެއްވެސް އޭގެތެރޭގައި ހިމެނޭ ކަމަށް އެ ނޫހުން ބުންޏެވެ. އެ ނޫހުން ބުނީ އޭގެ ތެރޭގައި އަޑި ނޭނގޭ ސިއްރު ކަންތައްތަކެއް ހިމެނޭ ކަމަށް ވެސް ތުހުމަތުވާ ކަމަށެވެ.\nއެ ޚަބަރު އިކޮނޮމިކް މިނިސްޓަރ ދޮގު ކުރައްވާފައިވާއިރު، ޗައިނާ ސަރުކާރުން ރާއްޖޭގައި ބޮޑެތި މަޝްރޫއުތަކެއް ހިންގުމަށް ވަނީ އެހީތެރިވެދީފައެވެ. އޭގެ ތެރެއިން އެންމެ ފާހަގަކޮށްލެވޭ އެއް މަޝްރޫޢުއަކީ ޗައިނާ މޯލްޑިވްސް ފްރެންޑްޝިޕް ބްރިޖްގެ މަޝްރޫޢުއެވެ.\n13 މިނެޓް ކުރިން 21 0\n23 މިނެޓް ކުރިން 19 0


Hanguraama nimunas IS ge hiyani fuheveyne?\nއައިއެސް އިން 2017 އާ ހަމައަށް ކޮންޓްރޯލް ކުރި ރައްގާ ސަރަހައްދު. -- ފޮޓޯ: ރޮއިޓާސް\nލޭއޮހޮރުވުމާއި ބިރުވެރިކަމުގެ ތެރޭގައި ސީރިއާގެ ބޮޑުބައެއް ކޮންޓްރޯލް ކުރި ދީނީ ހަރުކަށި ވިސްނުމުގެ ހަނގުރާމަވެރި ޖަމާއަތެއް ކަމުގައިވާ އިސްލާމިކް ސްޓޭޓް (އައިސް) ގެ މައްޗަށް ކާމިޔާބީ ލިބިފައިވާކަމަށް އެމެރިކާއިން ވާގިދޭ ސީރިއަން ޑިމޮކްރެޓިކް ފޯސަސް (އެސްޑީއެފް) އިން ވަނީ އިއުލާނުކޮށްފަ އެވެ.\nމީގެ ފަސް އަހަރު ކުރިން، އިސްލާމީ ދައުލަތެއް އިއުލާނުކޮށް ގާތްގަނޑަކަށް 88،000 އަކަ ކިލޯމީޓަރުގެ ސަރަހައްދެއްގައި އައިއެސް އިން ރަސްކަން ކުރި އެވެ. އެ ޖަމާއަތުގެ ހަރުކަށި ވިސްނުމުގެ ބިޔަ ހިޔަނި ސީރިއާގެ ހުޅަނގުން އިރާގުގެ އިރަށް ފެތުރިގެން ދިޔަ އެވެ. އެ މުއްދަތުގެ ތެރޭގައި ގާތްގަނޑަކަށް އަށް މިލިއަނަށް ވުރެ ގިނަ މީހުންގެ މައްޗަށް އައިއެސް އިން ވެރިކަންކުރި އިރު، ތެލާއި، ވައްކަން ކުރުމާއި މީހުން ރަހީނުކޮށްގެން އެތަކެއް ބިލިއަން ޑޮލަރުގެ އާމްދަނީ ހޯދި އެވެ.\nއައިއެސްގެ ދައުލަތް ނިމުމަކަށް ގެނެވުނަސް، ލޭއޮހޮރުވުމުގެ ތަޖުރިބާ ލިބިގެންތިބި ހަނގުރާމަވެރިންނާއެކު، އެ ޖަމާއަތުގެ ފިކުރު ފުހެލަން ދަތިވާނެ އެވެ.\nމިދިޔަ ފެބްރުއަރީ މަހު އެމެރިކާގެ މިލިޓަރީ ސެންޓްރަލް ކޮމާންޑުގެ ވެރިޔާ ޖެނެރަލް ޖޯސެފް ވޮޓެލް ވެސް ވަނީ އެ ކަންބޮޑުވުން ފާޅުކުރައްވައިފަ އެވެ. އޭނާ ވިދާޅުވި ގޮތުގައި، އެކި ސަރަހައްދުތަކުގައި ހާވިޔާވެފައިވާ ތިބި އައިއެސް ފިކުރުގެ ހަނގުރާމަވެރިންނާއި، އެ ޖަމާއަތުގެ ސަޕޯޓަރުންނަށް އިތުރަށް ފަރުވާތެރިވާންޖެހޭ ކަމަށެވެ. އަދި އައިއެސްއަށް ކުރަމުންދާ ޕްރެޝަރު ދަމަހައްޓަން ނާކާމިޔާބުވެއްޖެ ނަމަ، ހަ މަސް ދުވަހުގެ ތެރޭގައި އައިއެސް މޫތަކުން އެ ޖަމާއަތުގެ ކުރިތައް ސީރިއާގެ އެހެން ހިސާބެއްގައި ފެޅުމުގެ ފުރުސަތު ބޮޑުކަމަށް އެމެރިކާގެ ސްޓޭޓް ޑިޕާޓްމަންޓުން މިދިޔަ ޖެނުއަރީ މަހު އިންޒާރުދިނެވެ.\nއެ އިންޒާރުތަކާއި ގުޅިގެން، އެމެރިކާގެ ރައީސް ޑޮނަލްޑް ޓްރަމްޕް ވަނީ ސީރިއާގައި ހަރަކާތްތެރިވާ 2،000 އެއްހާ އެމެރިކާ ސިފައިން އަނބުރާ ނުގެނައުމަށް ނިންމަވައިފަ އެވެ.\nއައިއެސްއަށް ދެން ވާނީ ކިހިނެއް؟\nއިރާގު ސަރުކާރުން 2017 ވަނަ އަހަރު އައިއެސްގެ މައްޗަށް ކާމިޔާބީ އިއުލާނުކުރިއިރު، އެ ޖަމާއަތުގެ ސިއްރު ނެޓްވާކުތައް ގާއިމުކޮށް ނިންމާފައިވާކަމަށް މިދިޔަ ފެބްރުއަރީ މަހު އދ. ސެކިޔުރިޓީ ކައުންސިލަށް ހުށަހެޅުނު ރިޕޯޓެއްގައި ފާހަގަކޮށްފައިވެ އެވެ.\nއަދި އައިއެސްގެ ހިންގުން މީހުން މަދު ދުރު ސަރަހައްދުތަކަށް ބަދަލުކޮށްފައިވާކަމަށް ވެސް އެ ރިޕޯޓުގައި ބުނެފައިވެ އެވެ. އެ ގޮތުން، އައިއެސް ހަނގުރާމަވެރިން ވަނީ ޖަންގަލިތަކާއި، ފަރުބަދަތަކުގެ ތެރޭގައި ތިބެގެން، ކުއްލި ހަމަލާތައް ދިނުމަށް ރާވަން ފަށައިފަ އެވެ. އެ ހަމަލާތަކުގެ ބޭނުމަކީ، ސަރުކާރަށް ސަލަމާތީ ކަންކަން ކަށަވަރު ނުކުރެވޭކަން ދެއްކުމާއި، ގައުމު އަލުން ބިނާކުރުމަށް ހުރަސް އެޅުންކަމުގައި އެ ރިޕޯޓުގައި ބުނެފައިވެ އެވެ. އޭގެ ތެރޭގައި ސިޔާސީ އަދި ސަރުކާރުގެ އޮފިޝަލުން މެރުމާއި، ރަހީނު ކުރުމުގެ އިތުރުން، ދައުލަތުގެ މައި އިދާރާތަކަށް ހަމަލާދިނުން ހިމެނެ އެވެ.\nއައިއެސްގެ ލީޑަރު އަދިވެސް އަތެއް ނުވޭ.\nއިރާގުގައި އައިއެސް އިން ހަރަކާތްތެރިވާ އުސޫލުން ސީރިއާގައި ވެސް އެ ޖަމާއަތުގެ އެފަދަ ނެޓްވާކެއް ގާއިމުކުރުމުގެ ބިރު ބޮޑެވެ. އަދި މިހާރުވެސް އައިއެސް ހަނގުރާމަވެރިންގެ އަތުގައި ނުރައްކާތެރި ހަތިޔާރުތައް ހުރިއިރު، ކޮންމެ ވަގުތެއްގައި ވެސް ބޮމާއި ބަޑީގެ ހަމަލާތައް ދިނުމުގެ ގާބިލުކަން އަދިވެސް ލިބިގެންވާކަމަށް އެމެރިކާގެ ސްޓޭޓް ޑިޕާޓްމަންޓުން ބުނެފައިވެ އެވެ.\nހާއްސަކޮށް، އެ ޖަމާއަތުގެ ލީޑަރު އަބޫބަކުރު އަލް ބަޣްދާދީ ހައްޔަރުކުރެވި ނޫނީ މަރާލެވިފައިނުވުމަކީ، އެ ޖަމާއަތަށް ލިބޭނެ ކުރިއެރުމެކެވެ. އަދި އެ ޖަމާއަތަށް ބޭރުން ލިބޭ އެހީތަކާއެކު ނަގުދު ފައިސާގެ ގޮތުގައި 50 މިލިއަނާއި 300 މިލިއަނާއި ދެމެދުގެ އަދަދެއް ހުންނާނެކަމަށް ކަމާބެހޭ އިދާރާތަކުން ލަފާކުރެ އެވެ.\nބާކީތިބީ ކިތައް ހަނގުރާމަވެރިން؟\nއދ. އަންދާޒާކުރާ ގޮތުގައި، އިރާގާއި ސީރިއާގައި އަދިވެސް އައިއެސްގެ 18،000 އެއްހާ ހަނގުރާމަވެރިން ހަރަކާތްތެރިވެ އެވެ. އޭގެ ތެރޭގައި ބޭރުގެ އެކި ގައުމުތަކުގެ 3،000 އެއްހާ މީހުންވެސް ހިމެނެ އެވެ. އައިއެސް ބަލިކުރުމަށް އުފެއްދި ދުނިޔޭގެ ކޯލިޝަނުންވެސް އެ އަދަދުތަކަށް އިއްތިފާގުވެ އެވެ. އެ ކޯލިޝަނުން ގަބޫލުކުރާ ގޮތުގައި، އައިއެސްގައި މިހާރު ބާކީތިބި ހަނގުރާމަވެރިން ތިބީ އެކި ސަރަހައްދުތަކުގައި ގާއިމުކޮށްފައިވާ ސްލީޕާ ސެލްސްތަކުގަ އެވެ.\nއެތަކެއް ހާސް ބައެއްގެ މަރު!\nއައިއެސް އާ ދެކޮޅަށް ކުރި ހަނގުރާމާގައި މަރުވި މީހުންގެ ސީދާ އަދަދު ސާފެއްނުވެ އެވެ. ޔޫކޭ އިން ހަރަކާތްތެރިވާ އަމިއްލަ ޖަމާއަތެއް ކަމުގައި ސީރިއަން އޮބްޒަވޭޓަރީ ފޮ ހިއުމަން ރައިޓްސް އިން ލަފާކުރާ ގޮތުގައި، 2011 ވަނަ ސީރިއާގައި ދާހިލީ ހަނގުރާމަ ފެށުނު ފަހުން 371،000 މީހުން ވަނީ މަރުވެފަ އެވެ. އޭގެ ތެރޭގައި 112،000 އަށް ވުރެ ގިނަ އާންމު ރައްޔިތުން ހިމެނެ އެވެ.\nހަނގުރާމައިގެ ތެރޭގައި މަރުވި މީހުންގެ އިތުރުން، 6.6 މިލިއަން މީހުން ސީރިއާގައި ގެދޮރު ގެއްލިފައިވާއިރު، އިތުރު 5.6 މިލިއަން މީހުން ވަނީ އެހެން ގައުމުތަކަށް ހިޖުރަކޮށްފަ އެވެ. އޭގެ ތެރެއިން 3.5 މިލިއަން މީހުން ތުރުކީން ހިމާޔަތް ހޯދާފައިވާއިރު، ލެބަނާނުގައި އެއް މިލިއަން އަދި ޖޯޑަންގައި 700،000 ސީރިއާ ރެފިއުޖީން ތިބި ކަމަށް ތަފާސް ހިސާބުތަކުން ދައްކަ އެވެ.


TC team Quarantine thiby Furaveri resort - vNews.mv\nޓީސީ ޓީމު ކަރަންޓީނުގައި ތިބީ ފުރަވެރި ރިސޯޓުގައި\nއިސްމާޢީލް ޝާހު 06 April 2020, 22:19\nކޮރޯނާވައިރަސް (ކޮވިޑް-19) އާ ގުޅިގެން ސްރީލަންކާގައި ކަރަންޓީނު ފުރިހަމަކުރުމަށްފަހު ހޯމަދުވަހު ރާއްޖެ އައި ޓީސީ ސްޕޯޓްސް ކްލަބު ފުރަވެރި ރިސޯޓުގައި ކަރަންޓީނުކޮށްފިއެވެ.\nމިއީ ޓީސީ ޓީމު ކަރަންޓީނުކުރި ދެވަނަ ފަހަރެވެ. ލަންކާގައި ޓީސީ ފުރަތަމަ ކަރަންޓީނު ކުރީ މިދިޔަ މާޗު މަހުގެ 12 ވަނަ ދުވަހު އެވެ. ޓީސީ ލަންކާގައި ކަރަންޓީނުކުރުމަށް ނިންމާފައިވަނީ އޭއެފްސީ ކަޕުގައި ބަޝުންދުރާ ކިންގްސްއާ ދެކޮޅަށް މިދިޔަ މަހުގެ 11 ކުޅުނު މެޗަށްފަހުގައެވެ.\nލަންކާގެ މެރީނޯ ބީޗު ހޮޓަލުގައި 14 ދުވަހަށް ކަރަންޓީނުގައި ބެހެއްޓި ނަމަވެސް މުއްދަތު ހަމަވާން ހަތަރު ދުވަހަށް ވެފައިވަނިކޮށް ސްރީލަންކާގެ ސަރުކާރުން ވަނީ އެ ޤައުމު ލޮކްޑައުންކޮށްފައެވެ. އެއާއެކު ވައިގެ ދަތުރުފަތުރު މެދުކަނޑާލިއެވެ. ޓީސީ ގެނައުމަށް ސަރުކާރުން މަސައްކަތްކުރި ނަމަވެސް އެފަހަރު އެކަން ނުވީ ޝެޑިއުލް ފްލައިޓެއް ނެތުމުންނެވެ.\nޓީސީ ޓީމު އާދީއްތަ ދުވަހުގެރޭ ރާއްޖެ ގެނައީ، ރާއްޖެ ނާދެވިފައި ތިބި ދިވެހިންން ގެނައުމަށް ގައުމީ އެއާލައިން މޯލްޑިވިއަންއިން ކުރި ހާއްސަ ދަތުރުގައެވެ. އެ ޓީމު މިވަގުތު ތިބީ ފުރަވެރި ރިސޯޓުގައެވެ. އަދި ކޮންމެ ކުޅުންތެރިއަކަށް ވަނީ ވަކި ކޮޓަރިއެއް ދީފައެވެ.\nކޮވިޑް-19 ގެ ބަލިމަޑުކަމާއި މުޅި ދުނިޔެ ކުރިމަތިލަމުންދާއިރު މިކަމުގެ ސަބަބުން ދުނިޔޭގެ ފުޓުބޯޅައަށް ވަނީ ގިނަ ލޮޅުންތަކެއް އަރާފައެވެ.\nއޭއެފްސީން ވަނީ މާޗު މަހާއި އޭޕްރީލް މަހު އޭއެފްސީ ކަޕްގެ ހުރިހާ ސަރަހައްދެއްގައި ކުޅޭގޮތަށް ނިންމާފައިވާ މެޗުތައް ފަސްކޮށްފައެވެ. އެންމެ ފުރަތަމަ ފަސްކުރީ އޭރު ބަލި އެންމެ ހަލުވި މިނެއްގައި ފެތެރެމުން އައި ސައުތު އީސްޓް އޭޝިއާ ޒޯނުގެ މެޗުތަކެވެ. އެއަށްފަހު އޭއެފްސީގެ ކުއްލި ބައްދަލުވުމެއް ބާއްވާ، ގިނަ ކަންތައްތަކެއް ފަސްކުރިއެވެ.\nކުޅިވަރު ޓިސީ ސްޕޯޓްސް ކްލަބު


Tourism dhaairaage enmennah covid vaccine dhey furathama gaumakah raajje hadhan campaign eh | Mihaaru\nޓޫރިޒަމް މިނިސްޓަރު މައުސޫމާ (ކ) އާއި އެމްއެމްޕީއާރުސީގެ އެމްޑީ ތޮއްޔިބު (ވ) "އައި އެމް ވެކްސިނޭޓެޑް" ކެމްޕޭން ފައްޓަވައިދެއްވަނީ-- ފޮޓޯ: މިހާރު\n28 އެޕްރީލް 2021 - 16:03\nޓޫރިޒަމް ޓޫރިޒަމް މިނިސްޓްރީ ރިސޯޓްތައް އެމްއެމްޕީއާރުސީ ކޮވިޑް ވެކްސިން\nCovid-19 positive cases among locals are increasing daily. 400 cases yesterday. So before countries start labelling Maldives asared zone, take measures to control the spread.\nތިޔައްވުރެ ރަނގަޅީ މިނިމަމްވޭޖު ދިނިއްޔާ ރިޔާސީ އިންތިހާބުގަ ވޯޓުދިނީ ޔާމިނު ރިސޯޓު ހިއްސާ ނުދިނީމަ މިފަހަރު ކައުންސިލު އިންތިހާބުގަ އެއްވެސް ބަޔަކައް ވޯޓެއް ނުދެން ރިޔާސީ އިންތިހާބު ކުރިން ރިސޯޓު މުވައްޒަފުންގެ ފުލެޓު މިފަދަ ކޮރޯނާ ހާލަތެއްގަ ދިމާވާ މާލީދަތިތަކައް މުވައްޒަފުންނައް ލިބޭނެ ފައިސާގެ ފަންޑެއް ގާއިމުކުރަންވީ ޕެންޝަން ފަންޑަކުން ޒައްރެއްގެ މިންވަރުވެސް ނުލިބުނު ހާލުގަޖެހިގެން އެދުމުންވެސް.\nމިނިވަމް ވޭޖް ކެމްޕެއިގން - މުވައްޒަފުންގެ އިނާޔަތާއި ދިރިއުޅުމުގެ ފެންވަރު އެއްމެ ރަނގަޅު ގައުމު. ދިވެހިންގެ ވަޒީފާ ދިވެހިންނަށް - މިނިވަން އޮޑިޓްފާމްތަކުން ސޭވިސްޗާޖް އޮޑިޓެއް ޖައްސާ ކެމްޕެއިންގން. މަހުން މަހަށް މުސާރަ ދޭތޯ ބަލާ ކެމްޕެއިގން . ކަޑަ؟\nބޭކާރު ކަ މެއް\nކޮވިޑް އަށް ޕެނަޑޯލް ކަހަލަ ބޭހެއް އުފައްދާ ޓެސްޓް ކުރަ މުންދާ އިރު ތިޔަ ވެކްސިން ބޭކާރު ވާނެ، ވެކްސިން އަކީ އެން މެންނަށް ޖެހޭނެ އެއްޗެއް ނޫން!


Kudakuhjakaa behigen ivvi 20 aharuge jalu hukumeh baathilu\nކުޑަކުއްޖަކާ ބެހިގެން އިއްވި 20 އަހަރުގެ ޖަލު ހުކުމެއް ބާތިލްކޮށްފި\nހައި ކޯޓު: 20 އަހަރުގެ ޖަލު ހުކުމެއް ބާތިލު ކުރި\nކުޑަކުއްޖަކާ ބެހިގެން މީހަކު 20 އަހަރު ދުވަހަށް ޖަލަށްލާން ކުރި ހުކުމެއް ހައި ކޯޓުން ބާތިލްކޮށްފި އެވެ.\nމިއީ ށ. ނޫމަރާ، ލިލީގޭ، އަބްދުލް މުހައިމިން އާދަމް 2013 ވަނަ އަހަރުގެ އޮކްޓޯބަރު މަހުގެ ކުރީކޮޅު ށ. ފުނަދޫއަށް ގޮސް އެރަށު ހުރިއިރު އޭނާއަށް ބޮޑުބޭބެ ކިޔާ ކުއްޖަކާއެކު ޖިންސީ އަމަލެއް ހިންގާފައިވާތީ އާއިލާގެ މެންބަރަކާއެކު ޖިންސީ އަމަލެއް ހިންގުމުގެ ކުށުގެ ދައުވާ އޭނާގެ މައްޗަށް ސާބިތުވެ، ނޫމަރާ މެޖިސްޓްރޭޓް ކޯޓުން އޭނާ 20 އަހަރު ދުވަހުގެ ޖަލަށްލާން ކޮށްފައިވާ ހުކުމެކެވެ.\nއެ މައްސަލަ އިސްތިއުނާފުކޮށް އަބްދުލްމުހައިމިނު ހަތަރު ނުކުތާއެއް ހުށަހެޅި އެވެ. އެއީ ގާނޫނު އަސާސީއިން ކަށަވަރު ކޮށްދީފައިވާ ހައްގުތައް ތަހުގީގުގައި ލިބިނުދީ ގާނޫނު އަސާސީގެ 52 ވަނަ މާއްދާއާ ހިލާފަށް ހޯދާފައިވާ ހެކީގައި ކުރި ތަހުގީގެއްގެ މައްޗަށް ކޮށްފައިވާ ދައުވާއަކަށް ހުކުމް އިއްވުމާއި ހެކިބަސް ބަލައިގަތުމުގެ އުސޫލާއި ހިލާފަށް ހެކިބަސް ބަލައިގަނެފައި ވުމެވެ. އަދި އެކަށީގެންވާ މިންވަރަށް ދައުލަތުން ހެކި ދެއްކިފައި ނުވުމާއި ޝައްކު އުފެދޭ ގިނަ ކަންތައްތަކެއް ހުއްޓައި އެކަންކަމަށް ރިއާޔަތް ނުކޮށް ހުކުމް އިއްވުމެވެ.\nއިސްތިއުނާފުގެ ޝަރީއަތަށް ފަހު ހައި ކޯޓުން އިއްވި ހުކުމުގައި ވަނީ މީހަކު، ކުޑަކުއްޖަކާއެކު ޖިންސީ އަމަލެއް ހިންގައިފިކަން ސާބިތު ކުރުމަށް މަދުވެގެން ފަސް ބާވަތެއްގެ ހެކި ހުންނަން ޖެހޭނެ ކަމަށެވެ. ނަމަވެސް މި މައްސަލަ ސާބިތު ކުރަން ދައުލަތުން ހުށަހަޅާފައިވަނީ ތިން ބާވަތެއްގެ ހެކި ކަމަށެވެ.\nހުކުމުގައި ވަނީ ހާދިސާ ހިނގާފައިވަނީ އޮކްޓޯބަރު 19، 2013 ގައި ކަމަށާއި ނަމަވެސް އެ ކުއްޖާ ހޮސްޕިޓަލަށް ގެންގޮސް ޑޮކްޓަރަށް ދައްކާފައިވަނީ އޭގެ ދެމަސް ފަހުން ކަމަށެވެ. ހުކުމުގައި ޝައްކު ކުރެވޭ އިތުރު ކަންކަން ވެސް ފާހަގަ ކޮށްފައިވެ އެވެ.\nއެހެން ކަމުން ގާނޫނުއަސާސީގެ 51 ވަނަ މާއްދާއާ ހިލާފަށް ކަމަށްބުނެ އިސްތިއުނާފުކުރި ފަރާތުން ހުށަހެޅި ނުކުތާ ޝަރީއަތަށް ގަބޫލުކުރެވޭ ކަމަށެވެ.\nހައިކޯޓް ޖިންސީ ގޯނާ ށ. ފުނަދޫ


ޓެކްނިކަލް އޮފިސާރ ގްރޭޑް 1\nމަޤާމުގެ ހުއްދަ ނަންބަރު:\nކައުންސެލިންގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، ކައުންސެލިންގެ ދާއިރާއެއްގައި2އަހަރުދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ؛\nކައުންސެލިންގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުން. ނުވަތަ؛\nކައުންސެލިންގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، ގުޅުންހުރި އެހެން ދާއިރާއަކުން ލެވެލް4ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\n- ސްކޫލުގައި ތިބި އިތުރު/ޚާއްޞަ އެހީއަށް ބޭނުންވާ ދަރިވަރުންގެ ޒިންމާތައް ފުރިހަމައަށް ނަގައި، އަޚްލާޤީ މައްސަލަ ތަކުރާރުވާ ދަރިވަރުންގެ މައްސަލަތައް ބެލުން. އެގޮތުން، އެފަދަ އެހީ ބޭނުންވާ ދަރިވަރުން ފާހަގަކޮށް، އެ ދަރިވަރުންގެ ރެކޯޑްތައް ބެލެހެއްޓުމަށް ފައިލްތައް ތައްޔާރުކޮށް ޤަވައިދުން ބަލަހައްޓަމުން ގެންދިއުން.\n- ކުލާސްތަކަށްގޮސް، އިތުރު އެހީއަށް ބޭނުންވާ ދަރިވަރުންގެ މަސައްކަތްތައް ކައިރިންބަލައި، އެކަންތައްތައް ރެކޯޑްކުރުން.\n- އެފަދަ މައްސަލަތައް ހުންނަ ދަރިވަރުންނާއި، އަޚްލާޤީ މައްސަލަ ހުންނަ ދަރިވަރުންގެ މަޢުލޫމާތު ޓީޗަރުންނާ ހިއްސާކޮށް، އެފަދަ ދަރިވަރުންގެ ޓީޗަރުންނާ ގާތް ގުޅުމެއް ބޭއްވުން.\n- އެފަދަ މައްސަލަތައް ހުންނަ ދަރިވަރުންނާއި އަޚްލާޤީ މައްސަލަ ހުންނަ ދަރިވަރުންގެ މަޢުލޫމާތު ޓީޗަރުންނާ ހިއްސާކޮށް، އެފަދަ ދަރިވަރުންގެ ޓީޗަރުންނާ ގާތް ގުޅުމެއް ބޭއްވުން.\n- އެފަދަ ކުދިން ބަލަހައްޓާނެ ގޮތާއި، އެކުދިންނަށް ބޭނުންވާނެ އެހީތެރިކަމަކީ ކޮބައިކަން އަންގައިދޭނެ ފަދަ ވޯރްކޝޮޕް/ސެމިނާރުތައް ސުކޫލުގެ ޓީޗަރުންނަށާއި ބެލެނިވެރިންނަށް ރާވައި ހިންގައިދިނުން.\nވަޒީފާ އަދާކުރަންޖެހޭ ތަނާއި ސެކްޝަން:\nމަރަދޫފޭދޫ ސްކޫލް / އެކަޑެމިކް ސެކްޝަން\nވަޒީފާ އަށް އެންމެ ގާބިލް ފަރާތެއް ހޮވުމަށް ބެލޭނެ ކަންތައްތައް:\nދިވެހި ސިވިލް ސަރވިސްގެ ވަޒީފާއަށް އެދޭ ފޯމު (ވަޒީފާއަށް އެދޭ ފޯމު، މި ސްކޫލުގެ އޮފީހުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ ވެބްސައިޓުން ވެސް މި ފޯމު ޑައުންލޯޑު ކުރެވޭނެއެވެ.)\nލިބިފައިވާ ތައުލީމީ ސެޓްފިކެޓްތަކާއި، އެހެނިހެން ސެޓުފިކެޓުތަކުގެ އެކްރެޑިޓް ފޮޓޯކޮޕީތައް (މޯލްޑިވްސް ކޮލިފިކޭޝަން އޮތޯރިޓީން އެކްރެޑިޓް ކޮށްފައިވާ)\nލިބިފައިވާ މަސައްކަތުގެ ތަޖުރިބާ ސާބިތުކުރެވޭ، ވަޒީފާ އަދާކުރި އޮފީސްތަކުގެ ލިޔުންތައް.\nދިވެހި ރައްޔިތެއްކަން އަންގައިދޭ ކާޑުގެ ކޮޕީ (އަސްލާ އެއްގޮތްކަމަށް ތައްގަނޑު ޖަހާފައިވާ)\nވަޒީފާގެ ދާއިރާއާ ގުޅޭ ކުރުމުއްދަތުގެ ކޯހާއި ވާކްޝޮޕްތަކުގެ ލިޔުންތަކުގެ ފޮޓޯ ކޮޕީ.\nސަރުކާރުގެ ވަޒީފާގައި ހުރި މުވައްޒަފެއްނަމަ، މި ވަޒީފާއަށް ހޮވިއްޖެނަމަ، ބަދަލުވުމުގެ އިޢުތިރާޒެއް ނެތްކަމުގެ ލިޔުން.\nމި މަޤާމަށް އެދޭ ޝަރުޠު ފުރިހަމަވާ ފަރާތްތަކުން، 2016 ޖަނަވަރީ 12 ވާ އަންގާރަ ދުވަހުގެ މެންދުރުފަހު 14:00 ގެ ކުރިން މަތީގައިވާ ލިއުންތަކާއެކު، މަރަދޫފޭދޫ ސްކޫލަށް ހުށަހެޅުން އެދެމެވެ.\nމި މަޤާމަށް ކުރިމަތިލާ ފަރާތްތަކަށް އިންޓަވިއުކުރުން މަރަދޫފޭދޫ ސްކޫލުގައި އޮންނާނެއެވެ. އިންޓަވިއު ކުރިއަށް ގެންދެވޭނީ، 2016 ޖަނަވަރީމަހުގެ 14 ވަނަ ދުވަހުގައެވެ.\nއިތުރު މަޢުލޫމާތު ހޯދަން ގުޅާނީ، 6891531 ނަންބަރު ފޯނާއެވެ.\nނަންބަރު: GS61 /IUL/2015/17\nސުންގަޑި: 12 ޖަނަވަރީ 2016 1400


Neydhemey Vakivumeh Haadhahaa Loabivey - 23 | Vaahaka\nމަރިޔަމް ހުސައިން January 27, 2018\t22 Comments\nViews: 12722\t93\n"އެއީ މަކަރުވެރިއެއް އޭނަ އަހަންނަށް އޮޅުވާލީ މަކަރުހެދީ......"\nލައިބާގެ އަޑު ތުރުތުރު އަޅައެވެ. ނަފްރަތާއި ރުޅިވެރިކަން އުފެދިއްޖެ ކޮންމެ ހިތެއްގައި އެފަދަ އަސަރުތަކެއް ވާނޭކަން ގައިމެވެ.\n"ކީ...ކީކޭ ލައިބާ ތިކިޔަނީ...."\nފާތުންގެ ނިތަށް ގިނަވެފައިވާ ކުދި ރޫތަކުން ހެކިދެނީ ލައިބާ އެދެއްކި ވާހަކަ އޭނާއަށް ނޭގޭކަމެވެ. އަމުދުން އެހާ ލޯބިން ލައިބާ ކައިވެނި ކުރި މީހެއް އޭނާއަށް އޮޅުވާލަފާނެކަމަށް ގަބޫލުކުރެވޭނީ ކިހިނަކުން ހެއްޔެވެ؟\n"ނަވީން ކޮންކަމެއްތަ އޮޅުވާލީ....ތަންކޮޅެއް ސާފުކޮން ބުނެބަލަ....."\nއެކުވެރިޔާގެ ދެކޮނޑުގައި ހިފާ ތަޅުވާލަމުން ފާތުން ބުނެލިއެވެ.\n"ނަވީން ކޮންކަމެއް އަހަންނަށް އޮޅުވާނުލަނީ........"\n" ނަވީން އެހެން އަންބެއް ހުރޭ....."\nފާތުންގެ ކޮނޑުމައްޗަށް ވެއްޓި ލައިބާ ރޮއެގަތެވެ. ފާތުންގެ ބޮޑުވެފައިވާ ދެލޮލާއި ހުޅެވިފައިވާ އަނގައިން އެޙަބަރުން އޭނާއަށް ލިބުނު ހައިރާންކަން ކިތަންމެ ރަނގަޅަކަށްވެސް ފެންނަން ހުއްޓެވެ. ފާތުންނަށް ބުނާނެ އެއްޗެއް ނޭގިފައި އެތަށް އިރަކު ހުއްޓުން އަރާފައި ހުރެވުނެވެ.\n"މަ އޭރުވެސް ހިތަށް އެރިއޭ މާ އަވަސް އަރުވާލާފަ ކައިވެނިކުރާތީ މީގަ ގޯހެއް އެބައުޅެޔޭ........"\nފާތުން އޭނާއަށް މާކުރިން ހީވި ހީވުމެއްގެ ވާހަކަ ބުންޏެވެ.\nލައިބާ ފާތުންގެ ކޮނޑުމަތިން ނަގާ އޭނާގެ މޫނު ފޮހެދެމުން ފާތުން ވާހަކަ ދެއްކިއެވެ. މިހާރު އެމޫނުމަތިން ފެންނަނީ ރުޅިވެރިކަމެވެ. ފާތުންގެ ހިތުގައިވެސް މިހާރު ނަވީނާއި މެދުވަނީ ނަފްރަތެވެ. އޭނާގެ އެންމެ ގާތް އެކުވެރިޔާއަށް އޮޅުވާލީތީ އެހިތުގައިވެސް ވަނީ ރުޅިވެރިކަން އުފެދިފައެވެ.\n"ނުރޮއެ.....އެކަހަލަ މީހަކަށްޓަކާ ތިދެލޮލުން އެންމެ ކަރުނަ ތިއްކެއްވެސް އޮހޮރުވާލައިގެން ނުވާނެ......"\nފާތުން ލައިބާއަށް ހިތްވަރު ދިނުމުގެ ގޮތުން ބުނެލިއެވެ.\n"އެކަމަކު އަހަންނަކަށް ދެން ނަވީން މަތިން ހަނދާން ނައްތައެއް ނުލެވޭނެ......"\nލައިބާގެ އަޑު އިވިއްޖެ ކޮންމެ މީހެއްގެ ހިތް ރޮއްވާލާފަދަ އެތަށް އަސަރެއް އެފަކީރުގެ އަޑުގައިވިއެވެ.\nފާތުންގެ ދެލޯވެސްވަނީ ފެންކަޅިވެފައެވެ. ފާތުންނަށްވެސް ލައިބާ ނަވީންމަތިން ހަނދާން ނައްތާލުމަކީ ދެން ކުރަން އެހާ ފަސޭހަކަމެއް ނޫންކަން އެނގެއެވެ. އެހެނަސް ނަވީން އެނބުރި ދެން ލައިބާ ގާތަށް އައިސްދާނެހެން ފާތުންނަކަށް ހިއެއް ނުވެއެވެ.\nފާތުން ގިނަ ވާހަކަތަކެއް ނުދައްކާ އެނބުރި ގެއަށް ދިޔައީ ލައިބާ ކުޑަކޮން ހަމައަކަށް އެޅުނީމައެވެ. އެއްޗެއް ކާން ގަބޫލު ނުވިޔަސް ނުރޯނެކަމަށް ލައިބާ، ފާތުން ކައިރީ ވަޢުދުވިއެވެ.\nލައިބާ އާއި ފާތުން ނަވީންގެ ވާޙަކަ ދެއްކިއިރު ބަޝީރާވީ ފާތުންގެ މަންމަޔާއެކު ފިހާރަޔަކަށް ގޮހެވެ.އެހެންވެ އޭނާއަކަށް ކަމުގެ ހަގީގަތެއް ނޭގެއެވެ. އޭނާ ހީކޮށްގެން ހުރީ ނަވީން ދިއުމުން ލައިބާ މާބޮޑަށް ދެރަވީ ކަމުގައެވެ. ބަޝީރާ އާދޭސްކޮށްވެސް ލައިބާ އެކަށްޗެއްވެސް ނުކެއެވެ. ހަމައެކަނި ބޯލީ ބަޝީރާ ގިރާފައި ދިން ލުނބޯހުތުފަނި ތައްޓެކެވެ. އެބޮއެގެން ލައިބާ އެނދަށް އަރާ ބިތްދޮށަށް އެނބުރި އޮތީއެވެ. އެދެލޮލުގައި ނިދީގެ ކަންފުޅެއްވެސް ނުވެއެވެ. ދެލޮލުން އޮހެމުންދިޔަ ހިތިކަރުނަ ލައިބާގެ އެކަނިވެރިކަން ފިލުވާލަދޭނެ މިތުރެއް ކަމުގައިވިއެވެ.\nމާހިލް އެކޭ އެއްގޮތަށް ސަޖާވެސް އުޅެނީ އޮފީހުގައި ނިކަން ބުރަކޮންނެވެ. ދެމީހުންނަށް އެކީ ވަގުތު ހޭދަކޮށްލަން ލިބެނީ ހަމަ އެކަނި ރޭގަނޑުއޭ ބުންޏަސް ދޮގަކަށް ނުވާނެއެވެ. ސަޖާ މާހިލްގެ އިންތިޒާރުގައި ކޮންމެ ރެއަކު އޭނާ ގެއަށް އަންނަދެން އިންތިޒާރުކުރެއެވެ. އެހެނަސް މާޙިލްވެސް ހުންނަނީ ގެއަށް އަންނަން ވާއިރަށް ވަރަށް ބޮޑަށް ވަރުބަލި ވެފައެވެ. ނިދަން ބޭނުންވެފައެވެ. ސަޖާއަށް ވަގުތުކޮޅެއް ދިނުމުގެ ބަދަލުގައި އެބަހަނާގައި އޭނާ ނިކަން އަވަހަށް ނިދައެވެ. ސަޖާހީކޮށްގެން ހުރީ ނަވީން ރަށުގައި ނެތުމުން މާހިލަށް ކުރަން ޖެހޭ މަސައްކަތް ގިނައީ ކަމަށެވެ.\nފަރުދާގެ ފުރަގަހުގައި މާހިލް ކުޅެމުންދާ ޑުރާމާގެ ހިލަމެއް ސަޖާއަކަށް ކުޑަކޮންވެސް ނޭގެއެވެ. އޮފީހުން ނިމޭ ގޮތަށް މާހިލް ދަނީ އާޝާ ކައިރިއަށެވެ. ކިތަންމެ ފަސްއަޅާ ފޮރުވާފައި އޮތަސް އަދިވެސް އަލަތުލޯބީގެ ބާރުގަދައީއެވެ. އާޝާގެ އުނގުގައި ބޯއަޅާލައިގެން އޮތްއިރު މާހިލްގެ ދެލޯވަނީ މެރިފައެވެ. އާޝާގެ އަތުގެ އިނގިލިތަކުން މާޙިލްގެ ބޮލުގައި ފިރުމަމުން ދިޔައިރު އޭނާއަށް ލިބެމުންދާ އަރާމު ތުންފަތްމަތީ ދުވަމުންދިޔަ ހިނިތުންވުން ހެކިވާނެއެވެ.\nމާހިލްގެ ދުލުގައި އަނގައިން ބުނާނެހާ ބާރެއްނެތެވެ. އެއަޑުގައިވީ މަސްތީކަމެވެ.\nފުން ހިޔާލެއްގެ ތެރެއަށް ގެއްލިފައި އިން އާޝާ މާހިލްގެ އަޑަށް ދިޔައީ ސިއްސައިގެންނެވެ.\n"އަހަރެން ގެއަށް ނުފޮނުވަންތަ މިރޭ ތިއުޅެނީ....."\nއާޝާގެ ލޮލަށް ބަލަން އޮވެފައި މާހިލް ބުނެލިއެވެ.\n"ވައިފަށް ވުރެން އަހަރެން އަދިވެސް މާ ކުޅަދާނަދޯ "\nފަހުރުވެރިވެލާފައި އާޝާ ބުނެލިއެވެ.\nއާޝާގެ މޫނުގައި ފިރުމާލަމުން މާޙިލް ބުނެލިއެވެ. އާޝާގެ ތުންފަތްމައްޗަށް ހިނިތުންވުން ގެނުވީ އެކުރު ޖުމްލައިންވެސް މާހިލަށް އާޝާ މުހިއްމުވަރު އިޙްސާސްވުމުންނެވެ. އަދިވެސް މާހިލްގެ ހިތުގައި އާޝާއަށް ހުސްމަގާމެއް އޮތްކަން ޔަގީންވާތީއެވެ.\nމާޙިލްގެ ފޯނު ރިންގުވާން ފެށީ އެވަގުތުއެވެ. ވަރަށް އުނދަގުލުން ފޯނުނަގާ ބަލާލިއިރު ސްކުރީނަށް " ވައިފް" އަރާފައި އިނުމުން މާހިލަށް ތެޅިގަނެވުނެވެ. އެކޯލަށް ޖަވާބު ދިނުމުގެ ބަދަލުގައި ފޯނު ސައިލެންޓްކޮށްލިއެވެ.\nއަތުގައި އަޅާފައިވާ ގަޑިއަށް ބަލާލައި މާހިލް ތެދުވެ ސޯފާގައި ހަމަޖެހިލި ވަގުތު އާޝާ ސުވާލުކުރިއެވެ.\n"އާން މަޑެއް ނުކުރެވޭންނު...."\nމާހިލްގެ ނިންމުން އިވިފައި އާޝާގެ މޫނުމަތީގައިވި ހިނިތުންވުން ގެއްލުނެވެ. އާޝާއަށް އޮންނަނީ މާހިލް އޭނާއާއެކު ހޭދަކުރާ ވަގުތު މަދުވެފައެވެ. މާހިލް ލޯގަނޑު ކުރިމައްޗަށް ހުއްޓި ނެއްޓިފައިވާ ގަމީހުގެ ގޮށްތައް އަޅުވާލައި ހޭވިފައިވާ އިސްތަށިގަނޑު ރީތިކޮށްލިއެވެ.\n"މަށަށް ހީވާ އެއްޗެއް ބުނަންތަ؟"\nއާޝާގެ އަޑަށް މާހިލް ހުއްޓެވުނެވެ. ލޯގަނޑަށް ބަލައިގެން ހުރިއިރު މާހިލަށް އާޝާގެ މޫނުމަތިން އަރާފައިބާ ކުލަތައް ކިތަންމެ ރަނގަޅަކަށްވެސް ފެންނަން ހުއްޓެވެ.\n"މަށަށް ހީވަނީ މާހިލް މަގޭ ކައިރިއަށް އަންނަނީ ލޯތްބަކުން ނޫންހެން.....ޓައިމް ޕާސްކޮށްލަން ހެން....."\nހިތްހަމަނުޖެހިފައި އިނދެވެސް އާޝާ ވާހަކަ ދެއްކީ އާދައިގެ ރާގެއްގައެވެ. މާހިލަށް އޭނާ ހިތްހަމަ ނުޖެހިފައިވާ ވަރު އަންގަން ބޭނުން ނުވާ ކަހަލައެވެ.\n"ކީއްވެ ތިހެން ތިބުނީ.....؟"\nމާހިލް އާޝާގެ މޫނަށް ބަލާލަމުން ސުވާލުކުރިއެވެ.\n"މިހެން ބުނާންނު ވައިފް ގުޅާއިރަށް ދާންތެޅިގަންނައިރު ހީވަނީ ދެފަޔަށް ހިނިއަރާތި އުޅޭހެން ވިއްޔާ......"\nސޯފާއިން ތެދުވެ މާހިލް ކައިރިއަށް ޖެހިލަމުން އާޝާ ބުނެލިއެވެ. އާޝާ ހިތްހަމަ ނުޖެހިފައިވާކަން މާހިލަށް ކިތަންމެ ރަނގަޅަކަށްވެސް އޭނާ ބުނެލާ ބަސްތަކުން އެނގެއެވެ.\n"އަހަރެން ދެކެ ތިހާ ލޯތްބެއް ވާނަމަ ކީއްތަ ވާނީ ހަމަ އެންމެ ރެއަކު މަގޭ ކައިރީ މަޑުކޮށްލަން....."\nއާޝާގެ އުނަގަނޑުގައި ހިފާ މާހިލާ ކައިރިކޮށްލިއެވެ. މާހިލްގެ ދެއަތުގެ ތެރޭގައި އާޝާ ބޮނޑިކޮށްލިއެވެ. އިތުރަށް އާޝާވެސް ޝަކުވާކުރާކަށް ބޭނުމެއް ނުވިއެވެ. މާހިލްގެ ކޮންމެ ހަރަކާތަކަށް އާޝާ އިޖާބަދިނީ ހިތުންރުހުމުންނެވެ. އެއީ އާޝާވެސް ބޭނުންވާ ގޮތެވެ. މީހެއްގެ ފިރިއެއްކަން އެނގޭއިރުވެސް އާޝާއަށް އެއީ މައްސަލައަކަށް ނޫނެވެ. މާހިލަށް މައްސަލައަކަށް ނުވަންޏާ އޭނާއަށް މައްސަލައަކަށް ވާންވީ ކީއްވެގެން ހެއްޔެވެ.\nނިޒާރަށް ލޯހުޅުވާލެވުނީ ވަރަށް ބޮޑަށް ފިނިވާތީއެވެ. ކޮޓަރިތެރޭގައި ނިޒާރަށް ފުރަގަސްދީގެން ނަވީންހުރީ ފަތިސްނަމާދުކުރާށެވެ. އެމަންޒަރު ފެނުމުން ނިޒާރަށް ހިތްހަމަޖެހުން ލިބުނެވެ. އެހެނަސް ދެވަނަ ސިކުންތުގައި އޭނާގެ ދެލޯތެންމާލިއެވެ. ނިޒާރުގެ ހާލު މިހާބޮޑުވީ ޖޫލީ ދެއްކި ވާހަކައެއް ނިޒާރަށް އަޑުއިވުމުންނެވެ.\nނަވީނަކީ ނިޒާރުގެ ހުރި ހަމައެކަނި ދަރިފުޅެވެ. ނަވީންގެ މަންމަ ނިޔާވީ ނަވީން ވިހަން އުޅުމުގެ ތެރޭގައެވެ. އެންމެ ފުރަތަމަ ދުވަހުން ފެށިގެން މަންމަޔަކާނުލާ ނަވީން ބެލީ އޭނާއެވެ. އިތުރު ކައިވެންޏެއް ނުކުރީވެސް އެކަމުން ނަވީނަށް ހިތާމައެއް ލިބިދާނެތީއެވެ. އެދަރިފުޅަކީ ދަރިއެއް ލިބުމުން މުޅި އުމުރަށް މަހްރޫމްވެފައިވާ މީހެއްކަން އެނގުމުން ނިޒާރުގެ ހަތަރު އުދަރެސް ފެނުޖެހުނީއެވެ. ކާފަ ދަރިއަކު އިންތިހާއަށް ބޭނުންވެފައިވާ ނިޒާރުގެ އެއުއްމީދު ހާސިލްވާންނެތީމައެވެ.\n"ބައްޕާ....." ނަމާދުކޮށް ނިމިގެން ނަވީން ނިޒާރު އޮތް އެނދުކައިރިއަށް ހުއްޓެމުން ގޮވާލިއެވެ. އެހެނަސް ނިޒާރަކަށް ޖަވާބެއް ނުދެވުނެވެ. ހިތަށްކޮށްފައިވާ ފުން އަސަރަކުން އޭނާގެ ދޫހަރަކާތެއް ނުކުރިއެވެ. ނަވީންގެ ކަންފަތުގައި ޖެހުނީ ނިޒާރުގެ ގިސްލުމުގެ އަޑެވެ.\nނަވީންގެ އަޑުގައިވީ ހައިރާންކަމެވެ. ކަންބޮޑުވުމެވެ. ބައްޕަ އެރޮނީ ތާކަށް ތަދުވާތީކަމަށް ނަވީނަށް ހީވިއެވެ.\n"އަންނާނަން ނަރުސްކުއްޖަކަށް ގޮވާލާފަ....."\nނަވީން ހިނގާގަންނަން އުޅުނު ވަގުތު ނިޒާރު ނަވީންގެ އަތުގައި ހިފެހެއްޓިއެވެ. ނަވީނަށް ބައްޕަގެ މޫނަށް ބަލާލެވުނެވެ. ނިޒާރު ދެފަރާތަށް ބޯހޫރާލީ ނުދާށޭ ބުނާފަދައިންނެވެ. ނިޒާރުގެ ފެންކަޅިވެފައިވާ ދެލޯ ނަވީންވެސް ރޮއްވާލާހާ ވެއެވެ.\n"ދަރިފުޅާ.....ކީއްވެ ބައްޕަ އެހާ ދުރުކޮށްލީ......."\nނިޒާރަށް ވާހަކަދައްކަން ވަރަށް އުނދަގުލެވެ. ނިޒާރު އެދައްކާ ވާހަކައެއް ނަގާ ނުގަނެވިފައި ނަވީން ހުރީ ނޭވާ ހިފަހައްޓާލައިގެންނެވެ.\n"އަނެއްކާ ބައްޕައަށް ލައިބާ އާ މެރީކުރިކަން އެނގުނީބާ....."\nނަވީންގެ ހިތަށް އެރިއެވެ. އެހެނަސް ޗުއްޕުވެސް ބުނެލަން ނަވީނަކަށް ނުކެރުނެވެ. ނަވީން ހުރީ ބިރުން ވިރިވިރިއެވެ.\n"ބޭސްކޮށްގެންވެސް ދެން ދަރިފުޅަށް ކުއްޖަކު ނުލިބޭނެތަ؟"\nނިޒާރުގެ އަޑުގައި އިންތިޙާ މާޔޫސްކަންވިއެވެ. ނިޒާރުގެ އަޑުއިވިއްޖެ ކޮންމެ މީހެއްގެ ހިތް ފުނޑުފުނޑުވާހާވެއެވެ. ނިޒާރުގެ އަޑުއިވިފައި ނަވީންގެ ދެލޯބޮޑުވިއެވެ. ބޭރަށްލާން އުޅުނު ނޭވާވެސް ހީވީ އެތެރެހަށީގައި ތާށިވިހެންނެވެ.\n"ބައްޕައަށް ކިހިނެތް އެނގުނީ......"\nނަވީނަށް އަނގައިން ބުނެވުނީ އިރުކޮޅެއް ފަހުންނެވެ.\n"ޖޫލީ ޒީނިޔާ ކައިރީ އެވާހަކަ ދައްކަނިކޮން ބައްޕައަށް އަޑުއިވުނީ......"\nނިޒާރުގެ ހިކިފައިވާ ތުންފަތާއި ކަރުނައިން ބަރުވެފައިވާ ދެލޮލުން ހެކިދެނީ އޭނާ އެކަމާ ހިތްދަތިވެފައިވާވަރެވެ. އަބަދުވެސް އުޖާލާކޮންފެންނަ ނިޒާރުގެ އެމޫނުން ފެންނަނީ މިހާރު ހިތާމަޔާ ހިތްދަތިކަމުގެ ކުލަވަރެވެ.\n"ބައްޕާ މަށަކަށް ނޫން ކުދިން ނުލިބެނީ.....ޖޫލީއަށް...."\nނިޒާރުގެ ބަލިހާލު ހުރިގޮތުން ހަގީގަތް ހާމަކުރުމަކީ މުހިއްމުކަމެއްކަމަށް ނަވީން ދެކުނެވެ. ނަވީން އިސްޖަހާލީ ކަޅިޖަހާނުލާ ނަވީނަށް ބަލަން އޮތް ނިޒާރުގެ މޫނަށް ބަލާލާނެ ހިތްވަރުނެތުމުންނެވެ.\nދެފަހަރު ދެގޮތަކަށް އަޑުއިވިފައި ވުމުން ނިޒާރަށްވެސް ގަބޫލުކުރަންވީ ކާކު ދައްކާ ވާހަކައެއްކަމެއް ނޭގުނެވެ. ނަވީން ދޫކޮށްލީ ފުންނޭވާއެކެވެ. ނަވީން ގޮސް ހުއްޓުނީ ކުޑަދޮރުކައިރީގައެވެ. ނަވީން، ނިޒާރަށް ފުރަގަސްދިނީ އެދެލޮލުގައި ގިނަވެފައިވާ ކަރުނަތައް އެހާލުގައި އޮއްވާ ދައްކަން ބޭނުން ނުވާތީއެވެ.\n"ބައްޕައަށް އަޑުތިއިވުނީ ރަނގަޅަށް......ކުދިން ނުލިބެނީ އަހަންނަކަށްނޫން....ޖޫލީއަށް...."\nނިޒާރުގެ ދެލޯފުރުނީ ހިތާމައިގެ ކަރުނުންކަމެއް އުފަލުން ކަމެއް ނޭގެއެވެ. ލޮލުގައި ގިނަވެފައިވާ ކަރުނަތައް އޮހިގަތީ އަމިއްލަ އިހްތިޔާރަކު ނޫނެވެ.\n"ޖޫލީއަކަށް ނޭގޭނެ ކުދިން ނުލިބެނީ އޭނަޔަށް ކަމެއް.......އަހަރެން ހަށީގަ ނޭވާ ހުރިހާ ހިނދަކު އެކަން ޖޫލީއަށް އެނގިގެން ނުވާނެ...." ނަވީން ރޮވިފައިޥާ އަޑަކުން ބުނެލިއެވެ.\nދޮރާދިމާއިން އިވުނު އަޑުން ނަވީންގެ ހަތަރެސްފައި ރޫރޫ އަޅާއިގެންދިޔައެވެ. އެއަޑުގައިވަނީ ވޭނީ އާދޭހެވެ. ނަޥީންގެ ދުލުން އެބުނިބަސްތަކަކީ ދޮގަކަށްވާން އޭނާ ނުހަނު ބޭނުންކަން ފިލިތަކަށް ދަމާލިގޮތުން ޔަގީންކުރެވެއެވެ. ކޮޓަރީގެ ދޮރުހުޅުވިކަން އޭނާއަކަށް ނޭގެއެވެ. ނިކަން ނުކެރި ހުރެފައި ނަވީން ދޮރާދިމާއަށް ބަލާލިއެވެ. ކޮންމެ ގޮތެއްވިޔަސް ދެން ނަވީނަށް ޖެހޭނީ މިހަގީގަތާއި ކުރިމަތިލާށެވެ.\nނޯޓް: 23ވަނަ ބައިކުރުކޮށް ގެނެސްދެވުނީތީ އެންމެހާ ކިޔުންތެރިންގެ އަރިހުން ނިހާޔަތަށް މަޢާފަށްއެދެން\nއިންޝާﷲ 24ވަނަބައި ދިގުކޮށްގެންނަން މަސައްކަތްކުރާނަން\nމިބައިވެސް ތިއެންމެ ކިޔުންތެރިންނަށް ކަމުދިޔަކަމަށް އުއްމީދުކުރަން ތިދެއްވާ\nސަޕޯޓަށް ލޯތްބާއެކު ޝުކުރިއްޔާ (:\nވާހަކަ ވަރަށް ރީތި..\nޥ ރީތި. ޢެކަމް ހާދަ ހިތައްތަދުވެއޭ…\nވާހަކަ ވަރަށް ރީތި…. އަވަހަށް އަޕް ކުރައްޗޭ އިގޭ…ވަރަށް ރީތި\nހަފްތާ އަކު ކިތަށް ދުވަހުތަ ގެނެސްދެނީ……..އަޅެ އަވަހަށް އަޕް ކޮއްބަލަ ޕުލީސް…..\nކޮންމެ ޕާރޓެއްގައި ވެސް ކުރީ ބައިގެ ނިމޭ ހިސާބު މާބޮޑަށް ގެނެސްދީފައި ގެންނަނީ… މިފަހަރުވެސް 22 ވަނަ ބައިގެ އެންމެ ފަހު 17 ސެންޓެންސް ގެނެސް ދީފައި.. އެހެންވީމަ އަސްލު ކިޔާލަން ލިބެނީ ވަރަށް ކުޑަ ތަންކޮޅެއް… އެބައި ގިނަވެގެން 4-5 ސެންޓެންސް ވަރު ގެނެސްދިނީމަ ކުރީބައި ހަނދާނަށް އަންނާނެ… މިކަން އިސްލާޙް ކޮށްލާނޭ ކަމަށް އުއްމީދުކުރަން…. މިއީ މިހާތަނަށް ކިޔޭ އެންމެ ރީތި އެއް ވާހަކަ….\nކިޔާހިތްވޭ ވަރަށް އެކަމުވެސް ވަރަށް ހިތާމަވެރި…\nކޮން އިރަކުންތަ ވާހަކަ އަޕް ވަނީ\nކޮން އިރަކުންތަ ވާހަކަ އަޕް ވަނީ. އަވަހައް ކޮއްދީބަ.\nތީ ކާކުތަ މަގޭ ނަމުގައި ތި ކޮމެންޓް ކުރަނީ މިހާރު؟\nތަންކޮޅެއް އަވަހަށް އަޕް ކޮއްބާ! ހަފްތާ އަކު ކިތައް ދުވަހުތަ އަޕް ކުރަނީ ??♀\nކީއްވެތަ މިވާހަކަ ލަސްވަނީ …..ކޮމެއްޓުތަކަށް ރިޕްލައި ކުރާނަމަވެސް ރަނގަޅު…\nޕިސް ޕިސް ޕިސް ހާަދަލަހޭ\nމިވާޙަކަ އާއި "ނޭދެން ވަކިވާކަށް"\nއަސްލުވެސް މާބޮޑަށް ލަހީ. ކޮންމެފަހަރަކު 2-3ޕާރޓް އަޕްކޮށްލާފަ2ހަފްތާވަރު އެބަ ނަގާ އިތުރުބައެއް އަޕްވާން. ދެން ކޮންމެފަހަރަކު އެކްސްކިއުޒް ވީމަ ކިއުންތެރިން ފޫހިވާނެ. ކުޑަމިނުން ބިޒީވަނީ ކީއްވެކަމާއި ވާހަކަ އަޕްކޮށްދެވިދާނެ ހެން ހީވާ ޑޭޓެއްވެސް ކޮމެންޓްއަކުން ބުނެލާނަމަ ކިއުންތެރިން މިހާބޮޑަށް މާޔޫސްނުވާނެ. މިކަމަށް ވިސްނާނޭ ކަމަށް އުއްމީދުކުރަން.\nކޮންދުވަހަކުތަ އަނެބައި އަންނާނީ.. އިންތިޒާރުގަ…\nނުވަންޔާ ނުލިޔާނަަ ދޯ، !\nނުވަންޔާ ނުލިޔާނަަމަ ދޯ، !\nއިންތިޒާރު ކޮށްކޮށް ވަރުބަލިވެ ފޫހިވެއްޖެ\nރަނގަޅު ވާހަކައެއް. މި ލިޔުންތެރިޔާގެ ހިޔާލު އަސްލުވަރަށް ތަނަވަސް. ވާހަކަ ލިޔުމުގެ ހުނަރުވެސް އެބަހުރި. އެކަމް ކިޔުންތެރިންގެ އިޙްސާސް ދެނެގަންނާކަށް ނޭނގޭ.\nމިވާހަކައިން ކުޑަތަންކޮޅެއް އަޕްވާން އަދި ކިހާ ދުވަހެއް ނަގާނެތަ؟ މިހާރު ތިހަދާ ގޮތުން މަހަކު ގިނަވެގެން3ބައި ލިބެނީ ކިޔާލަން އެވެސް އެހާ ކުޑަތަންކޮޅެއް ލިޔެފައި އޮންނާނީ. ދެން މުޅިއުމުރު ދުވަހު މިވާހަކަ ނިމޭނޭ ގޮތުގެ އިންތިޒާރުގައި ދޯވް ހުންނަންވީ. ތިވަރުން ދަންޏާ ލިޔުންތެރިޔާގެ މަޤްބޫލްކަން ވެސް ދާނީ ކުޑަވަމުން.\nމިކަން ކުރަން ބޭނުން ނުވަންޏާ ވެސް ކޮމެންޓަކުން އެކަން އަންގާލަދީބަލަ. އޭރަކުން އަހަރުން ދުވާލަކު 5-6 ފަހަރު ވާހަކަ އަޕްވިތޯވް ޗެކްކުރާކަށް ނުޖެހޭނެ. ތި ލިޔުންތެރިޔާގެ ވާހަކަތައް ކިޔުން މިހާހިސާބުން ސަލާމް.\nވަރަށް ރީިތި. މާކުރު ވީ ގެނަސް ދޭލެއް. އަޕްލޯޑް ވާން އެހާ ދުވަސް ވާތީ ވަރަށް ފޫހި.\nKobaitha mi vaahakaiga 22 vana episode.. ebayeh neh


SunOnline: Zamaanee fenavarakah maraamaathu kurumah fahu TT ge aa hall hulhuvaifi\nޒަމާނީ ފެންވަރަކަށް މަރާމާތު ކުރުމަށްފަހު ޓީޓީގެ އާ ހޯލު ހުޅުވައިފި\nޢަބްދުﷲ އައިމަން 19 Mar 2019, 11:42\n9 ސެޕްޓެމްބަރ 2017: އިންޓަ ސްކޫލް ޓޭބަލް ޓެނިސް ޗެމްޕިއަންޝިޕް ފެށުން: މިއަދުން ފެށިގެން އަންނަ އަންގާރަ ދުވަހުގެ ނިޔަލަށް އެ މުބާރާތް ކުރިއަށްދާނެ --- ސަން ފޮޓޯ/ މުހައްމަދު އަފްރާހް\nޗައިނާ މެޝިނަރީ އެންޖިނިއަރިންގ ކޯޕަރޭޝަން (ސީއެމްއީސީ) ގެ އެހީތެރިކަމާ އެކު ޒަމާނީ ފެންވަރަކަށް މަރާމާތު ކުރުމަށްފަހު ޓޭބަލް ޓެނިސްގެ އާ ހޯލު ރަސްމީކޮށް ހުޅުވައިފިއެވެ.\nރާއްޖޭގެ ޓީޓީއަށް ލޯބި ކުރާ ގިނަބައެއްގެ ދުވަސްވީ ހުވަފެނެއް ހަގީގަތަކަށް ހެދުމަށްޓަކައި ޔޫތު މިނިސްޓަރީއާއި ސީއެމްއީސީ ގެ އެހީތެރިކަމާއި އެކު ޓީޓީ ކުޅުމަށް ހާއްސަކޮށް މަރާމާތު ކުރުމަށްފަހު ހުޅުވާފައި ވަނީ ކުރިން ހެންވޭރު ޔޫތު ސެންޓަރު ހުރި ހޯލުގަ އެވެ. މީގެ ކުރިންވެސް ޓީޓީ ކުޅުމަށް އެ މަރުކަޒު ބޭނުން ކުރި ނަމަވެސް އެތަނަކީ ޕްރޮފެޝަނަލް މުބާރާތް ބޭއްވުމާއި ތަމްރީންތައް ކުރުމަށް އެކަށީގެންވާ ވަސީލަތްތައް ނެތް ތަނަކަށް ވުމުން އެ ތަން ބޭނުން ކުރަމުން ދިއައީ ޒުވާނުން ހުސްވަގުތު ތަކުގައި ގޮސް ސަކަރާތް ޖަހާ މަޖާ ކޮށްލުމަށް ދާ ތަނެއްގެ ގޮތުގަ އެވެ.\nއާ ސަރުކާރާއި އެކު ކުޅިވަރާއި ބެހޭ މިނިސްޓަރު އަހްމަދު މަހްލޫފް މަގާމާއި ހަވާލު ވުމަށްފަހު ރާއްޖޭގެ ކުޅިވަރުތައް ކުޅޭ ތަންތަނުގެ ހާލަތް ބެއްލެވުމަށް ފަހު ޓީޓީ ކުޅެން ރަނގަޅު ސެންޓަރެއް ބިނާ ކުރުމުގެ ގޮތުން އެންމެ ޒަމާނީ ފެންވަރެއްގައި ޓީޓީ ކުޅޭނެ ތަނެއް މި ވަނީ ތަރައްގީ ކުރައްވާފަ އެވެ.\nTable Tennis ???? Association Of Maldives Indoor Hall Electrical Project Completed pic.twitter.com/pQpETjqPtK\n— bkainvestment7754133 (@bkainvestment2) March 17, 2019\nކުރިން ޔޫތް ސެންޓަރެއްގެ ގޮތުގައި އޮތް އެ މަރުކަޒު މަރާމާތަށް ފަހު އަލުން ހުޅުވާފައި ވަނީ ބޮޑެތި ބަދަލުތަކާ އެކު އެވެ. އެގޮތުން ތަން އެއާ ކޮންޑިޝަން ކުރުމާއި ޓީޓީ ކުޅޭނެ ޒަމާނީ ވަސީލަތްތައް އިތުރު ކުރުމުގެ އިތުރުން ޕްރޮފެޝަނަލް މުބާރާތްތައް ވެސް އެތަނުގައި ބޭއްވޭނެ ފަދަ ގޮތަކަށް ހޯލުގެ ޖާގައަށް ވެސް ވަނީ ބަދަލު ތަކެއް ގެނެސްފަ އެވެ.\nރޭގެ ވަގުތެެއްގައި ވަގުތީ ގޮތުން ޔޫތް މިނިސްޓަރީއާ ހަވާލުވެ ހުންނެވި އަލީ ވަހީދު އެ ހޯލު ހުޅުވައި ދެއްވި އިރު ޗައިނާގެ ސީއެމްއީސީ ކުންފުނިން ވަނީ ޓީޓީ ކުޅޭނެ ސާމާނުތަކެއް ވެސް ހަދިޔާ ކޮށްފަ އެވެ.\nމީގެ އިތުރުން ގައުމީ ޓީމުގެ ޕްރެކްޓިސްތައް ކުރުމާއި ޓީޓީ ކުޅުންތެރިން އުފައްދަން މި ހޯލުގެ ސަބަބުން ބޮޑެތި ފަސޭހަތަކެއް ވާނެ ކަމަށް ޓޭބަލްޓެނިސް އެސޯސިއޭޝަނުގެ ޖެނެރަލް ސެކްރެޓަރީ އިސްމާއިލް ސުޖާއު ވަނީ ވިދާޅުވެފަ އެވެ.\nޓީޓީ އަކީ ސަރަހައްދީ ފެންވަރުގައި ވެސް ރާއްޖެއިން އެންމެ ބޮޑެތި ކާމިޔާބީތައް ހޯދަމުން އަންނަ އެއް ކުޅިވަރެވެ. އެގޮތުން މިއަހަރުގެ ސައުތު އޭޝިއާ ހޯޕްސް ޓޭބަލް ޓެނިސް މުބާރާތުގެ އަންހެން ބައިގެ ޗެމްޕިއަންކަން ރާއްޖޭގެ ޒުވާން ޓީޓީ ކުޅުންތެރިޔާ ފާތިމަތު ދީމާ އަލީ ވަނީ ހޯދާފަ އެވެ.\nއުމުރުން 11 އަހަރުގެ ދީމާ ތިން ރަން މެޑަލް ހޯދައިފި\nސިންގަލްސްގެ ފައިނަލުގައި ރާއްޖޭގެ ކުރިމަތިލުމެއް


Mina group aa gulhigen hajjah nudhevidhaane kamuge biruboduvejje | Mihaaru\nހައްޖާ ގުޅޭ މައުލޫމާތު ދިނުމަށް އިސްލާމިކް މިނިސްޓްރީން ބޭއްވި ނޫސްވެރިންގެ ބައްދަލުވުމުގައި އެ މިނިސްޓްރީގެ ސްޓޭޓް މިނިސްޓަރ އިލްޔާސް ޖަމާލް (މ)، ޑެޕިއުޓީ މިނިސްޓަރު ޝާފިއު (ވ) އަދި މިވަގުތު ސަސްޕެންޝަންގައި ހުންނެވި ޕާމަނަންޓް ސެކްރެޓަރީ މުސްއަބު ބައިވެރިވެވަޑައިގަންނަވަނީ.-- ފޮޓޯ: ހުސެއިން ވަހީދު/ މިހާރު\nމިނާ ގުރޫޕާ ގުޅިގެން ހައްޖަށް ނުދެވިދާނެ ކަމުގެ ބިރުބޮޑުވެއްޖެ!\n26 ޖޫން 2019 - 08:59 26 comments\nއެ ގުރޫޕާ ގުޅިގެން ހައްޖަށް ދާން ފައިސާ ދައްކާފައިވާ މީހުން އެ ގުރޫޕުން ގުޅައި، މި އަހަރު ހައްޖަށް ނުދެވިދާނެ ކަމަށް ބުނަމުންދާ ކަމަށް ވެ އެވެ. އޭގެ ތެރެއިން އެކަކު ބުނީ ގުރޫޕުން ގުޅާފައި އެ ވާހަކަ އެގޮތަށް ބުނެފައިވާ ކަމަށާއި "ފަހަރެއްގައި މި އަހަރު ހައްޖަށް ނުދެވިދާނެ" ކަމަށް އަންގާފައިވާ ކަމަށެވެ.\n"އަޅުގަނޑުމެން މި ތިބީ ފައިސާ ދައްކައި، އަދި ވެކްސިން ވެސް ޖަހައިގެން،" މި އަހަރު ހައްޖަށް ދާން މިނާ އަށް ފައިސާ ދެއްކި މީހަކު ބުންޏެވެ.\nއެކަން މިނާ ހައްޖު ގުރޫޕުގެ މެނޭޖިން ޑިރެކްޓަރު އަހުމަދު އުޖެއިލް ދޮގެއް ނުކުރައްވަ އެވެ. އޭނާ ވިދާޅުވީ ހައްޖަށް މީހުން ގެންދިއުމުގެ ހުއްދަ އިސްލާމިކް މިނިސްޓްްރީން ދިނުމަށްފަހު، އެ މިނިސްޓްރީން ވަކި ގޮތެއް އަންގަންދެން އެ މަސައްކަތްތައް ހުއްޓާލަން މިދިޔަ ބުރާސްފަތި ދުވަހުގެ ރޭ އަންގާފައިވާ ކަމަށެވެ. އެހެންވެ އެ ގްރޫޕުގެ ހަވާލުގައި ހައްޖަށް ދާން ފައިސާ ދައްކާފައިވާ 90 މީހުންނަށް ހައްޖަށް ނުދެވުމުގެ ބިރު އެބައޮތް ކަމަށް އޭނާ ވެސް ވިދާޅުވި އެވެ.\nހައްޖަށް މީހުން ގެންދިއުމުގެ ހުއްދަ އިސްލާމިކް މިނިސްޓްރީން މިފަހަރު ދީފައި ވަނީ ފަސް ގްރޫޕަކަށެވެ. އޭގެ ތެރޭގައި މިނާ ވެސް ހިމެނެ އެވެ. މިނާ ގްރޫޕުގެ ހަވާލުގައި ހައްޖަށް ގެންދަން ހުއްދަ ދީފައިވާ އަގަކީ 69،965ރ. އެވެ.\nއުޖެއިލް ވިދާޅުވީ ހައްޖާ ގުޅޭ ކަންކަން ހުއްޓާލަން އެންގީ އެ މިނިސްޓްރީ އަށް ގެންދިއުމަށް ފަހު ކަމަށެވެ. އެކަން އެންގި ބައްދަލުވުމުގައި އިސްލާމިކް މިނިސްޓަރު ޑރ. އަހުމަދު ޒާހިރާއި ސްޓޭޓް މިނިސްޓަރަކާއި ޑެޕިއުޓީ މިނިސްޓަރަކު ވެސް ބައިވެރިވެ ވަޑައިގެންނެވި ކަމަށް ވިދާޅުވި އެވެ.\nހައްޖާ ގުޅޭ ރަސްމީ ކަންކަން ކުރަންޖެހޭނީ އެކަމަށް ހާއްސަ އީ-ޕޯޓަލް އަކުންނެވެ. އެއީ ސައުދީގެ ހައްޖު މިނިސްޓްރީން ދީފައި އޮންނަ ޕޯޓަލްއެކެވެ. އުޖެއިލް ވިދާޅުވީ އެހެން ގްރޫޕުތަކަށް އެ ޕޯޓަލް ދީފައިވާއިރު އެ ގްރޫޕަށް އަދިވެސް ލިބިފައި ނުވާ ކަމަށެވެ. ހައްޖަށް ނުދެވިދާނެ ކަމުގެ ބިރު ބޮޑުވެފައިވާ މައިގަނޑު ސަބަބަކީ، ހައްޖުވެރިންގެ މައުލޫމާތުތައް ނުފޮނުވި ލަސްވުމެވެ.\n"އެކަމާ ގުޅޭގޮތުން ސުވާލުކުރީމަ މިނިސްޓްރީން ބުނީ އޭސީސީން ބަލާ މައްސަލައަކާ ގުޅިގެންނޭ ހުއްޓާލަން ވަގުތީގޮތުން އެންގީ. އެކަމަކު އޭސީސީން އެ ގްރޫޕަށް ފޮނުވި ސިޓީއެއްގައި އެ ކޮމިޝަނުން މި ގްރޫޕަށް އެބައޮތް އަންގާފައި، ހައްޖު މަސައްކަތްތައް ހުއްޓާލަން ދައުލަތުގެ އެއްވެސް އިދާރާއަކަށް އަންގާފައި ނުވާނެ ކަމަށް،" އުޖެއިލް ވިދާޅުވި އެވެ.\n"މިނިސްޓްރީއާ އެކު މިހާތަނަށް ކުރި މަސައްކަތުން އެއްވެސް ކުރިއެރުމެއް ލިބިފައިނުވާތީ އެކަން ހައްޖުވެރިންނަށް އަންގާފައިވަނީ."\nނަމަވެސް އެކަމާ ގުޅޭގޮތުން މިނިސްޓްރީގެ ބަހެއް އަދި ނުލިބެ އެވެ. އެކަމަކު އޭސީސީން ބުނީ ހައްޖު ކޯޓާއާ ގުޅޭ މައްސަލައެއް ބަލަމުން ގެންދާ ކަމަށާއި މި އަހަރު ހައްޖަށް މީހުން ގެންދަން ކޯޓާ ދީފައިވާ އެއްވެސް ގުރޫޕަކުން އެކަން ހުއްޓާލަން އަންގާފައި ނުވާނެ ކަމަށެވެ.\nމަސައްކަތްތައް ހުއްޓާލަން ވަގުތީގޮތުން އެންގިއިރު، މިނާ ގްރޫޕުން ވަނީ ހައްޖުވެރިން ތިބޭނެ ހޮޓަލާއި ޓެންޓާއި ދަތުރުތަކުގެ ހަރަދުކޮށްފަ އެވެ.\nހައްޖަށް ގެންދިއުމުގެ މަސައްކަތްތައް މިނާއިން ކުރަމުން އަންނަތާ 10 އަހަރުވެއްޖެ އެވެ.\nއިތުރު ލިޔުންތައް ހައްޖު އިސްލާމިކް މިނިސްޓްރީ ޑރ. އަހުމަދު ޒާހިރު، އިސްލާމިކް މިނިސްޓަރު


Delivery kohdhinumugai eheevaane volunteers hoadhany | dhuvasmv ޑެލިވަރީ ކޮށްދިނުމުގައި އެހީވާނެ ވޮލެންޓިއަރުން ހޯދަނީ – dhuvasmv\nޑެލިވަރީ ކޮށްދިނުމުގައި އެހީވާނެ ވޮލެންޓިއަރުން ހޯދަނީ\nލޮކްޑައުން ކޮށްފައި ވަނިކޮށް ބަޔަކު ފިހާރައެއްގެ ކައިރީގައި -- ދުވަސް ފޮޓޯ: ނަޒީމް ނައުޝާދު\nކޯވިޑް-19 އާއި ގުޅިގެން މާލެ ސަރަހައްދުގެ ފިހާރަތަކުން އެއްޗެހި ގޭގެއަށް ޑެލިވަރީ ކޮށްދިނުމުގައި ހަރަކާތްތެރިވާނެ ވޮލެންޓިއަރުން ހޯދަން އިއުލާނުކޮށްފި އެވެ.\nޔޫތް މިނިސްޓްރީން ކޮށްފައިވާ އެއިއުލާނުގައި ބުނެފައިވަނީ ފިހާރަތަށް އޯޑަރު ދޭ އެއްޗެހި ގެތަކަށް ފޯރުކޮށްދިނުމުގައި ދިމާވާ ދަތިތަކަށް އެހީތެރިވުމަށް ޔޫތް މިނިސްޓްރީ އާއި އެކު މަސައްކަތް ކުރާނެ މީހުން ބޭނުންވާ ކަމަށެވެ. އެކަމަށް ޝައުގުވެރިވާ ނަމަ7335426 ނަމްބަރު ފޯނަށް ގުޅުމަށް އެދިފައިވެ އެވެ.\nމާލެ ލޮކްޑައުން ކުރުމާއި ގުޅިގެން ގޭގެއަށް ބޭނުންވާ ޒަރޫރީ ތަކެތި ފޯރުކޮށްދިނުމަށް24 ގަޑިއިރު ފިހާރަތަށް ހުޅުވައިގެން ޑެލިވަރީގެ ހިދުމަތް ދިނުމުގެ ފުރުސަތު ފުލުހުން ވަނީ ދީފައި އެވެ. އެކަމަކު އަދިވެސް ޑިމާންޑާއި އެއްވަރަށް އެ މަސައްކަތް ނުކުރެވޭތީ ސަރުކާރުން ގެންދަނީ އެކަންކަން ފަސޭހަ ކުރުމަށް އެޅޭނެ ފިޔަވަޅުތައް ހޯދަމުންނެވެ.\nއެގޮތުން ފިހާރަތަކަށް ބޯފެނަށް އޯޑަރު ދޭ ފަރާތްތަކަށް ފެން ގެންގޮސްދިނުމުގައި ފުލުހުން މިހާރު ދަނީ ހަރަކާތްތެރިވަމުންނެވެ. އަދި އެސްޓީއޯއިން ގަންނަ މުދާ ގޭގެއަށް ޑެލިވަރީ ކޮށްދިނުމުގައި އެމްއެންޑީއެފުން ދަނީ ހަރަކާތްތެރިވަމުންނެވެ.\nއެޗްޕީއޭއިން އެދެނީ އެއްވެސް ބޭނުމެއްގައި ގެއިން ބޭރަށް ނުނިކުތުމަށެވެ.\nޑެލިވަރީއަށް ތިހާގިނަ ބަޔަކު 24 ގަޑިއިރު ނެރުނީމަ ލޮކްޑައުންގެ ބޭނުމެއް ނެތެއްނު


Misarukaarun rayyithuge faisaa ah hadhanee hadhaane ehcheh: Shujau\nމިސަރުކާރުން ރައްޔިތުންގެ ފައިސާއަށް ހަދަނީ ހަދާނެ އެއްޗެއް: ޝުޖާޢު\n- 1 month ago6- އައިޝަތު އަހުމަދު\nމިސަރުކާރުން ރައްޔިތުންގެ ފައިސާއިން ހަދަނީ ހަދާނެ އެއްޗެއް ކަމަށް ޕީއެންސީގެ ނައިބް ރައީސް އިބްރާޙިމް ޝުޖާޢު ވިދާޅުވެއްޖެއެވެ.\nސުޖާޢު މިފަދައިން ވިދާޅުވެފައިވަނީ، ރައީސް ޔާމީންގެ ވެރިކަމުގައި މާލޭގެ މަގުތައް ތަރައްޤީކުރިއިރު، ތާރުއަޅާފައިވާ މަގުތަކުގެ ތާރުގަނޑު ކަނޑައިގެން ގޮސް މިހާރު އަލުން އެމަގުތައް ހަދަން ޖެހިފައިވާ ކަމަށް ބުނެ ރޯޑް ޑިވެލޮޕްމެންޓް ކޯޕަރޭޝަންގެ މެނޭޖިންގ ޑިރެކްޓަރ މޫސާ އަލިމަނިކް ވިދާޅުވުމާއި ގުޅިގެން އެވާހަކަތަކަށް ރައްދުދެއްވައި ޓްވީޓް ކުރައްވަމުންނެވެ.\nޝުޖާޢު ވިދާޅުވީ، މާލޭގެ ތާރުމަގުތަކުގައި ފެންބޮޑުނުވާ ކަމަށެވެ."ތާރު މަގުގައި ފެންބޮޑެއް ނުވޭ.އަހަރެމެންނަކީ ދިވެހިން.އަދި ދެލޯ ހުރީ ސަލާމަތުން.ތި އުޅެނީ ވައްކަމެއް ކޮށްލެވޭތޯ.ރައްޔިތުންގެ ފައިސާއިން މިމީހުން ހަދަނީ ހަދާނެ އެއްޗެއް." ޝުޖާޢު ވިދާޅުވިއެވެ.\nރައީސް ޔާމީންގެ ސަރުކާރުން ހަދާފައިވާ ތާރުމަގުތަކުގައި ތާރު ކަނޑައިގެން ދިއުމުގެ ސަބަބުން އަލުން ހަދަންޖެހިފައިވާ ކަމަށް ވިދާޅުވެ، އާރްޑީސީގެ މެނޭޖިން ޑިރެކްޓަރ ވަނީ ފާޑުވިދާޅުވެފައެވެ. އެބޭފުޅާވަނީ އެއީ އެއްވެސް ޕްލޭނެއްނެތި ކޮށްފައި ހުރި ކަމެއްކަން ފާހަގަކުރައްވައި، ތާރުގަނޑު ކަނޑައިގެން ދިއުމުގެ ސަބަބުން އަލުން ހޮޅިލައިން އަޅަން ޖެހިފައިވާ ކަމަށް ވިދާޅުވެފައެވެ.\nމޫސަ ވިދާޅުވީ، މުޢިއްޒުގެ ހަތް އަހަރު ދުވަހު ވަޒީރުކަމުގައި ހުންނަވައިގެން ދިވެހި ރައްޔިތުންނަށް ނަތީޖާއެއް ނުނެރެވޭނެ ކަމަށްވެސް ވިދާޅުވެފައެވެ.\nޔާމީނުގެ ސަރުކާރުން ފައިސާއަށް ހެދި ނެހެދި އެނގުނުތޯ؟ މިއީ ކާމިނީ އާއި ކެނެރީ ބޭނުންހާ ގޮތެއް ހަދަން އޮތް ގައުމެއްތޯ؟ ދެބައި މީހުންވެސް ފެއިލް ރައްޔިތުން ދެން ބޭނުން ވަނީ ތިންވަނަ ވިސްނުމެއް.ﷲ އިރާދަފުޅާއެކު ލަހެއް ނުވެ އެވިސްނުން ވުޖޫދު ވާނެ.\nދެން ތީ ހުރިހާ ސަރުކާރަކުން ވެސް ހަދާގޮތް. ޢެހެން ބުނިނަމަ ގަދަރު ބޭފުޅާ އަށް ޤަދަރު ކުރީމުސް . ފޭކު


SunOnline: COLUMN: Ithurufulhu nuhahdhavaa...\nއަޙުމަދު މާޖިދު 22 Feb 2019, 10:10\nއޮކްޓޯބަރު 21، 2018: ރިޔާސީ އިންތިޚާބު ބާތިލްކޮށްދިނުމަށް އެދިވަޑައިގެން، ރައީސް ޔާމީން ސުޕްރީމް ކޯޓަށް ހުށަހެޅި މައްސަލަ: ރިޔާސީ އިންތިޚާބު ބާތިލު ކުރަން ނުޖެހޭ ކަމަށް ސުޕްރީމު ކޯޓުން ވަނީ ހުކުމް ކޮށްފައި -- ސަން ފައިލް ފޮޓޯ// ފަޔާޒު މޫސާ\nދިގު ތަމްހީދަކަށް ނުވަތަ ދީބާޖާޔަކަށް ނުގޮސް، ސީދާސީދާ ނުކުތާއިން ފަށާނަމެވެ.\nދިވެހިރާއްޖޭގެ ދުސްތޫރުގެ ހަތް ވަނަ މާއްދާގައި އޮންނަނީ، ދިވެހި ދައުލަތުގެ އަދުލުއިންސާފުގެ ބާރު އޮންނާނީ ޝަރުޢީ ކޯޓުތަކަށް ކަމަށެވެ. ގާނޫނުއަސާސީގެ 141 ވަނަ މާއްދާގައި އޮންނަނީ ދިވެހިރާއްޖޭގެ އަދުލުއިންސާފުގެ ބާރު އޮންނާނީ ދިވެހިރާއްޖޭގެ ސުޕްރީމް ކޯޓަށާއި، ދިވެހިރާއްޖޭގެ ހައިކޯޓަށާއި، ގާނޫނުން އުފައްދާ ދަށުކޯޓުތަކަށް ކަމަށެވެ. ހަމައެޔާއެކު، ގާނޫނުއަސާސީގެ މި މާއްދާގައި އޮންނަނީ، އަދުލުއިންސާފުގެ ބާރުގެ އެންމެ އިސް ފަރާތަކީ ދިވެހިރާއްޖޭގެ ސުޕްރީމް ކޯޓު ކަމަށެވެ.\nޤާނޫނުއަސާސީން ދިވެހިރާއްޖޭގެ ސުޕްރީމް ކޯޓު އުފައްދައިފައި ވަނީ ޢަދުލުއިންޞާފުގެ އެންމެ އިސް ފަރާތުގެ ގޮތުގައި (141(ށ))، އަދި އެ ކޯޓަކުން ނިންމާ ނިންމުންތަކަށް އެހެން ކޯޓުތަކާއި މުޅި ދައުލަތުގެ އެންމެހައި ފަރާތްތައް ތަބާ ވާން ޖެހޭ ކޯޓެއް (145(ނ)) ކަމުގައެވެ. ގާނޫނުގެ ފަލްސަފާޔާއި އުސޫލުތަކާއި ހަމަތައް ދަންނަ މީހަކަށް، އަދި ދިވެހި ބަސް ރަނގަޅަށް ދޭހަ ވާ މީހަކަށް އޮޅިގެން ނުވާނެ ފަދައިން، މި ދުސްތޫރީ އުސޫލުތަކުގެ ތެރެއިން ދިވެހިރާއްޖޭގެ ސުޕްރީމް ކޯޓަށް ދެ ހައިސިއްޔަތެއް ލިބެއެވެ. އެއް ހައިސިއްޔަތަކީ ޤަޟާއީ ސަލްޠާގެ އެންމެ މަތީ ކޯޓު ނުވަތަ "އެޕެކްސް" ހައިސިއްޔަތެވެ. ޤަޟާއީ ނިންމުން ނިންމާ އެންމެ މަތީ ޓްރައިބިޔުނަލުގެ ހައިސިއްޔަތެވެ. އެ ކޯޓަކާ ހަމައިން، ޤަޟާއީ މަރުހަލާތައް ނިމި، ޤަޟާއީ ގޮތުން ފަހުބަސް ބުނާ، ދުސްތޫރާއި ޤާނޫނުގެ ބަސް އިއްވުމުގައި ފަހުބަސް އިއްވާ ފަރާތުގެ ހައިސިއްޔަތެވެ. ދެވަނަ ހައިސިއްޔަތަކީ، ދިވެހި ދައުލަތުގެ ތިން ބާރުގެ ތެރެއިން އެއް ބާރުގެ އިސް ފަރާތުގެ ހައިސިއްޔަތެވެ. ކަމެއްގެ ނުވަތަ ތަނެއްގެ އެންމެ އިސް ފަރާތަށް ވުރެ މަތިން، އެކަމަށް ބަސް ކިޔާ އަދި ބާރު ފޯރުވާ މީހަކު ނުވަތަ ބަޔަކު ތިބޭތޯއެވެ؟ ތިބެންޏާ، އެ ބަޔަކަށް ކިޔާނީ ކޮން ނަމެއްތޯއެވެ؟ "އެންމެ އިސް ފަރާތުގެ މަތީން ވާ އެޔަށްވުރެ ވެސް އިސް ފަރާތް" މިހެންތޯއެވެ؟ "އެންމެ އިސް ފަރާތުގެ އިސްކަމަށް ވުރެ ވެސް އަދި އިސް ވެގެން ވާ އެންމެ އެންމެ އިސް ފަރާތް" މިހެންތޯއެވެ؟\nދިވެހިރާއްޖޭގެ ސުޕްރީމް ކޯޓުން ބައެއް ކަންކަން ނިންމެވި ގޮތް، ނުވަތަ ބައެއް ހުކުމްތަކާއި ފިޔަވަޅު އެޅުއްވި ގޮތާ އަޅުގަނޑުމެން ހިތްހަމަނުޖެހުމަކީ، ނުވަތަ ނިންމެވި ނިންމެވުމެއް ގޯސް ވުމަކީ، އަންނަ ރުޅީގައި ސުޕްރީމް ކޯޓުގެ ހައިސިއްޔަތާއި ބާރު ނިގުޅައިގަނެ، ދުސްތޫރީ ނިޒާމު ހަލާކު ކޮށްލާން ޖެހޭ ސަބަބެއް ނޫނެވެ. އަދި އެ ރުޅީގައި، ގާނޫނުއަސާސީގެ މާއްދާތަކުގެ ހަގީގީ މާނަ، އިލްމީ ގޮތުން ފަހުމު ނުކުރެވޭ ވަރަށް ތިމާގެ "ޖަޖްމަންޓް ކްލައުޑް" ވާ މީހުންނަކީ މުޖުތަމައުގެ މެންބަރުންނާ މުޚާތަބު ކޮށް ވާހަކަ ދެއްކުމުގެ "މޯރަލް ރައިޓް" އޮންނާނެ ބައެއް ވެސް ނޫނެވެ.\nދިވެހިރާއްޖޭގެ ސުޕްރީމް ކޯޓަށް ދިވެހި ދުސްތޫރީ ނިޒާމުގެ އެންމެ މަތީ ކޯޓު، އަދި އަދުލުއިންސާފުގެ ބާރުގެ އެންމެ އިސް ފަރާތުގެ ހައިސިއްޔަތު ދިނީ ދިވެހި ދުސްތޫރުންނެވެ. ދުސްތޫރީ އިލްމާއި ފަލްސަފާގެ ތެރޭގައި އިއްތިފާގު ވެވިފައި އޮންނަ ފަދައިން، ދުސްތޫރަކީ ރައްޔިތުންގެ "އެކްޓް" އެކެވެ. ދުސްތޫރު ލިޔަނީ ރައްޔިތުންނެވެ. ވީމާ، ދުސްތޫރަށް ވުރެ ގާނޫނު ހަދާ މަޖިލިސް ބާރުގަދައެއް ނުވާނެއެވެ. ދުސްތޫރުގައި އޮންނަ އެއްޗަކަށް އެ މަޖިލިހުގެ ގާނޫނަކުން ގޮމެއް ނުޖެހޭނެއެވެ. ދިވެހިރާއްޖޭގެ ސުޕްރީމް ކޯޓަށް ރައްޔިތުން ދީފައި އޮންނަ ބާރެއް، ރައްޔިތުންގެ މަންދޫބުންނަށް ނިގުޅައެއްނުގަނެވޭނެއެވެ. ޚާއްސަކޮށް، ބައެއް ފަރާތްތަކަށް އޮޅިފައި އޮންނަ ވަރަށް މުހިއްމު ކަމަކީ، ދިވެހިރާއްޖެޔަކީ ބަރުލަމާނީ ސިޔާދަތު އޮންނަ ތަނެއް ނޫންކަމާއި، ދިވެހިރާއްޖޭގައި އޮންނަނީ ދުސްތޫރީ ސިޔާދަތުކަމެވެ. ރާއްޖޭގެ ހާލަތަށް ބަލާ އިރު "އެންމެ ޑިމޮކްރަޓިކް ކިޔާނަކީ" ވެސް ރައްޔިތުންގެ މަޖިލިހެއް ނޫނެވެ. ރައްޔިތުންގެ މަޖިލިހަށް މެންބަރުން ހޮވުމުގައި ވޯޓު ގުނޭ އުސޫލުތަކާއި ކަންކަމަށް ބަލާ އިރު، ރާއްޖޭގައި އެޔަށް ވުރެ ބޮޑަށް ރައްޔިތުންގެ ބާރު ތަމްސީލު ކުރައްވަނީ ވެސް ރައީސުލްޖުމްހޫރިއްޔާއެވެ. މީގެ އިތުރުން، ޑިމޮކްރަސީ އަކީ "މެޖޯރިޓޭރިއަނިޒަމް"ގެ ފަލްސަފާޔާ ހަމައިން ނިމޭ އެއްޗެއްކަމަށް ބައެއް މީހުންނަށް ހީވާ ނަމަ، އެއީ ވެސް ވަރަށް ބޮޑު ގޯހެކެވެ. މި ޒަމާނުގައި ޑިމޮކްރަސީގެ ރޫހަކީ ގާނޫނުގެ ހުކުމް ހިނގުމެވެ. ދުސްތޫރިއްޔަތުގެ މަބްދައު އޮތުމެވެ. "ޓިރަނީ އޮފް ދަ މެޖޯރިޓީ" ވެސް ހުއްޓުވުމެވެ. ދުސްތޫރުތައް އަންނަނީ އެގޮތުންނެވެ. ވީމާ، ދުސްތޫރުން އެންމެ މަތީ ކޯޓު، އަދި އަދުލުއިންސާފު ގާއިމު ކުރުމުގެ އެންމެ މަތީ ފަރާތް ކަމުގައި ކަނޑައަޅައިފައި ވާ ކޯޓުގެ ހައިސިއްޔަތު ނިގުޅައިގަނެ، އަދުލުއިންސާފުގެ ބާރު ގާނޫނު ހަދާ މަޖިލިހުގެ ދަށަށް ގެންދިޔުމަކީ ރައްޔިތުންނަށް ވެސް ގޮން ޖެހުމެވެ. ބާރުތައް ވަކި ކުރުމުގެ މަބްދައަށް ވެސް ގޮން ޖެހުމެވެ. ފަނޑިޔާރުގޭގެ މިނިވަންކަމަށް ވެސް އަރައިގަތުމެވެ. ބަޔަކަށް މިކަން ދޭހަ ނުވެގެން، ނުވިސްނިގެން އުޅުނަސް، މިއީ ހަގީގަތެވެ.\nހަމައެއާއެކު، ޝަރުއީ ދާއިރާޔަށް ފާޑު ކިޔަމުން، ރާއްޖޭގެ އުތުރާއި ދެކުނުގައި ހައިކޯޓުގެ ގޮފިތައް ހަދައިގެން ކުރީ ކޮންކަހަލަ ބޭކާރު ޚަރަދެއްތޯ ސުވާލު ކުރާ މީހުންނަށް، ހައިކޯޓުގެ ގޮފިތައް އުތުރާއި ދެކުނުގައި ހެދީ ޝަރުއީ ދާއިރާއިން ނޫންކަން ނޭނގެނީ ބާވައެވެ! އެ ކަން ކުރީ އެ ބުނާ "ޖޫޑިޝަރީ ހިނގާނެ ގޮތް ގާނޫނުން ކަނޑައަޅާން ޖެހޭ ރައްޔިތުންގެ މަޖިލިހުން" ކަން ހަމަ ނޭނގެނީ ބާވައެވެ! އެއް ފަހަރު މަޖިލިހުން "ޖޫޑިޝަރީގައި" ނުހަނު ރަނގަޅަށް މަސައްކަތް ކުރަމުން ދިޔަ ކޯޓެއް ކޮށައި ފޮތިފޮތި ކޮށްލާން ކުރި މަސައްކަތަށް ފާޑު ކިޔައިފައި، އަނެއް ފޮޅުވަތުގައި "ޖޫޑިޝަރީ" ހިންގުން ރައްޔިތުންގެ މަޖިލިހަށް ދޫ ކޮށްލައި، ފަނޑިޔާރުންނަކީ ހަމައެކަނި ޙުކުމް ލިޔާ ކާތިބުންތަކެއް ކަމަށް ހެދުމަށް ގޮވައިލުމަކީ، އެ ވާހަކަ ދައްކާ މީހެއްގެ ސިކުނޑީގެ އުނިކަމެއް ހުރިކަމާ މެދު ޝައްކު އުފައްދާނެ ކަމެއް ނޫންބާވައެވެ! ޤަޟާއީ ފަންކްޝަނާއި، ކޯޓް އެޑްމިނިސްޓްރޭޝަން ވީ ވަރަކުން ވަކި ވާން ޖެހެއެވެ. ނަމަވެސް އެ އުސޫލަކީ ކޯޓުތަކާއި ޖުޑީޝަރީގެ އިދާރީ ނިޒާމު، ޖުޑީޝަރީން ބޭރު ކުރާން އަންގާ އުސޫލެއް ނޫނެވެ. އެ އުސޫލުގެ ދަށުން، އިދާރީ ކަންކަން ވަކި ކުރަނީ، ކޯޓުގެ ފަނޑިޔާރުންގެ މަޖިލިހުން ނުވަތަ އިސް ފަނޑިޔާރު ނުވަތަ ޖުޑީޝަލް ކައުންސިލެއް ފަދަ ކިޔާނަކުން އެކަށައަޅާ ސިޔާސަތުތަކެއްގެ މައްޗަށް، ކޯޓުގައި ހުންނަ ކޯޓް މެނޭޖަރެއް ނުވަތަ ކޯޓް އެޑްމިނިސްޓްރޭޓަރަކު އިދާރީ ކަންކަން ކުރާ އުސޫލުންނެވެ. މި ގޮތުން ހުންނަ ކޯޓް އެޑްމިނިސްޓްރޭޓަރެއް ނުވަތަ ކޯޓް މެނޭޖަރެއް، ދައުލަތުގެ އަނެއް ދެ ބާރަށް ޖަވާބުދާރީވާން ޖެހޭ ގޮތަށް އޮންނަ ނިޒާމެއްގެ ވާހަކަ އަޅުގަނޑުމެން ދުވަހަކުވެސް އަޑެއް ނާހަމެވެ. ހަމައެހެންމެ، އެއީ ހަމަ ބުއްދި ގަބޫލު ކުރާ ކަމެއް ވެސް ނޫނެވެ. އެހެން ހަދައިގެން ފަނޑިޔާރުގެ މިނިވަން ކުރެވިދާނެޔޭ ހީވާ މީހަކާ، އިލްމީ ގޮތުން ދެކެވޭނެ ވާހަކައެއް ވެސް ނޯންނާނެއެވެ. އެހެނީ، އިލްމީ ވާހަކަ ދެކެވޭނީ ހިސާބަކަށް ބުއްދި ހުންނަ މީހުންނާއެވެ.\nފަނޑިޔާރުން މިނިވަން ވާން ވީޔޯލައެވެ. އެކަމަކު ފަނޑިޔާރުންނަށް ފަނޑިޔާރުގެ ދޭން ޖެހެނީ މޮހޮނަށް އޮޑި ދޭ އުސޫލުންނޯލައެވެ! އިސްލާހަކީ އެއީޔޯލައެވެ! ބުނާނީ ފަހެ ކީކޭތޯއެވެ؟\nކޮމަންވެލްތު ލެޓިމާރ ހައުސް ގައިޑްލައިނުން ފޮޅުވަތެއް ކިޔައިފައި، އޭގެ ޝަރަހައެއް، އޭގައި ހިމެނޭ އިލްމީ އަސާސްތަކެއް އެއްވެސް ވަރަކަށް ދޭހަ ވުމެއް ނެތި، ކޮންމެ މީހަކަށް ވެސް ވާހަކަތަކެއް ދެއްކިދާނެއެވެ. "އެވްރީ ޓޮމް، ޑިކް އެންޑް ހެރީ" ހޮޅުއަށީގައި އަނގަތަޅާ އުސޫލުން އެއްޗެހިތަކެއް ކިޔިދާނެއެވެ. އެކަމަކު ލެޓިމާރ ހައުސް ގައިޑްލައިނަށް ބެލިޔަސް، ޔޫއެން ބޭސިކް ޕްރިންސިޕަލްސް 1985 އަށް ބެލިޔަސް، ބެއިޖިންގ ސްޓޭޓްމަންޓް 1995 އަށް ބެލިޔަސް، މައުންޓް ސްކޯޕަސް ސްޓޭންޑަރޑްސް 2008 އަށް ބެލިޔަސް، އައިސީޖޭ ޕްރިންސިޕަލްސް 2004 އަށް ބެލިޔަސް، ޔުނިވަރސަލް ޗާރޓަރ އޮފް ދަ ޖަޖް 1999 އަށް ބެލިޔަސް، ބޭންގަލޯރ ޕްރިންސިޕަލްސް 2002 އަށް ބެލިޔަސް އެނގޭ ކަމަކީ، ޝަރުއީ ދާއިރާޔަކީ ތަންފީޛީ ބާރާއި ގާނޫނު ހަދާ ބާރުގެ ކިބައިން މިނިވަން ވެގެން ވާ ވަކި ބާރަކަށް ވާން ޖެހޭނެ ކަމެވެ. "ޖުޑީޝަލް އިންޑިޕެންޑެންސް"ގެ މާނަ ދަންނަ މީހަކަށް، އޭގެ ތެރޭގައި "އިންސްޓިޓިޔުޝަނަލް އިންޑިޕެންޑެންސް" ނުވަތަ "ސްޓްރަކްޗަރަލް އިންޑިޕެންޑެންސް" ހިމެނޭކަން އެނގޭނެއެވެ. އެވަރު ނޭނގޭ މީހަކު ނަމަ، ޔޫއެން ބޭސިކް ޕްރިންސިޕަލްސް 1985 ގެ 14 ވަނަ މާއްދާ ބަލައިލުމުން ކޮންމެވެސް އަލިކަމެއް ލިބިދާނެ ތޯއްޗެކެވެ. މައުންޓް ސްކޯޕަސް މިންގަނޑުގެ2ވަނަ މާއްދާ އެކީ ކިޔައިލުން ވެސް ވަރަށް މުހިއްމެވެ. މި އެއްޗެތި ކިޔައިގެން ވެސް އެއްޗެއް ދޭހަ ނުވެއްޖެ ނަމަ، މާތްﷲ އާ ވަކީލެވެ.\nކޮމަންވެލްތު ލެޓިމާރ ހައުސް ގައިޑްލައިނުގައި، "ޖޫޑިޝަރީ" ހިންގާނީ "ޖޫޑިޝަރީން" ކަމަށް ބުނެފައި އެބައޮތެވެ. އިސް ވެ ދެންނެވި ހުރިހާ މިންގަނޑުތަކެއް އަދި އުސޫލުތަކެއްގައި ވެސް އެ ވާހަކަ އެބައޮތެވެ. އެކަމަކު، ކުރިމަތީގައި އަރައި ހުންނަ އިރު ވެސް ނުފެންނަ މީހުން އިންސާނުންގެ ތެރޭގައި އުޅޭކަމީ ހަގީގަތެކެވެ.\nތިމާޔަށް ކަންކަން ފަހުމު ނުވުމުން، އެހެން މީހުންނަށް ފަހުމު ނުވީޔޭ ކިޔައިގެން ވާހަކަ ދެއްކުމަކީ އަމިއްލަޔަށް ބޭޒާރު ވުން ނޫން އެހެން ނަތީޖާއެއް ނުކުންނާނެ ކަމެއް ނޫނެވެ. ދިވެހިރާއްޖޭގެ ގާނޫނުއަސާސީގެ ތަސައްވުރަކީ، ދިވެހި ފަނޑިޔާރުގެ ހަމައެކަނި ކޯޓްރޫމްތަކަކަށް ހަދައި، ޤަޟާއީ އިޖުރާއާތު ހިންގައި ހުކުމް ލިޔެ އިއްވުން ނޫން އެހެން ހުރިހާ ކަމެއް ފަނޑިޔާރުގެ އަތުން އަތުލައި ރައްޔިތުންގެ މަޖިލިހަށާއި ރައީސަށާއި އަޑުގަދަ ސިޔާސީ ޕާޓީތަކަށް ދޫކޮށްލުން ކަމުގައި ހީވާ ބަޔަކަށް އެ ކުރެވެނީ ކުށްހީއެކެވެ.\nތެދެކެވެ. ޔުނައިޓެޑް ސްޓޭޓްސް އޮފް އެމެރިކާގައި ފަނޑިޔާރުން އައްޔަން ކުރަނީ ތަންފީޒީ ބާރާއި ގާނޫނު ހަދާ މަޖިލިހުންނެވެ. އިނގިރޭސި ވިލާތުގައި ކުރިން އެކަން ކުރަމުން އައީ ތަންފީޒީ ބާރާއި ގާނޫނު ހަދާ މަޖިލިހުގައި ވެސް ހިމެނޭ ފަރާތަކުން ކަމުގައި ވިޔަސް، މިހާރު އެކަން ވަނީ އެ ދެ ބާރަށް ކޮންޓްރޯލް ނޯންނަ މިނިވަން ފަރާތަކާ ހަވާލު ކޮށްފައެވެ. އިސްލާމީ ޚިލާފަތުގައި ފަނޑިޔާރުން އައްޔަން ކުރެއްވީ އަމިއްލަފުޅު ބާރާއި އިޚްތިޔާރުގައި ވަލިއްޔުލްއަމްރެވެ. އެހެންކަމުން، މި ކަމުގައި އެކި ތަންތަނުގައި އެކި ގޮތްގޮތަށް އަމަލު ކޮށްފައި އެބަ ހުއްޓެވެ.\nނަމަވެސް މި ޒަމާނުގެ ގިނަ ގައުމުތަކާއި، އަޅުގަނޑުމެންގެ އަމިއްލަ ގައުމުގެ ތަޖުރިބާއަށް ބަލާ އިރު، ތަންފީޒީ ބާރާއި ގާނޫނު ހަދާ މަޖިލިހުން ފަނޑިޔާރުން އައްޔަން ކުރުމުގެ ތެރެޔަށް ފޯރުވަނީ ނުބައި ނުފޫޒުކަން ސާބިތު ވެއެވެ. އެހެންވެ، ފަނޑިޔާރުގޭގެ މިނިވަންކަމާ ބެހޭ ބައިނަލްއަގްވާމީ އުސޫލުތަކާއި، ތަޖުރިބާކާރުންނާއި އިލްމުވެރީންގެ އިއްތިފާގަކީ، ފަނޑިޔާރުން އައްޔަން ކުރާން ޖެހޭނީ އިސް ފަނޑިޔާރުންނަށް މެޖޯރިޓީ އޮންނަ، މިނިވަން ކިޔާނަކުން، ތަންފީޒީ ބާރާއި ގާނޫނު ހަދާ މަޖިލިހުގެ ނުފޫޒުން އެއްކިބާ ވެގެން، "މެރިޓް-ބޭސްޑް" އުސޫލަކުން ކަމެވެ.\nބައެއް މީހުންނަށް ހީ ވެފައި އޮންނަނީ، ނަޒާހަތްތެރިކަމާއި ސުލޫކާއި އަޚްލާގީ މިންގަނޑުތަކަކީ ހަމައެކަނި ދައުލަތުގެ މުއައްޒަފުންނަށް އޮންނަ ކަމެއް ކަމުގައޭ ހިތަށް އަރާން ޖެހޭ ފަހަރުފަހަރު، މީޑިޔާގައި ހުންނަ ބައެއް ލިޔުންތައް ކިޔައިލުމުން އައުދެއެވެ. އެހެންނެއް ނޫނެވެ. ލިޔުންތެރީން ވެސް ނަޒާހަތްތެރި ވާން، ސުލޫކީ މިންގަނޑުތަކަށް ތަބާ ވާން، އަޚްލާގީ ގިޔަމުތަކާއި އުސޫލުތަކަށް އިހުތިރާމު ކުރާން ޖެހެއެވެ. އެގޮތުން ވިސްނާ އިރު، ތިމާޔަށް އެ ކަމެއްގެ އިލްމާއި މައުލޫމާތު ނެތް ކަމަކާ މެދު ލިޔުންތައް ލިޔުމަކީ ވެސް ނަޒާހަތްތެރިކަމުން ބޭރު ވުމެކެވެ. އިލްމާއި މައުލޫމާތު ހުރި ކަމެއްގައި ވެސް، އިޚްލާސްތެރިކަމާއި ހެޔޮ ނިޔަތާ އެކު ލިޔުމުގެ ބަދަލުގައި ވަކި ސިޔާސީ ފިކުރެއް ނުވަތަ އެފަދަ މަސްލަހަތެއް ހިމާޔަތް ކުރުމަށް ލިޔުމަކީ ވެސް ނަޒާހަތްތެރިކަމާއި ސުލޫކާއި އަޚްލާގާ ޚިލާފުވުމެކެވެ. މި ދެ ކަންތަކުގެ ތެރެއިން ބޮޑަށް ގޯހީ ކޮން ކަމެކޭ ދަންނަވާކަށް އަޅުގަނޑަކަށް ނޭނގެއެވެ. އެނގޭ ކަމަކީ، މިއިން ކޮންމެ ކަމަކީ ވެސް ނުހަނު މަތީ ދަރަޖައިގައި ނުބައި އަމަލުކަމެވެ.\nކުރު ވާހަކަ މުބާރާތުން ލިބުނު ވަނަ\nނަބިއްޔާގެ އޯގާވެރިކަމާ ބެހޭ އެއް ވާހަކަ\nއިސްރާ އާއި މިއުރާޖަކީ ފުލޯކް ވާހަކައެއް ނޫން\nހަތް ސަތޭކަ ރުފިޔާގެ ކުޅޭ އެތި


ލަންކާގައި އުޅޭ ދިވެހިންނަށް އެހީގެ ތަކެތި ފޮނުވޭ ގޮތަށް ހަމަޖައްސައިފި – Dhen.mv\nލަންކާގައި އުޅޭ ދިވެހިންނަށް އެހީގެ ތަކެތި ފޮނުވޭ ގޮތަށް ހަމަޖައްސައިފި\nMarch 30, 2020 - 2:55 pm\nސްރީލަންކާގައި އުޅޭ ދިވެހިންނަށް އެހީގެ ތަކެތި ފޮނުވޭނެ އިންތިޒާމު ސަރުކާރުން ހަމަޖައްސައިދީފިއެވެ.\nފޮރިން މިނިސްޓަރު އަބްދުﷲ ޝާހިދު މިއަދު ކުރެއްވި ޓްވީޓެއްގައި ވިދާޅުވީ ލަންކާގައި އުޅޭ ދިވެހިންނަށް، އެމީހުންގެ އާއިލާތަކުން އެހީގެ ތަކެތި ފޮނުވޭނެ އިންތިޒާމު ސަރުކާރުން ހަމަޖައްސައިދީފައިވާ ކަމަށާއި އެގޮތުން މިތަކެތި ލަންކާ އަށް ގެންދިޔުމަށް ހަމަޖެހިފައިވަނީ ސަރުކާރުން ޗާޓަރުކޮށްގެން ލަންކާ އަށް ދަތުރުކުރާ ކާގޯ ފްލައިޓެއްގައި ކަމަށެވެ.\nމި ކަންކަމާ ގުޅޭ އިތުރު ތަފްސީލުތައް މާދަމާ ހާމަކުރާނެ ކަމަށާއި، މިކަމުގެ ސަބަބުން ލަންކާގައި އުޅޭ ދިވެހި އާއިލާތަކަށް ކޮންމެވެސް ވަރެއްގެ ހިތްހަމަޖެހުމެއް ލިބިގެންދާނެ ކަމަށް އުއްމީދުކުރައްވާ ކަމަށް ޝާހިދު ވިދާޅުވިއެވެ.\nކޮވިޑް-19 އާއި ގުޅިގެން ލަންކާގައި ފްލައިޓުތައް ޖެއްސުން މުއްދަތެއް ނެތް ގޮތަށް ފަސްކޮށްފައިވާއިރު، އޭގެ ސަބަބުން ލަންކާގައި އުޅޭ ދިވެހިންނަށް އެނބުރި ގައުމަށް އަންނަން ވަނީ ދަތިތަކެއް ކުރިމަތިވެފައެވެ.


ޚިދުމަތްތައް ފަސޭހަކަމާއެކު ހޯދުމަށް ދިރާގު...\nޚިދުމަތްތައް ފަސޭހަކަމާއެކު ހޯދުމަށް ދިރާގު "މައިއެކައުންޓް" ޚިޔާރުކުރުމަށް އެދެފި\nއެޕޮއިންޓްމެންޓް ދިނުމުގައި އައު ކަސްޓަމަރުންނަށް އިސްކަންދެވޭނެ\nދިރާގުން ޚިދުމަތް ހޯދުމަށް ކަސްޓަމަރުން އެޕޮއިންޓްމެންޓް ހަދަން ޖެހޭ\nމައިއެކައުންޓުން ގިނަ ޚިދުމަތްތައް ހޯދޭނެ\n4 ފެބްރުއަރީ 2021 | ބުރާސްފަތި 19:13\nމައިއެކައުންޓް މެދުވެރިކޮށް ގޭގައި ތިބެގެން ހުރިހާ ޚިދުމަތެއްވެސް ލިބޭނެކަމަށް ދިރާގުން ބުނޭ\nދިރާގުގެ ޚިދުމަތްތައް ފަސޭހަކަމާއެކު ހޯދުމަށް ދިރާގު "މައިއެކައުންޓް" ޚިޔާރު ކުރުމަށް އެދެފިއެވެ.\nދިރާގުން ބުނީ ކޮވިޑް-19ގެ3ވަނަ ރާޅު ރާއްޖެއަށް ކުރިމަތިވެފައިވާ މި ދަނޑިވަޅުގައި ކަސްޓަމަރުންގެ ސަލާމަތާއި ރައްކާތެރިކަމަށް ދިރާގުގެ ޚިދުމަތްތައް ހޯދުމަށާއި ބިލްތަކަށް ފައިސާ ދެއްކުމަށް ދިރާގު "މައިއެކައުންޓް" އަދި ދިރާގު މޯބައިލް އެޕްލިކޭޝަން ފަދަ ޑިޖިޓަލް ޚިދުމަތްތައް ބޭނުން ކުރުމަށް އެދޭ ކަމަށެވެ.\nދިރާގުން ބުނީ އިންޓަނެޓް އަދި މޮބައިލް ޕެކޭޖްތައް ބަދަލުކޮށް، ފިކްސްޑް ބްރޯޑްއާއި މޮބައިލް ޕެކޭޖްތަކުގެ ޔޫސޭޖް ތަފުސީލު ބަލާފައި، ބިލް ދައްކާ، އަދި ދިރާގުގެ އެކި ޚިދުމަތްތަކަށް އެދުމަށް ކަސްޓަމަރ ކެއަރ ސެންޓަރުތަކަށް ދިޔުމުގެ ބަދަލުގައި އޮންލައިންކޮށް އެޕްލައިކުރުން ފަދަ ގިނަ ފަސޭހަތައް "މައިއެކައުންޓް" ޚިދުމަތް މެދުވެރިކޮށް ކަސްޓަމަރުންނަށް ލިބިގެން ދާނެ ކަމަށެވެ.\nދިރާގު ކަސްޓަމަރ ސަރވިސް ސެންޓަރުތައް މިހާރު ހުޅުވިފައި ވީނަމަވެސް، ޚިދުމަތް ހޯދުމަށް ކަސްޓަމަރުން އެޕޮއިންޓްމެންޓް ހަދަން ޖެހޭކަން ފާހަގަކޮށް ދިރާގުން ބުނީ އެޗްޕީއޭ އިން އަންގާފައިވާ ގައިދުރުކުރުމުގެ އިރުޝާދުތަކުގެ މަތިން ކަސްޓަމަރ ސަރވިސް ސެންޓަރުތަކުގައި ކޮންމެ ދުވަހަކު ޚިދުމަތް ދެވޭނީ ވަކި އަދަދެއްގެ ކަސްޓަމަރުންނަށް ކަމަށެވެ.\nދިރާގުން ބުނީ މި ސްލޮޓްތައް ދިނުމުގައި އައު ކަސްޓަމަރުންނަށް އިސްކަންދެވޭނެ ކަމަށެވެ. އެހެންކަމުން ދިރާގުގެ ޚިދުމަތްތައް މިހާރު ގެންގުޅޭ ކަސްޓަމަރުން މައިއެކައުންޓް މެދުވެރިކޮށް ޚިދުމަތް ހޯދުމަށް ވަނީ އިލްތިމާކޮށްފައެވެ.\nދިރާގުގެ "މައިއެކައުންޓް" ޚިދުމަތަށް މިހާތަނަށް ރެޖިސްޓަރ ކޮށްފައިނުވާ ކަސްޓަމަރުން www.dhiraagu.com.mv/ocs މި ލިންކް މެދުވެރިކޮށް ރެޖިސްޓަރ ކުރެވޭނެއެވެ.\nކޮވިޑް-19ގެ ކޭސްތައް އިތުރު ވަމުންދާ މި ދަނޑިވަޅުގައި މިދުވަސްވަރު ހުރިހާ ކަސްޓަމަރުންވެސް ރައްކާތެރިކަމާއެކު ގޭގައި ތިބުމަށާއި އެޗްޕީއޭގެ ލަފަޔާ އިރުޝާދުތަކާ އެއްގޮތަށް ހުރިހާ ކަސްޓަމަރުންވެސް އަމަލު ކުރުމަށް ދިރާގުން އިލްތިމާސްކުރެއެވެ. ދިރާގުން މަސައްކަތް ކުރަމުންދަނީ ކަސްޓަމަރުން ގޭގައި ތިބެން ޖެހުނަސް ދިރާގުގެ ޚިދުމަތްތައް ބޭނުން ކުރުމަށް ލުއިފަސޭހަތައް ފޯރުކޮށް ކަސްޓަމަރުންގެ ޑިޖިޓަލް ތަޖްރިބާ އިތުރަށް ފުރިހަމަކޮށް ދިނުމަށް ކަމަށް ދިރާގުން ބުނެއެވެ.


SunOnline: Nurakkaatheri bayyeggai maruvaa meehun hineveynee 60 aharun dhashuge meehunnah\nނުރައްކާތެރި ބައްޔެއްގައި މަރުވާ މީހުން ހިނެވޭނީ 60 އަހަރުން ދަށުގެ މީހުންނަށް\n01 Jun 2020, 09:40\nއުމުރުން 60 އަހަރުން މަތީގެ މީހުންނާއި، ދިފާއީ ނިޒާމު ބަލިކަށި މީހުންނަށް، ނުރައްކާތެރި ބައްޔެއް ޖެހިގެން މަރުވާ މީހުން ހިނަވައި، ކަށުކަމާކެމީގެ ކަންތައް ކުރުމުގައި ބައިވެރިނުވެވޭ ގޮތަށް ގަވާއިދު އެކުލަވާލައިފި އެވެ.\nނުރައްކާތެރި ބައްޔެއް ޖެހިގެން މީހަކު މަރުވެއްޖެ ހިނދެއްގައި، މައްޔިތާ ތަންތަނަށް އުފުލުމުގައްޔާއި، މައްޔިތާއަށް އަޅައިލުމުގައްޔާއި، މައްޔިތާ އެއް ތަނުން އަނެއް ތަނަށް ގެންދިޔުމުގައްޔާއި، މައްޔިތާ ވަޅުލުމުގައި އަމަލުކުރާނެ ގޮތާއި، ނުރައްކާތެރި ބައްޔެއް ޖެހިގެން މަރުވެފައިވާ މީހަކު ވަޅުލައިފައިވަނިކޮށް އެ މީހަކު ކަށްވަޅުން ނަގައި، އެހެން ތަނަކަށް ގެންގޮސް އެހެން ތަނެއްގައި، ނުވަތަ އެ ނެގި ތަނެއްގައި އަލުން ވަޅުލުމުގައި އަމަލުކުރާނެ ގޮތްތަކާއި، އެ ކަންކަމުގައި ހިފަހައްޓަންޖެހޭ މިންގަނޑުތައް އެ ގަވާއިދުގައި ވަނީ ބަޔާންކޮށްފައެވެ.\nފުރަތަމަ ގިންތިއަކީ އިންސާނުންނަށް ނުރައްކާތެރި ބައްޔަކަށް\nވުމާއެކު، ވަޅުލުމުގައި މަސައްކަތްކުރާ މީހުންނަށް އެ ބަލި ފެތުރުމުގެ ނުރައްކާ ބޮޑުވެފައި، މުޖުތަމައަށް އެ ބަލި ފެތުރުމުގެ ފުރުސަތު އޮތްކަމަށް ގަބޫލުކުރެވުމާއެކު، އާންމުގޮތެއްގައި އެ ފަދަ ބަލިބަލިން ދިފާއުވުމަށް އެޅޭނެ ހަރުދަނާ ފިޔަވަޅުތައް ހުރުމާއި، އެ ބަލިން ރަނގަޅުވުމަށް ދެވޭނެ ފަރުވާ ހުންނަ ހާލަތެވެ.\nނުރައްކާތެރި ބައްޔެއް ޖެހިފައިވާ މީހުން ހިނެވުމާއި ކަށުކަމާކެމީގެ ކަންތައްތައް ކުރާ މީހުންނާ ގުޅޭގޮތުން ކަށަވަރުކުރަންޖެހޭ ކަންތައްތަކެއް ގަވާއިދުގައި ވަނީ ބަޔާންކޮށްފައެވެ.\nއެގޮތުން އެމީހުންނަކީ އުމުރުން 60 އަހަރުން ދަށުގެ މީހުން ކަމަށް ވާންޖެހޭނެއެވެ. އަދި ބައްޔެއްގެ ސަބަބުން، ނުވަތަ އެހެން ސަބަބަކާހުރެ، ދިފާއީ ނިޒާމު ބަލިކަށިވެފައިވާ ބަޔަކަށް ނުވުމާއި އެ ބައްޔެއްގެ ޒާތުން، ބަލިޖެހުމުން ފުރާނައަށް ނުރައްކާވުމުގެ ފުރުސަތު ބޮޑު މީހަކަށް ނުވުން ހިމެނެއެވެ.\nބޮޑީބޭގަށް މައްޔިތާ ލުމަށްފަހުގައި، ސައިބޯނި ލައިފައިވާ ފެން\nފޮތިގަނޑަކުން، ބޮޑީބޭގުގެ ބޭރު ސާފު ކުރަން ވާނެއެވެ. އަދި ބްލީޗް ސޮލިއުޝަނުން ޑިސްއިންފެކްޓު ކުރަންވާނެއެވެ.\nއެ ކަންކަން ކުރުމުގައި ހަރަކާތްތެރިވާ އެންމެން ތިބެންޖެހޭނީ ޕާސަނަލް ޕްރޮޓެކްޓިވް އިކުއިޕްމަންޓް (ޕީޕީއީ) ލައިގެންނެވެ.\nސިއްހީ ހިދުމަތްދޭ ތަނެއް ފިޔަވައި އެހެން ތަނެއްގައި މީހަކު މަރުވެއްޖެނަމަ، މައްޔިތާއާ ކައިރިނުވެ އެކަން ހެލްތު ޕްރޮޓެކްޝަން އެޖެންސީއަށް އަންގަން ޖެހޭނެއެވެ.\nއަދި މަރުވި މީހާގެ ހަށިގަނޑު އޮތް ތަނުން، ސިއްހީ ހިދުމަތް ދޭ ތަނަކަށް ގެންދިއުމުގެ ބަދަލުގައި ގެންދަންވާނީ، ސީދާ އެ ފަދަ މީހުން ވަޅުލުމަށް ކަނޑައަޅާފައިވާ ތަނަށް ކަމަށް ގަވާއިދުގައި ބުނެފައިވެއެވެ.\nގައިންގަޔަށް އަރާ ނުރައްކާތެރި ބައްޔެއް ފެތުރޭ ދުވަސްވަރެއްގައި، މަރުވެފައިވަނީ ނުރައްކާތެރި ބައްޔެއް ޖެހިގެންކަން ނޭނގި މަރުވެފައިވާ މީހެއްގެ ހަށިގަނޑާ އެއްވެސް މީހަކު ކައިރިވެފައިވާ ނަމަ، އެ މީހެއްގެ ގައިގައި އެ ބަލީގެ ޖަރާސީމު ނެތްކަން ކަށަވަރު ކުރުމަށް ޓަކައި އެ މީހަކު އެކަހެރި ކުރާނެއެވެ.\nއެއްވެސް ސަބަބަކާހުރެ ވަޅުލުން ލަސްކުރަން ޖެހޭ ހާލަތެއް މެދުވެރިވެއްޖެ ކަމަށް، ޑިރެކްޓާ ޖެނެރަލް އޮފް ޕަބްލިކް ހެލްތަށް ފެނިއްޖެނަމަ، ކަނޑައެޅޭ މުއްދަތަކަށް މައްޔިތާ މޯޗަރީގައި ބާއްވަން، ޑިރެކްޓާ ޖެނެރަލަށް ނިންމިދާނެއެވެ.\nނުރައްކާތެރި ބައްޔެއް ޖެހިގެން މަރުވާ މީހެއްގެ ހަށިގަނޑު ހަލާކުނުވެ ގިނަ މުއްދަތަށް ބޭއްވޭގޮތަށް "އެމްބާމް" ކުރުމަކީ އެދެވިގެންވާ ކަމެއް ނޫންކަމަށް ގަވާއިދުގައި ބުނެފައިވެއެވެ.\nގަވާއިދުގައި ބުނެފައިވަނީ ނުރައްކާތެރި ބައްޔެއް ޖެހިފައިވާ މީހުންގެ ކަށުކަމާކެމީގެ ކަންކަން ކުރުމުގައި އަމަލު ކުރަން ވާނީ، އިސްލާމިކް މިނިސްޓްރީގެ ލަފާގެ މަތިން، ޑިރެކްޓާ ޖެނެރަލް ނިންމާ ގޮތެއްގެ މަތިން ކަމަށެވެ.\nނުރައްކާތެރި ބައްޔެއް ޖެހިގެން މަރުވާ މީހުންގެ މޫނު ދެއްކުމުގެ ކަންކަން ބާއްވައި އިންތިޒާމު ކުރާނީ، ނުރައްކަލުގެ ގިންތިއަށާއި، އެ ވަގުތެއްގައި މީހުން އެއްވެ އުޅުމާ ގުޅޭގޮތުން ޑިރެކްޓާ ޖެނެރަލް ނިންމައިފައިވާ ނިންމުންތަކަށް ބިނާކޮށް އެޗްޕީއޭއިން އަންގާ ގޮތެއްގެ މަތިންނެވެ.\nއަދި ހާލަތަށް ރިއާޔަތްކޮށް އިސްލާމިކް މިނިސްޓްރީގެ މަޝްވަރާގެ މަތިން، މަރުވެފައިވާ މީހާގެ މައްޗަށް ކުރެވޭ\nކަށުނަމާދުގައި ބައިވެރިވެވޭނެ މީހުން، ކަނޑައަޅާނީ ޑިރެކްޓާ ޖެނެރަލް އެވެ. އަދި މައްޔިތާ ވަޅުލުމުގައި ވެސް ހަރަކާތްތެރިވާން ވާނީ ވީ އެންމެ މަދު އަދަދެއްގެ މީހުންނެވެ.\nކަށުނަމާދުގައި ބައިވެރިވާ މީހުންނާއި ވަޅުލުމުގައި ހަރަކާތްތެރިވާ އެންމެން، އެޗްޕީއޭއިން ކަނޑައަޅާ މިންގަނޑަކާ އެއްގޮތްވާ ގޮތުގެ މަތިން ޕީޕީއީ ބޭނުންކުރަން ޖެހޭނެއެވެ.\nއާންމު ސިއްހަތު ރައްކާތެރި ކުރުމަށްޓަކައި ތަހުލީލެއް ކުރުމަށް، ނުވަތަ ތަހުގީގެއް ކުރުމަށް، ނުވަތަ ސިއްހީ ގޮތުން ބަލަންޖެހޭ ކަމެއް ބެލުމަށް ވަޅުލައިފައި އޮތް ތަނުން ނަގައި، އެހެން ތަނަކަށް ހަށިގަނޑު ގެންދެވޭނެ ހާލަތްތަކާއި އެކަމުގައި އަމަލުކުރަން ޖެހޭނެ އުސޫލުތައް ވެސް ގަވާއިދުގައި ބުނެފައިވެއެވެ.


Miruhakee sarubee viruvan baraabaru ehcheh!\nމިރުހަކީ ސަރުބީ ވިރުވަން ބަރާބަރު އެއްޗެއް!\nމީހަކު މާރުކޭޓުގައ މިރުސް ތަކެއް ސާފުކުރަނީ\nމިރުހުގައި ސަރުބީ ވިރުވާލަން އެންމެ ބަރާބަރު މާއްދާތަކެއް އެކުލެވިގެންވެއެވެ. އެކަމަކު މިއީ ހިކެން ބޭނުންވާ މީހުންނަށް ޖާދޫއެއް ފަދަ ކާނާއަކަށް ވަނީކީއެއް ނޫނެވެ. މިރުހުގައި ހުންނަ ކެޕްސައިސިން ކިޔާ މާއްދާއެއްގެ ސަބަބުން މިރުސް ކާ މީހުންގެ ހަށިގަނޑުން ކޮންމެވެސް ވަރަކަށް ސަރުބީ ވިރޭ ގޮތް ވަނީ އެވެ.\nއިންޑިއާގެ ސައިންސްވެރިން މިހާޜު ވަނީ މިރުސް ބޭނުން ކޮށްގެން މިހާރު ވިރޭ ވަރަށް ވުރެ ގިނައިން ސަރުބީ ވިރުވާނެ ގޮތްތަކެއް ހޯދާފަ އެވެ. ކެޕްސައިސިން އަކީ މިރުހުގައި ކުޅިރަހަ ލައްވާ އެކްޓިވް ކޮމްޕޮނަންޓެވެ.\nމިރުހުން ބަރުދަން ލުއި ކުރެވޭ ކަމުގެ މާ ގިނަ ހޯދުންތަކެއް މިހާތަނަށް ސައިންސްވެރިން ހޯދާފައެއް ނެތެވެ. ބަރުދަން ލުއި ވިޔަސް ގިނަ އަދަދެއްގެ މިރުސް ކައިގެން ނޫނީ މީގެން އަސަރެއް ނުކުރާނެތީ މިއީ މާ އެކަށީގެންވާ ކަމެއް ކަމަކަށް ވެސް ގިނަ ސައިންސްވެރިން ގަބޫލެއް ނުކުރެ އެވެ.\nމިރުސް ކައިގެން ބަރުދަން ލުއި ކުރުމުގައި މީހާގެ އުމުރާއި ނަސްލު ވެސް ދައުރެއް ކުޅޭ ކަމަށް ބައެއް ރިޕޯޓްތަކުގައި ވެއެވެ. އެގޮތުން 2014 ގައި ހަދާފައިވާ ދިރާސާއެއް ބުނާ ގޮތުގައި ކެޕްސައިސިންގެ ސަބަބުން ކޮންމެވެސް ވަރަކަށް ބަރުދަން ލުއި ކުރެވިދާނެ ކަމުގެ ހެކި ލިބިފައިވާ ކަމަށް މި ހޯދުމުގައި މަސައްކަތްކުރި ސައިންސްވެރިން ވަނީ ބުނެފަ އެވެ.\nކާން ފެށުމުގެ ކުރިން މިރުސް ކައިފިނަމަ ކާހިތް ކެނޑުމަކީ އެކަށީގެންވާ ކަމެކެވެ. އަދި ކެޔަސް މާގިނައިން ނުކެވުމަކީ ވެސް ވެދާނެ ގޮތެކެވެ. މީހުންގެ ބަރުދަން ލުއިވަނީ މި ސަބަބާ ހެދި ކަމަށް ވެދާނެ ކަމަށް ބައެއް މީހުން ގަބޫލު ކުރެ އެވެ.\nމިރުސް ކެއުމުން ކުޅީގެ އިހްސާސް ވުމުން ހަށިގަނޑުގެ ދިފާއުގައި ބައެއް ހޯމޯންތައް އުފެދި ސިކުނޑިން ހަށީގަނޑަށް "ކެއުން ހުއްޓާލާށޭ" ސިގްނަލް ފޮނުވަނީ ކަމަށާއި ބަނޑު ނުފުރެނީސް ކެއުން ހުއްޓާލަން ޖެހޭތީ ބަރުދަން ލުއި ވަނީ ކަމަށް ވެސް މިކަމާ ބެހޭ ގޮތުން ހޯދުންތައް ހޯދާ ބައެއް މާހިރުން ބުނެ އެވެ.\nތަފާތު ގޮތް ގޮތަށް މި ބަހުސްތައް ކުރެވުނު ނަމަވެސް މިރުހުން ބަރުދަން ލުއި ވާނަމަ އެ ވަނީ ކިހިނެއްކަން ސައިންސްވެރިންނަށް ވެސް އަދި ޔަގީނެއް ނުވެ އެވެ. ނަމަވެސް މިއީ ހަގީގަތަކަށް ވެއްޖެނަމަ ފަލަބަލީގެ އުނދަގޫ ތަހައްމަލު ކުރާ މީހުންނަށް އުންމީދީ ބޭހެއް އުފެއްދިދާނެކަމަށް ސައިންސްވެރިން އުންމީދު ކުރެ އެވެ.


Kuru vaahaka: Fiyavalhu (part 2) - vNews.mv\nކުރު ވާހަކަ: ފިޔަވަޅު (ދެވަނަ ބައި)\nވީނިއުސް 30 April 2022, 16:15\n(ދެވަނަ ބައި - 23 އޭޕްރީލް 2022 އާ ގުޅޭ)\nއެއްރެއެއްގެ އިޝާނަމާދުން ފައިބާގެން މުނީރު ހިނގައިގަތީ ވާންއުޅޭ އަނބިމީހާ ސަކީނާމެން ގެއާއި ދިމާލަށެވެ. އެއީ މުނީރަކީ ވާންއުޅޭ ދަނބިދަރި ކަމުން ހުރިހާ ވަގުތެއްގެ ކެއުން ހަމަޖެހިފައި އޮންނަނީ އެގެއިންކަމުގައި ވާތީއެވެ. މަގު ކުރުކޮށްލުމުގެ ބޭނުމުގައި ރުއްގަނޑު ތެރެއިންލާފައި މުނީރު ހިނގައިގަތެވެ. ރުއްގަނޑުގެ މެދަކާއި ހަމައަށް ދެވުނުތަނުން ފަހަތުން މީހަކު އަންނަހެން ހީވެގެން ބަލައިލަން އެނބުރިގަންނަމުން ކައްޗަށްއެޅި ފިޔަވަޅާއިއެކު އަރައިގެންހުރި ބައު ފައިވާންގަނޑު ތޮރުފާލާފައި މުނީރުގެ ފަޔަށް އެއްޗެއް ހެރިއްޖެއެވެ. މުނީރަށް ކުޑަ ސިހުމަކާއިއެކު ވަގުތުން ތިރިވެ ދައްފައި ބަލައިލެވުނެވެ. އެއާއިއެކު ކުއްލިޔަކަށް ކައިރީގައިހުރި ރުކުގައި އެއްޗަކުންޖެހި އެ ޖެހުނު އެއްޗެއް ވިއްސައިގެންދިޔަ އަޑު އިވުނެވެ. ނަމަވެސް މިކަންކަމަކާއި މުނީރު ފަރުވާލެއް ނުބަހައްޓައެވެ. މުނީރު ހޭބޯނަރައިގެން އުޅުނީ އޭނާގެ ފަޔަށް ވަރަށް ފުންކޮށް ވަދެފައި އެއިން މޮހޮރު ލުއްސައި ލެވޭތޯއެވެ. ނަމަވެސް ލޭމަނާކުރާނެ ގޮތެއްނެތި އުފުރާލުން ބުއްދިވެރި ނުވާނެކަމަށް ގަބޫލުކުރެވުމާއިއެކު ކޮރުޖަހަމުން, ރުއްތަކުގެ އެހީގައި މުނީރު ހިނގައިގަތީ ކުރިޔަށެވެ. ތަންކޮޅަކަށް ދިޔަތަނުން އެއްޗެއްގައި އަޅައިގަތުމުން ބަލައިލިއިރު އެއީ ކަތިވަޅިއެކެވެ. މުނީރު ވަޅި ނަގައި ރުކެއްގެ ބުޑަށް އެއްލާފައި މޮހޮރެއްނޫނޭ އަދި ކަތިވަޅިއެއްވެސް ހެރޭނެ! އޭ ހިތާއި ހިތުން ކިޔަމުން ހިނގައިގަތެވެ.\nދޮރުމަތީގައި ލަސްވެގެން ކެތްމަދުވެފައިހުރި ސަކީނާއަށް މުނީރު ކޮރުޖަހަމުން އަންނަތަންފެނި ބޭއިހްތިޔާރުގައި އެދިމާލަށް ދުއްވައިގަނެވުނެވެ. ކިހިނެއްވީ! އެއްޗެއްހެރުނީތަ؟ ހާސްވެފައިހުރި ސަކީނާ މުނީރު އަތުލަފިކޮށްލަމުން އަހާލިއެވެ. ނޫން! އަހަރެން މޮހޮރެއް މައްޗަށް ފުންމާލީ! މުނީރުބެލީ ސަމާސާ ކޮށްލައިގެން ސަކީނާގެ ހާސްކަން ފިލުވައި ލެވޭތޯއެވެ. ސަކީނާ ދުއްވައި ގަތްއަޑަށް އޭރު އައިސަ ގޭތެރޭގައި ހުރެފައި ބޭރަށް ނިކުތެވެ. އައިސައަށްވެސް އަހާލެވުނީ ހަމަ އެއް ސުވާލު ތަކެކެވެ. ނަމަވެސް މުނީރުގެ ބަދަލުގައި ޖަވާބުދިނީ ސަކީނާއެވެ. ސަކީނާގެ އެހީގައި މުނީރުގޮސް ފެންޑާގައި އެލުވާފައިހުރި ބޮޑު އުނދޯލީގައި އިށީނެވެ. އެވަގުތު މުދިންބެއާއީ ވާހަކަތަކެއް ދައްކަމުން މަނިކުބޭ ގެޔަށް ވަންނަނީއެވެ. މަނިކުބެއާއި މުދިންބޭގެ އެހީގައި ސަކީނާ މުނީރުގެ ފައިގައި އިން މޮހޮރު ލުހެލައި، ލޭމަނާކޮށް ތެޔޮކަފަ ހޫނުކޮށް ފައިގައި ޖައްސާ ވިހަ ކަނޑުވާފައި ބޭސްއެޅިއެވެ.\nދަރިފުޅާ ބައްޕަ މިދައްކަނީ މުދިންބެ ކައިރީ އޮޑި ބާލަން ރަނގަޅު އިރުވަރެއްގެ ވާހަކަ މުދިންބެ އެ ވިދާޅުވަނީ އަންނަ ބުރާސްފަތި ދުވަސް ރަނގަޅު ވާނެކަމަށް! އެކަމަކު އެހާތަނަށް ދަރިފުޅުގެ ފައި ފަސޭހަވާނެހެނެއް ހިޔެއްނުވޭ! އަނެއްކޮޅުން ކައިވެއްޔަށް މިހާރު މިއޮތީ 8 ދުވަސް! ކައި ނިމިގެން ދުފަން ތިބެފައި މަނިކުބޭ ބުނެލިއެވެ. އެއާއިއެކު މުދިންބެއަށް ބަލާލާފައި މުނީރު ހިނިގަނޑެއް ޖަހާލިއެވެ. މިއީ އެވަރުގެ ކަމެއްނޫން! މިކަހަލަ ކިތަންމެ މޮހޮރެއް ހެރިގެން މިވަރުވެފަ މިހުރީ! އެހެންވީއިރު މި އަދި ކޯންޗެއް! މުނީރުގެ ހިތްވަރުގަދަ ބަސްތަކަށް މަނިކުބެ ވަރަށް ފަހުރުވެރިވިއެވެ. އެފަދަ އަޒުމު ވަރުގަދަ ހިތްވަރުގަދަ ދަނބިދަރިއެއް ލިބޭތީއެވެ. ކޮންމެ ހާލެއްގައި ނަމަވެސް ސަކީނާ ރައްކާތެރި ކޮށްދޭނެ ކަމުގެ ޔަގީންކަން އޮތުމުންނެވެ.\nދުފައި އަވަދިވެގެން އަނގަތަޅާލަން ތިބެފައި މުދިންބެ ދިއުމުން މުނީރުވެސް ދަނީއޭ ބުނެފައި ހިނގައިގަތެވެ. ނަމަވެސް ފަޔަށް ލިބިފައިއިން ޒަހަމްގެ ސަބަބުން އޭނާއަށް ހިނގޭވަރެއް ނުވިއެވެ. މިރޭދެން ތިޔަ ހާލާގެން ދާނެކަމެއްނެތް! މިތާ ބޮޑު އުނޑޯލީގައި އޮށީވެލާ! އަންނާނަން ބާލީހެއް ހިފައިގެން! ނުހިގިގެން ކޮރުޖަހާ މަންޒަރު ބަލަން ހުރެފައި އައިސަ ބުނެލިއެވެ. މި ހިޔާލު މަނިކުބޭއަށްވެސް ކަމުދިޔައެވެ.\nބުރާސްފަތިދުވަހުގެ ފަތިހެވެ. ނަމާދުކޮށް އަވަދިވެގެން މުނީރު ހިނގައިގަތީ އޮޑިހަރުގެއާއި ދިމާލަށެވެ. މިއަދަކީ މުދިންބެ އިރުޝާދުގެ ދަށުން މަނިކުބޭގެ އޮޑި ބާލަން އެންމެ ރަނގަޅު ދުވަސްކަމުން މެންދުރު ވުމުގެކުރިން އޮޑި ބޭލޭތޯ ކުރަންހުރި މަސައްކަތްތަށް ކުރުމަށެވެ. ހަރުގެޔަށް ދިޔައިރު އެތާގައި ކެއުޅުބެއާއި އަދި ދެތިންކުއްޖެއް މަސައްކަތުގައި އުޅެއެވެ. މުނީރުވެސް ކޮންމެސް ވަރަކަށް މަސައްކަތް ތަކުގައި ބައިވެރިވެލާ ހެދިއެވެ. ނަމަވެސް ފަޔަށް ލިބިފައިހުރި ޒަހަމް އެއްކޮން ފަސޭހަނުވާތީ މާ ބުރަކޮށް ނޫޅެވުނެވެ. ކުޑަ އިރުކޮޅަކު މަސައްކަތުގައި އުޅެލާފައި އެންމެން ސައިބޯން ގެޔަށް ފޮނުވާލިއެވެ. މަޑު ހިނގުމެއްގައި މުނީރު ހިނގައިގަތީ ދިޔަވަރު ހުރިވަރެއް ބަލައިލަން ހަރުގެތެރެއިންލާފައި ގޮނޑުދޮށަށެވެ. ފޫދެމުން އަންނަ ދިޔަވަރަށް ނަޒަރުހިންގާލައި އޮޑި ބާލަން އެންމެ ރަނގަޅު ވަގުތު އަންދާޒާ ކޮށްލިއެވެ.\nކަން ދިމާކުރިގޮތުން މުނީރުއަށް ހުއްޓެވުނީ ގުންޑޮޅިއާއި ފުދޭވަރަކަށް ގާތުގައެވެ. މާ ގިނައިރުތަކެއްނުވެ މުނީރުގެ ބަރަށް ގުންޑޯޅި ކަނޑައިގެންގޮސް އަނގަވަތަށް ކަހަލަގޮތަކަށް ވެއްޓިއްޖެއެވެ. އަދި ހަމަ އެވަގުތު މުނީރުގެ ބޮލުގައި ޖެހޭ ނުޖެހޭފަށުން ވޫސްލާފައި ފިލާބުރިއެއް ހޫރިގެންގޮސް ރާޅުޖަހާފަށައް ވެއްޓުނެވެ. ގުންޑޮޅި ކަނޑައިގެން ވެއްޓުނުވަގުތު މުނީރު އެއްލި ކަޅިންއަކުން ހަރުގެތެރެއިން ތަންކޮޅެއް ބިއްދަށުން އަނދިރިގަނޑުތެރެއިން މީހަކު ދުއްވައިގަތްތަން ފެނުނެވެ. ވެއްޓުމާއިއެކު ތެޅިގަނެފައި މުނީރު ތެދުވިއެވެ. އަދި ކާކުތޯ ވާރަށް ބާރަށް ސުވާލު ކޮށްލިއެވެ. ޖަވާބެއް ނުލިބުމުން ހަރުގެއާއި ތަންކޮޅެއް ކައިރިވެލާފައި އެތެރެ ބަލައިލިއެވެ. މީހެއްގެ ހިލަމެއް ނެތެވެ. ކުރިން އަދިރިގަނޑުގައި ކޮންމެވެސް މީހެއް ހުރިކަން އޭނާޔަށް ޔަގީނެވެ. ނަމަވެސް މިހާރު އެތާގައި އެކަކުވެސް ނެތެވެ. ކޮންމެވެސް ވަރަކަށް ހާސްވެފައިހުރި މުނީރު އަވަސްވެގަތީ ބަފައިބެ ގެއާއި ދިމާލަށެވެ. ތަންކޮޅަކަށް ހިނގައިގެންފައި އަލުން އަނބުރާ ހަރުގެ ތެރެޔަށް ވަނެވެ.\nއަރަމުން އައި އިރާއިއެކު ހަރުގެތެރެޔަށް ވަނީ އަލިކަން ފެތުރިފައެވެ. މުނީރު ހަރުގެތެރެ ރަނގަޅަށް ހޯދާބަލައިލިއެވެ. ފިލާވިޔަސް މީހަކު ހުރިތޯ ޔަގީން ކޮށްލުމަށެވެ. ހަރުގެތެރޭގައި މުނީރު ފިޔަވައި އިތުރުމީހެއް ނެތްކަން ޔަގީނެވެ. އެއާއިއެކު އޭނާ މަޑު ހިނގުމެއްގައި ދެންހިނގައިގަތީ ވެއްޓެން ދިޔަވަގުތު އޭނާގެ ލޮލުގައި އަޅައިގަތް މީހާ ހުރި އަނދިރި ހިސާބަށެވެ. އެހިސާބެއް މިހާރު އަނދިރިއެއް ނޫނެވެ. އިރުގެ އަލި ރީއްޗަށް ފޯރައެވެ. ތަންދޮރު ރީތިކޮށް ވަކިވެއެވެ. ވަރަށް ފަރުވާތެރި ކަމާއިއެކު މުނީރު އެހިސާބުގައި ހުރި ފިޔަވަޅުތަކަށް ބަލައިލިއެވެ. ފިޔަވަޅުތަށް ހުރީ ހަރުގޭގެ ބާގަނޑަކުން ވަދެގެން އައިސް އެހިސާބުގައި މަޑުކޮށްލުމަށްފަހު ދުވެފައި ބާގަނޑުން ނުކުމެގެން ހަރުގެއިން ބޭރަށެވެ. އެއީ ފެން ފައިވާނެއްގެ ފިޔަވަޅުތަކެވެ. ގައިމުވެސް ކެޔޮޅު ބެއާއި ހަރުގެ ކުދިން ދިޔަތާ މާގިނައިރެއްނުވެ އަލުން ހަރުގެއަށް ވަދެވޭނީ އެކުދިންނަށް ފެނިގެން އައި މީހެކެވެ. ނުވަތަ އެތަނުން މީހެއްކަން ކަށަވަރެވެ.\nމަނިކުބޭ ސައިބޯން ފެށިއިރުވެސް މުނީރު އިނީ ގުރުޑުވެފައި އިންކަހަލަ ގޮތަކަށެވެ. މިކަމާ މަނިކުބޭ ސުވާލުކުރުމުން މުނީރު ހުރިހާ ވާހަކަތަކެއް ކިޔައިދޭން ފެށިއެވެ. މޮހޮރު ހެރުނުރޭ މީހަކު ފަހަތުން އައިހެން ހީވި ކަމާއި މިއަދު ހަރުގެތެރެއިން މީހަކު ލަކުޑިބުރިއެއް އޭނާއާއި ދިމާލަށް އެއްލި ވާހަކައެވެ. ކާކުކަން ނޭނގޭ ކަމަށާއި އެކަމަކު އެމީހަކު ހުރި އަނދިރި ގަނޑަކީ މަޑުފަސް ކަމުން އެމީހެއްގެ ފައިވާނުގެ ފިޔަވަޅު ރީތިކޮށް އެތާގައި ހުރި ވާހަކައެވެ. އަދި ފައިވާނުގެ ފިޔަވަޅުތަކުގައި ހާއްސަކަމެއް ހުރިކަމަށާއި އެއީ އެއް ވަދާއި ދިމާލުން ވަދު ނެއްޓިދާނެތީ ފައިވާނުގެ ފަހަތުން ބޮޅެއްފަދަ އެއްޅެއް އަޅުވާފައި އިންކަމުގެ ނިޝާން ފާޅުވާންހުރި ވާހަކައެވެ. އެއީ އެފަދަ ނިޝާނެއް ފައިވާނުން މަޑުފަސްމަތީ ބިންވަޅު ނެގިފައިހުރި ލިޝާންތަކުން ސާފުކޮށް އެނގެން ހުރީމައެވެ. މުނީރުގެ މިވާހަކަތަށް އަޑުއަހަން އިނދެފައި މަނިކުބެއަށް އެއްޗެއް ހަނދާންވިއެވެ. މޫނުމަތީގެ ކުލަވަރު ކޮންމެވެސް ވަރަކަށް ތަޣައްޔަރުވިއެވެ. ދެން ހަރުގެއަށް ދާނީ ތިމަންނާއާއި އެކުގައޭ ބުނެފައި އަވަސް އަވަހަށް މޮޑެފައިހުރި ރޮށިތަށި ކާންފެށިއެވެ.\nމަނިކުބޭ ކައި އަވަދިވެގެން އޮޑި ހަރުގެއަށް ދިޔައީ މުނީރު އާއި އަދި މަނިކުބޭގެ އެއްބަނޑު އާދަނާއި އެކުގައެވެ. ހަރުގެއަށް ވަތްއިރު ކެއުޅުބެއާއި އަދި ދެތިން ކުއްޖަކު މަސައްކަތުގައި އަވަދިނެތި އުޅުނެވެ. މަނިކުބޭ އެންމެންގެ ފައިތިލައަށް ވަރަށް ވިސްނުންތެރި ކަމާއިއެކު ވަކިވަކިން ބަލައިލިއެވެ. ނަމަވެސް އެކެއްގެވެސް ފައިވާނެއް ނެތެވެ. ކެޔޮޅުބޭ ފިޔަވައެވެ. މަނިކުބޭ މަސައްކަތުގައި އުޅުނު ކުދިންނަށް ގޮވާލާފައި ކުނބު އޮންނާނެ ގޭދޮށުގަ! ހަރުކޮށް ގޮސް އެ ހިފައިގެން އަންނާށޭ ބުނުމުން އެކުދިންތަށް ހިނގައިގަތެވެ. އެކުދިން ދިއުމުން މަނިކުބެ ކެޔޮޅަށް ގޮވާލިއެވެ. އަދި އައިސްބަލާށޭ ބުނެ އަތުން އިޝާރާތް ކޮށްލިއެވެ. މިހާރުދެން މި ނިމެނީ! އަށެއް ޖަހަންވާއިރަށް އޮޑި ބޭލޭނެ! ކަމުގެ ޔަގީންކަންދެމުން ކެޔޮޅުބޭ އައިސް މަނިކުބޭމެން ކައިރީހައި ހުއްޓިލިއެވެ.\nކުއްލިޔަކަށް އާދަނު ކެޔޮޅު ކަލޭގެ ދެއަތް ފުރަގަހަށްލައި ހައްޔަރުކޮށް ހިފަހައްޓައިފިއެވެ. އެއާއިއެކު މަނިކުބޭ ގުދުވެ ކެޔޮޅުކަލޭގެ ފައިވާން ދަމައިގަނެ ބިންމަތީގައި ފައިވާންކިބަ ޖަހައި ތައްގަނޑު އަރުވާފައި އެ ނިޝާންތަށްހުރީ މިހެންތޯ މުނީރުއާއި ސުވާލު ކޮށްލިއެވެ. ބުނާނެ އެއްޗެއްނޭގިހުރެ މުނީރު ބޮލުގެ އިޝާރާތުން އާނއެކޭ ބުންޏެވެ. މީގެކުރީ މަހަށްގޮސް އުޅުމުގައި މުނީރު ސަކީނާއާއި އިނަކަ ނުދޭނަމޭބުނެ ކެޔޮޅުބޭ ވާހަކަ ދެއްކިކަން ފަޅުވެރިކުދިން އޮތީ މަނިކުބެ ކައިރީގައި ކިޔައިދީފައެވެ. އަދި ސަކީނާގެ ކައިވެއްޔަށް މާލެއިން އެއްޗެހި ގެންނައިރު 14 ނަންބަރު ފައިވާންގަނޑެއް ކެޔޮޅުބެއަށް ގެންނެސްދިނުމަށް މަނިކުބެ ކައިރިން އެދުނު ހަނދާންވެސް މަނިކުބޭހުއްޓެވެ. މަނިކުބޭއަށް ހުރިހާކަމެއް ނަގައިގަންނަން ފަސޭހަވީ މި ސަބަބު ތަކަށްޓަކައެވެ. އާދަނު ރުޅިވެރި ގޮތަކަށް ކެއޮޅުގެ ދެއަތް ފަހަތަށް ބާރުކޮށްލާފައި ހުރިހާވާހަކައެއް ތެދަށް ކިޔައިދިނުމަށް އެދުނެވެ. ދެ ކޮނޑުހުޅާއިއެކު އަރިކަށްޓަށް އަރައިގަތް ތަދާއިއެކު މާފުކުރޭ ! މިކިޔާދެނީ! މިކިޔާދެނީއޭ ކިޔައި ކެޔޮޅުބޭ ރޯންފެށިއެވެ.\nމަހަށް ދާންފެށީންސުރެ ކެޔޮޅުބޭގެ އިސްމާއިލާއި ސަކީނާގެ ކައިވެއްޔަށް އެދޭކަމަށާއި އަދި ސަކީނާއާއި މުނީރު ގުޅުމުން އެކަމާ ހަސަދަވެރި ވެވުނީކަމުގައި ކެޔޮޅުބެ ކިޔައިދިނެވެ. އަދި މީގެކުރިން ކެއޮޅުބޭގެ އިސްމާއިލާއި ސަކީނާ ދެވާނަމޭ ބުނެ ބަޔަކުކައިރީ އެވާހަކަ ދެއްކިފައި އޮތަތީ އެމީހުން މިހާރު ކެޔޮޅުބޭއަށް ކުރާ މަލާމާތުގެ ސަބަބުން މުނީރުދެކެ ނަފުރަތު ކުރެވުނީކަމުގައި ކެޔޮޅުބޭ ބުންޏެވެ. އެއްރޭ މުނީރުގެ ދުވަސް ދުއްވާލުމަށް ކަތިވަޅިއެއް ބޮލަށް އަމާޒުކޮށް އެއްލިމަކަށާއި ނަމަވެސް އޭނާގެ ނަސީބު ހުރިގޮތުން ފަޔަށް މޮހޮރެއްހެރި, މޮހޮރު ނައްޓަން ގުދުވި ވަގުތު ކަތިވަޅި ރުކެއްގައިޖެހި ވިއްސައިގެންދިޔައީ ކަމުގައި ބުންޏެވެ. އަދި އޮޑިހަރުގެތެރޭގައި ފިލާހުރެ ފަޅުވެރިން ދިޔަވަގުތު ފިލާބުރި ހޫރާލީ މުނީރުގެ ދުވަސް ދުއްވާލަންކަމުގައި ކެޔޮޅުބޭ އެއްބަސްވިއެވެ. (ނިމުނީ)


SunOnline: Uthuru Korea in strategic cruise missile eh thajribaa kohfi\nއުތުރު ކޮރެޔާއިން ސްޓްރެޓީޖިކް ކްރޫޒް މިސައިލެއް ތަޖްރިބާކޮށްފި\nމުހައްމަދު ޖަވާދު ޔޫސުފު 13 Sep 2021, 13:10\nއުތުރުކޮރެއާއިން ތަޖްރިބާކުރި ކްރޫޒް މިސައިލް\nޕިޔޮންގްޔަންގް (ސެޕްޓެމްބަރު 13) : އުތުރު ކޮރެޔާއިން ސްޓްރެޓީޖިކް ކްރޫޒް މިސައިލެއް ކާމިޔާބުކަމާއެކު ތަޖްރިބާކޮށްފިއެވެ.\nއުތުރު ރަސްމީ ނޫސްއެޖެންސީ ބުނާގޮތުން އެގައުމުގެ ސިފައިން ތަޖްރިބާކުރީ މެދުރާސްތާގެ ސްޓްރެޓީޖިކް ކްރޫޒް މިސައިލެކެވެ. ސްޓްރެޓީޖިކް މިސައިލްއަކީ ނިއުކްލިޔާ ވޯހެޑް ހަރުކުރުމުގެ ގާބިލްކަން ލިބިފައިވާ މިސައިލްއެވެ.\nއުތުރުކޮރެއާއިން މި މިސައިލް ތަޖްރިބާކުރީ އެގައުމުގެ ނިއުކްލިޔާ މައްސަލަ ހައްލުކުރުމާބެހޭ ވާހަކަތައް އަލުން ފެށޭނެގޮތަކާބެހޭގޮތުން މަޝްވަރާކުރުމަށްޓަކައި އެމެރިކާ، ދެކުނު ކޮރެޔާއާ އަދި ޖަޕާނުގެ މަންދޫބުންނާއެކު އުތުރުކޮރެއާގެ މަންދޫބުން ޖަޕާނުގައި ބައްދަލުވުމެއް ބޭއްވުމަށް ހަމަޖެހިފައިވަނިކޮށެވެ. އެހެންކަމުން މިއީ އެބައްދަލުވުމަށް އަމާޒުކޮށް އުތުރުކޮރެއާގެ އަސްކަރީ ގާބިލްކަން ހާމަކުރުމަށްޓަކައި އެގައުމުން ދިން މެސެޖެއްކަމަށް މުރާސިލުން ސިފަކުރެއެވެ.\nއުތުުރުކޮރެއާގެ މަނަވަރަކުން ކްރޫޒް މިސައިލެއް ފޮނުވާލަނީ\nއުތުރުކޮރެއާގެ ނިއުކްލިޔާ މައްސަލަ ހައްލުކުރުމަށް އަވަށްޓެރި ދެގައުމު ކަމަށްވާ ޖަޕާނާއި ދެކުނުކޮރެއާ އަދި ސަރަހައްދުގައި އަސްކަރީގޮތުން ފައިހަރުކޮށްލައިގެން އުޅޭ އެމެރިކާވެސް ބޭނުންވަނީ އުތުރުކޮރެއާއަށް އިގްތިސާދީ އަދި މާލީ އެހީތެރިކަން ފޯރުކޮށްދީ އުތުރުކޮރެއާއާ ދެކޮޅަށް އަޅާފައިވާ ދަތިކުރުމުގެ ހުރިހާ ފިޔަވަޅުތަކެއް އުވާލާގޮތަށް އުތުރުކޮރެއާއިން ނިއުކްލޔާ ހަތިޔާރު އުފެއްދުން ހުއްޓާލައި އެގައުމުގައި ހުރި ނިއުކްލިޔާ ހަތިޔާރުތައް ނައްތާލުމަށެވެ.\nމިކަމަށް އުތުރުކޮރެއާވެސް އުސޫލެއްގެ ގޮތުން އެއްބަސްވެއެވެ. ނަމަވެސް މިކަން ކުރިޔަށް ގެންދާނެގޮތްތަކާމެދު އެމެރިކާއާއި އުތުރުކޮރެއާގެ މެދުގައިވަނީ ދެބަސްވުންތައް އުފެދިފައެވެ. އެމެރިކާ ބޭނުންވަނީ އުތުރުކޮރެއާއިން އެންމެ ފުރަތަމަ ނިއުކްލިޔާ ހަތިޔާރު އުފެއްދުން ހުއްޓާލައި އެގައުމުގައި ހުރި ނިއުކްލިޔާ ހަތިޔާރުތައް ނައްތާލުމަށެވެ. އެއަށްފަހު ދަތިކުރުމުގެ ފިޔަވަޅުތައް އުވާލައި އިގްތިސާދީ ގޮތުންނާއި މާލީ ގޮތުން އުތުރުކޮރެއާ އަށް އެހީތެރިކަން ފޯރުކޮށްދިނުމަށެވެ.\nނަމަވެސް އުތުރުކޮރެއާ ބޭނުންވަނީ އެގައުމުގެ ނިއުކްލިޔާ ހަތިޔާރު ނައްތާލުމާއި އިގްތިސާދީ އަދި މާލީ އެހީތެރިކަން ފޯރުކޮށްދިނުމުގެ ކަންތައް އެކުއެކީގައި ގެންދިޔުމަށެވެ. މިކަމަށް އެމެރިކާ ދެކޮޅު ހެދުމުގެ ސަބަބުން ޓްރަމްޕްގެ ވެރިކަމުގައިވެސް އުތުރުކޮރެއާގެ ނިއުކްލިޔާ މައްސަލަ ވަނީ ހައްލުނުވެއެވެ.\nއެމެރިކާގެ މިހާރުގެ ރައީސް ޖޯ ބައިޑެންގެ ވެރިކަމުގައި ބައިޑެންވެސްވަނީ އުތުރުކޮރެއާގެ ނިއުކްލިޔާ މައްސަލަ ހައްލުކުރުމަށް މަސައްކަތްކުރާނެކަމަށް ވިދާޅުވެފައެވެ. މިކަމަށް މަގުފަހިކުރުމުގެ ގޮތުން އުތުރުކޮރެއާގެ މަންދޫބުންނާއެކު އެމެރިކާ، ދެކުނު ކޮރެޔާއާ، އަދި ޖަޕާނުގެ މަންދޫބުން މި ހަފްތާތެރޭގައި ޖަޕާނުގައި ބައްދަލުކުރައްވާގޮތަށްވަނީ ހަމަޖެހިފައެވެ.\nރިޕޯޓްތައް ބުނާގޮތުން އުތުރުކޮރެއާއިން ތަޖްރިބާކޮށްފައިވަނީ ނިއުކްލިޔާ ވޯހެޑް ހަރުކުރެވޭގޮތަށް ތައްޔާރުކޮށްފައިވާ ދޮޅުހާސް ކިލޯމީޓަރުގެ ރާސްތާގެ ކްރޫޒް މިސައިލް އެކެވެ. މި މިސައިލް އޭގެ އަމާޒަށް ވާސިލްވުމާއެކު އޭގެ ބައިތައް ވެއްޓިފައިވަނީ ރިނދޫ ކަނޑަށްކަމަށްވެސް ޚަބަރުތައް ބުނެއެވެ.\nއުތުރުކޮރެއާއަކީ ނިއުކްލިޔާ ހަތިޔާރާއި ދުރުރާސްތާގެ ބަލިސްޓިކް މިސައިލްގެ ގާބިލްކަން ލިބިފައިވާ މަދުގައުމުތަކުގެ ތެރޭގައި ހިމެނޭ ގައުމެކެވެ. އުތުރުކޮރެއާގައި 80 އަށްވުރެ ގިނަ ނިއުކްލިޔާ ވޯހެޑް ހުރިކަމަށް ޖާސޫސީ ރިޕޯޓްތަކުގައި ލަފާކޮށްފައިވެއެވެ.


Raees Yameen akee aailee gulhun demehettumuga failvefaivaa...\nރައީސް ޔާމީންއަކީ އާއިލީ ގުޅުން ދެމެހެއްޓުމުގައި ފެއިލްވެފައިވާ ބޭފުޅެއް: ނާދިރާ\nއިބްރާހިމް މުހައްމަދު ސޯލިހަކީ އާއިލީ ގުޅުންތަށް ދެމެހެއްޓުމުގައި ނަމޫނާ ބޭފުޅެއް ކަމަށް ވިދާޅުވި\nކ. މާލެ 27 އޯގަސްޓު 2018 | ހޯމަ 19:20 4,018\nޕީޕީއެމްގެ ކުރީގެ ކައުންސިލް މެމްބަރ އައިމިނަތު ނާދިރާ ޖަލްސާގައި ވާހަކަދައްކަވަނީ - ރާއްޖެ އެމްވީ\nރައީސް ޔާމީންއަކީ އާއިލީ ގުޅުން ދެމެހެއްޓުމުގައި ފެއިލްވެފައިވާ ބޭފުޅެއް ކަމަށް މައުމޫން ރިފޯރމް މޫވްމެންޓް މެމްބަރ އަދި ޕީޕީއެމްގެ ކުރީގެ ކައުންސިލް މެމްބަރ އައިމިނަތު ނާދިރާ ވިދާޅުވެއްޖެއެވެ.\nގުޅިފައިވާ އިއްތިހާދުން ހޯމަ ދުވަހު ބޭއްވި ބައްދަލުވުމުގައި ލަންކާގައި ދިރިއުޅޭ ދިވެހި ރައްޔިތުންނާ ބައްދަލުކުރައްވާ ވާހަކަފުޅު ދައްކަވަމުން ނާދިރާ ވިދާޅުވީ ރިޔާސީ ކެންޑިޑޭޓެއް ޙިޔާރުކުރައްވާއިރު އެ ބޭފުޅާއަކީ އާއިލީގުޅުން ކިހާވަރަކަށް ދަމަހައްޓަވާ ފަރާތެއްތޯ ބަލަންޖެހޭ ކަމަށެއެވެ. އެގޮތުން ބަލާއިރު ރައީސް ޔާމީން ފެއިލްވެފައިވާ ކަމަށް ނާދިރާ ވިދާޅުވި އެވެ. އިތުރަށް ވާހަކަފުޅު ދައްކަވަމުން ނާދިރާ ވިދާޅުވީ އާއިލާއަކީ އެންމެ ފުރަތަމަ ބަލަންޖެހޭ ފަރާތްކަމަށާއި، އާއިލާ ގުޅުން ދަމަހައްޓަނީ ކިހާވަރަކަށްތޯ ބަލަންޖެހޭ ކަމަށެއެވެ. އެގޮތުން ބަލާއިރު އެފަދަ އެއްވެސް ސިފައެއް ރައީސް ޔާމީންގެ ފަރާތުން މިހާތަނަށް ފެނިވަޑައިގެންފައިނުވާ ކަމަށް އޭނާ ވިދާޅުވި އެވެ.\nނާދިރާ ވިދާޅުވީ ރިޔާސީ ކެންޑިޑޭޓެއް ހޮވާއިރު ރައްޔިތުން އެފަދަ ކަންތައްތަކަށް ވަރަށް ބޮޑަށް ބަލަންޖެހޭނެ ކަމަށެއެވެ. ގުޅިފައިވާ އިއްތިހާދުން ރައްޔިތުންނަށް ދައްކަވާފައިވާ އިބްރާހިމް މުހައްމަދު ސޯލިހަކީ އެފަދަ ގުޅުންތަށް ދެމެހެއްޓުމުގައި ނަމޫނާ ބޭފުޅެއް ކަމަށް ނާދިރާ ވިދާޅުވިއެވެ. އިބޫއަކީ އާއިލާގެ ލޯތްބާއި އިހްތިރާމްގެ އިތުރުން ދާއިރާގެ ލޯތްބާއި އިހްތިރާމް ނުހަނު ބޮޑަށް ލިބިވަޑައިގެންފައިވާ ބޭފުޅެއްކަން ފާހަގަކުރައްވާ ނާދިރާ ވިދާޅުވީ އިބްރާހިމް މުހައްމަދު ސޯލިހަކީ ދިވެހި ރައްޔިތުންނާއި އިއްތިހާދުގެ ލޯތްބާއި އިހްތިރާމް ލިބިވަޑައިގެންފައިވާ ބޭފުޅެއް ކަމަށެއެވެ.\n"އެހެންމެ އެބޭފުޅާ ހޮވުމަކީ މިއަދު އަޅުގަނޑުމެން އެންމެން ކުރަންޖެހޭ ކަމެއް. މި ތަނުން އަޅުގަނޑުމެންނަށް މިފެންނަނީ އެމަންޒަރު. މި އަދު މިތަނަށް ވަޑައިގެން ތިއްބެވި ތިބޭފުޅުންނަކީ އިބްރާހިމް މުހައްމަދު ސޯލިހުގެ ޤާބިލްކަން ފެނިވަޑައިގެން އައިސްތިއްބެވި ބޭފުޅުން"\nބައްދަލުވުމުގައި އިތުރަށް ވާހަކަފުޅު ދައްކަވަމުން ނާދިރާ ވިދާޅުވީ އަމިއްލަ ވަޒަން ދޫކޮށް ސްރީލަންކާއަށް އައިސްތިބި ރައްޔިތުން ތިބީ ކޮންމެވެސް މަޖްބޫރީ ހާލަތެއް އޮވެގެން ކަމަށާއި، އެ މަޖްބޫރީ ހާލަތުގެ ފާއިދާ ނަގަން އަދުގެ ސަރުކާރުން ކުރަމުންދާ މަސައްކަތަކީ ދެރަވަރުގެ ކަމެއް ކަމަށެއެވެ. ގުޅިފައިވާ އިއްތިހާދުގެ ރިޔާސީ ކެންޑިޑޭޓް ވެޑައިންނަވާ ވައުދަކީ ކޮންމެ ރައްޔިތަކުވެސް ބޭނުންވާ ކަންތައްތަށް އަމިއްލަ ފަސްގަނޑުގައި ތިބެގެން ކޮއްދެއްވާނެ ވައުދުކަމަށް ނާދިރާ ވިދާޅުވި އެވެ.\n"މިއަދު މަޖްބޫރީ ހާލަތުގައި އައިސް މިފަސްގަނޑުގައި ދިރިއުޅޭ އެތަށް ބަޔަކު އެބަތިކަމަށް އަޅުގަނޑުމެންގެ ސޯޝަލް މީޑިއާ އެކްޓިވިސްޓުން ފެށިގެން އެތަށް ބައިވަރު ބަޔަކު ޒަރޫރީ ބޭނުންތަކަށްޓަކާ އައިސް އެބަތިބި ކަމަށް. މީގެން ކޮންމެ ބޭފުޅަކު އައިސްތިބެނީ މަޖްބޫރީ ހާލަތުގައި ކަމަށެށް. މިކަންތަށް ރަނގަޅު ކުރުމައްޓަކާ ޔާމީނަށް ފުރުސަތު ދެވިއްޖެ ކަމަށް. ޔާމީންއަށް އެކަންތައްތައް ރަނގަޅުކޮށް ނުދެވުނު ކަމަށް. އަދި ހޯއްދަވާ ދެއްވަން ވިދާޅުވި އާސަންދަވެސް ދެއްވާފައިނުވާ ކަމަށް." ނާދިރާ ވިދާޅުވި އެވެ.


BREAKING: Raajje In Ithuru2Meehaku COVID19 Ah Positive Vejje – adduLIVE\nރާއްޖެއިން އިތުރު ދެ މީހަކު ވައިރަހަށް ޕޮޒިޓިވް ވެއްޖެ\nMar 09, 2020, 00:45 ހަސަން ރަޝީދު\nކޮވިޑް-19 އިން ރައްކާތެރިވުމުގެ ގޮތުން ހެލްތު ޕްރޮޓެކްޝަން އެޖެންސީ (އެޗްޕީއޭ) އާއި ނޭޝަނަލް ޑިޒާސްޓާ މެނޭޖްމަންޓް އޮތޯރިޓީ (އެންޑީއެމްއޭ) ގުޅިގެން މާލޭގެ ބިސްބުރު ސަރަހައްދުގައި ކުރިއަށް ގެންދިޔަ ޑްރިލްގެ ތެރެއިން، ފޮޓޯ: މިހާރު\nރާއްޖެއިން އިތުރު ދެ މީހަކު ވައިރަހަށް ޕޮޒިޓިވް ވެއްޖެ އެވެ.\nހެލްތު ޕޮރެޓެކްޝަން އެޖެންސީ (އެޗްޕީއޭ) އިން މިރޭ ބުނީ އއ.ބަތަލާ އައިލޭންޑު ރިސޯޓުގައި ތިބި ތިން ފަތުރުވެރިއެއް ކޮރޯނާ އަށް ޓެސްޓުކޮށްފައިވާ ކަމަށާއި އޭގެރެއިން ދެ މީހަކު މި ބައްޔަށް ޕޮޒިޓިވް ވެފައިވާކަން ޓެސްޓުތަކުން ދައްކާފައިވާ ކަމަށެވެ.\nނަމަވެސް އެމީހުންނާ ގުޅޭ އެއްވެސް އިތުރު މައުލޫމާތެއް އެޗްޕީއޭ އިން ހާމަކޮށްފައެއް ނުވެއެވެ.\nއެ ދެ މީހުންނާއެކު ރާއްޖެއިން މި ބައްޔަށް ޕޮޒިޓިވްވި މީހުންގެ އަދަދު މިހާރު ވަނީ ހަތަރަކަށް އަރާފައެވެ. މީގެކުރިން މި ބައްޔަށް ރާއްޖެ އިން ޕޮޒިޓިވް ވެފައިވަނީ ކުރެއްދޫ އައިލޭންޑް ރިސޯޓުގައި މަސައްކަތް ކުރަމުންދިޔަ ބިދޭސީ ދެ މުވައްޒަފުންނެވެ.\nސަރުކާރުން މިހާރު ވަނީ ކުރެއްދޫ އައިލޭންޑް ރިސޯޓާއި، ބަތަލާ އައިލޭންޑް ރިސޯޓަށް އަރައި ފޭބުން މަނާކޮށްފައެވެ.\nރާއްޖެއިން ހަތަރު މީހެއްގެ ފަރާތުން ކޮރޯނާ ވައިރަސް ފެނިފައިވާތީ ސަރުކާރުން ވަނީ މުޅި ރާއްޖެއަށް ޔެލޯ އެލާޓު ވެސް ނެރެފައެވެ.\nޔެލޯ އެލާޓް ނެރެނީ ރާއްޖެއިން ބޭރުން ބަލިޖެހިފައިވާ މީހަކު ރާއްޖެ އަންނަ ހާލަތުގަ އެވެ.


އައްޑޫ ސިޓީގައި 10 މެގަވޮޓްގެ ފްލޯޓިން ސޯލަރގެ ބިޔަ މަޝްރޫޢެއް - Voice of Meedhoo Voice of Meedhoo\nއައްޑޫ ސިޓީގައި 10 މެގަވޮޓްގެ ފްލޯޓިން ...\nނައިބު ރައީސް ފައިސަލް ނަސީމް މިއަދު ...\nby މުއިއްޒު އިބްރާހިމް October 27, 2021\nޕީއެސްއެމް ނިއުސްއަށް މަޢުލޫމާތު ދެއްވަމުން މިނިސްޓަރ އޮފް އެންވަޔަރަމަންޓް، ކްލައިމެޓް ޗޭންޖް އެންޑް ޓެކްނޮލޮޖީ އާމިނަތު ޝައުނާ ވިދާޅުވީ އިރުގެ އަލިން އުފައްދާ ހަކަތަ ރައްކާކުރުމަށް ބޭނުންވާ ސްޓޯރޭޖް ސިސްޓަމް ޤާއިމުކުރާނެ ބިން ރަށްރަށުގައި ނެތުމަކީ ހަކަތައިގެ ދާއިރާ ކުރިއެރުވުމަށް އޮތް އެންމެ ބޮޑު ގޮންޖެހުންކަމަށެވެ. މިކަމަށް ޙައްލެއް ގެނައުމުގެ ގޮތުން އާ ޓެކްނޮލޮޖީއެއް ތަޢާރަފްކޮށް ކަނޑާއި ވިލުތަކުގައި ފްލޯޓިންގ ސޯލަރ ޤާއިމުކުރުމުގެ މަސައްކަތް މިހާރު ކުރަމުން އަންނަކަމަށް މިނިސްޓަރ ޝައުނާ ވިދާޅުވިއެވެ\n“އިރާދަކުރެއްވިއްޔާ މިމަޝްރޫޢުގެ ދަށުން 2023ގެ ނިޔަލަށް އައްޑޫ ސިޓީގައި 10 މެގަވޮޓްގެ ފްލޯޓިން ސޯލަރ ޤާއިމުކޮށް ނިމޭނެ. މިވެގެންދާނީ މުޅި ދުނިޔޭގައި އޮތް އެންމެ ބޮޑު ފްލޯޓިންގ ސޯލަރ އިންސްޓޮލޭޝަނަށް.” މިނިސްޓަރ ޝައުނާ ވިދާޅުވިއެވެ.\nމުއިއްޒު އިބްރާހިމް August 11, 2019\nމުއިއްޒު އިބްރާހިމް January 4, 2019\nސ. ހުޅުދޫ ބަނދަރުގެ އެއްގަމު ތޮށިލުމުގެ މަސައްކަތް ހަލުވިކަމާއެކު ކުރިއަށް\nސ. ހުޅުދޫ ބަނދަރު ތަރައްގީ ކުރުމުގެ މަޝްރޫއުގެ ދަށުން، އެއްގަމުތޮށި ލުމުގެ މަސައްކަތް ހަލުވިކަމާއެކު ކުރިއަށްދާ ކަމަށް މޯލްޑިވްސް ...\nމުއިއްޒު އިބްރާހިމް September 23, 2021


Yameen ge massala Supreme Court in angaara dhuvahu ninmanee | Mihaaru\nސުޕްރީމް ކޯޓުން ޔާމީންގެ މައްސަލަ އަންގާރަ ދުވަހު ނިންމަނީ\nމިދިޔަ އޯގަސްޓް ދެ ވަނަ ދުވަހު ކުރީގެ ރައީސް އަބްދުﷲ ޔާމީން ފުލުހަށް ހާޒިރުވުމަށް ފަހު ގެޔަށް ވަޑައިގެން ކުޑަދޮރު ކައިރީ ހުންނަވައިގެން ސަޕޯޓަރުންނަށް އަތުން އިޝާރާތް ކުރައްވަނީ--. ފޮޓޯ ނިޝާން އަލީ / މިހާރު\n25 ނޮވެމްބަރ 2021 - 10:56\nކުރީގެ ރައީސް އަބްދުﷲ ޔާމީންގެ މައްޗަށް މަނީ ލޯންޑަރިންގެ ކުށް ސާބިތުވެ ފަސް އަހަރަށް ޖަލަށް ލުމަށް ކޮށްފައިވާ ހުކުމުގެ އެންމެ ފަހު މަރުހަލާގެ އިސްތިއުނާފު ހުކުމް އަންނަ ހަފްތާގެ އަންގާރަ ދުވަހު ކުރަން ސުޕްރީމް ކޯޓުން ތާވަލްކޮށްފި އެވެ.\nޔާމީން ފަސް އަހަރަށް ޖަލަށް ލައި ފަސް މިލިއަން ޑޮލަރުން ޖޫރިމަނާކުރަން ކޮށްފައިވާ ހުކުމަށް ހައި ކޯޓުން ތާއީދު ކުރުމުން ސުޕްރީމް ކޯޓުގައި ކޮށްފައިވާ އިސްތިއުނާފުގެ ހުކުމް ކުރަން ތާވަލްކޮށްފައި ވަނީ އަންނަ އަންގާރަ ދުވަހުގެ ހެނދުނު 9:00 އަށެވެ.\nގއ. ވޮޑަމުލާ ކިޔާ ރަށެއް ކުއްޔަށް ދޫކުރުމުގައި ދައުލަތަށް ލިބެންޖެހޭ އެއް މިލިއަން ޑޮލަރު، އެމްއެމްޕީއާރްސީ ޚިޔާނާތުގެ ފައިސާ ޖަމާކުރި އެސްއޯއެފް ކުންފުނިން ޔާމީންގެ އެކައުންޓަށް ޖަމާކުރުމުން އެ ފައިސާގެ އަސްލު އޮޅުވާލައި ލޯންޑާކުރި ކަމުގެ ކުށުގައި ޔާމީން ޖަލަށް ލާން ކްރިމިނަލް ކޯޓުގެ ފަސް ފަނޑިޔާރުންގެ ބެންޗަކުން ހުކުމް ކުރީ ނޮވެމްބަރު 28، 2019 ގަ އެވެ.\nޔާމީން ޖަލަށް ލާން ކުރި ހުކުމާ މެދު ސުޕްރީމް ކޯޓުން ގޮތެއް ނިންމާއިރު ކްރިމިނަލް ކޯޓުގައި މިހާރު ވެސް ރިޝްވަތާއި މަނީ ލޯންޑަރިންގެ މައްސަލައެއް ޔާމީނާ ދެކޮޅަށް އަންނަނީ ހިންގަމުންނެވެ. އަދި އިއްޔެ ވެސް ވަނީ މަނީ ލޯންޑަރިންގެ އާ ދައުވާއެއް ކޮށްފަ އެވެ. އެއީ ވ. އާރަށް ކުށްޔަށް ދޫކުރުމުގައި އެއް މިލިއަން ޑޮލަރުގެ ރިޝްވަތު ނަގައި އެ ފައިސާ ލޯންޑާކުރި ކަމުގެ ތުހުމަތުގަ އެވެ.\nސުޕްރީމް ކޯޓް މަނީ ލޯންޑްރިން ރައީސް އަބްދުﷲ ޔާމީން\n17 ކޮމެންޓް, 11 ރިއެކްޝަންސް\nދަށު ކޯޓު ގެ ޙުކުމް ސްޕްރީމް ކޯޓުން ދަމަހައްޓާނެ ކަން ޔަޤީން!\nތިޔަ އެއް މިލިޔަން ޑޮލަރު ޗެކަކީ ކުއަންޓަމް ޗެކެއްތަ؟ ކުއަންޓަމް އޯ ނޮޓޯ ދެޓް 1 މިލިޔަން ޗެކް އިޒް އަ ޗެކް އޮފް މެނީ ޕްރޮބަބިލިޓީޒް.\nއިންސާފު ލިބުންކަމަށްވާނީ ޔާމީނު ދޫކޮށްލުން ކަމަށްވާނަމަ ޔާމީނު ދޫވާނެ.\nމާގިނަ ވަގުތެއް ނަގާ ދިރާސާތަކެއް ހަދަންޖެހޭ ވަރަށް ވުރެ މާ ސާފު މައްސަލައެއް. ތިޔަ މައްސަލައިގަ ޔާމީނު ކުށްވެރި ނުވާނަމަ މިރާއްޖޭގަ ކުށްވެރިޔަކު ނުހުންނާނެ.\nއުފެދުމުގަވެސް ބާތިލް މައްސަލައެއް.\nއެއަށްވުރެ މާ ސާފު މައްސަލަ އެބަހުރި. މިއީ އުރަތްޕެއް ހުރި މައްސަލައެއް ނޫން.\nތީން އެއްވެސް މައްސަލައެއްގަ ޔާމީން ތާށިނުވާނެ. އެއަށްވުރެ މާ މޯޅުވާނެ.\nގައިދީ ޔާމީނު ގޭގަ އެހެން ކުށްވެރިން ވާނުވާގަ ހުރަގޭގަ\nގައިދީ އަދީބު ގޭގަ. ގައިދީ ޒިޔަތު ގޭގަ. ގައިދީ ނަޝީދު އިންގެރޭސި ވިލާތުގަ. ގައިދީ އަޑުބަރޭ ގައުމީ ފުޓުބޯޅަ ޓީމުގަ. މިހެން ލިޔެވިދާނެ ކިތަންމެ ގިނައިންވެސް.\nޒާތީކަމަކީ އީމާންކަން ނެތިކޮށްލާ ބައްޔެކެވެ.\nކަލޯ. ނަޝީދުގެ ހހުކުމް ތަންފީޒުކުރެވޭ ތަން ދުނިޔޭގައި ތިބޭ ބަޔަކު އަދި ދެކޭނެ. ބޮޑުޖަލުހުކުމެއް އޮތް މީހެއް އެއީ.\nނަޝީދު ޖަލަށްލާނެ މީހަކު ދެން ނާންނާނެ. ވަން އެންޑް އޮންލީ ޗާންސް ޔާމީން ހުރިއިރު އެ ލިބުނީ. ދެން އޭނައަށް އޮތީ ހުސް ފްރީޑަމް.\nއިރާދަކުރެއްވިއްޔާ ރައީސް ޔާމީން މިނިވަންވެ އެމަނިކުފާނު ރާއްޖޭގެ ވެރިކަމަށް އަލުން އެނބުރި ވަޑައިގެން މި އަނިޔާވެރިކަން ނިމުމަކަށް އަންނާނެ!\nޠާމީނަކީ ވެރިކަމަށް ކުދޫ ހަމަވާ މީހެއް ނޫން ީހުން ދަންނަ މީހެއް ނޫން އަމިއްލަ ފައިކޭޓުގެ ތަނަވަސް ކަމަށް އަބަދު ދަހިވެތިވެ ހުްންނަ ޔާމީނަށް ވޯޓުލީ ރައީސް މައުމޫނު އެސިވަޑަްިގަތުމަށް ދުވަހަކު ވެސް ރައީސް މައުމޫނު އެމިސްޓޭްކު ފަށްފަށް ނުކުރައްވާނެ އޭޜު މުޅި ގައުމުގައި އިވެމުން ދިޔައީ ރޯއަޑު ޔާމީނުގެ އަނިޔާވެރިކަމާއި ހުރެ އއކަމުގެ ރަހަ ރައީސް މައުމޫނަށް ލައްވާލީވެސް ހުވަފެނުން ނުދެކޭ ފަދަ އަނިޔާވއރި ގޮތަކަށް\nމައުމޫންގެ އަނިޔާވެރިކަން ލައްވާލި މީހުން ތިކަމާ ބުނާނީ ކީކޭބާ؟ މައުމޫނަކީ ވެރިކަން ބާއްވަންވެގެން އެގޮތަށް އަތްނުލާ އެއްވެސް ކަމަކަށް ޖަވާބުދާރީ ނުކުރުވާ އަރާމުކޮށް ގޮނޑިއެއްގަ ބައިންދަންޖެހޭފަދަ މީހެއްބާ؟\nޖަލުގާހުންނަންޖެހޭމީހެއް ގެއެއްދޫކޮށްފާހުރުމަކީ ވަރަށް ބޮޑު ނާއިންސާފެއް. މިދައްކަނީ އާދައިގެ ހުކުމެއްގެވާހަކައެއްްނޫން. މިދައްކަނީ އެތައްމިލިޔަން ރުފިއާއެއްގެ ފަސާދައިގެ ބޮޑު ޖަރީމާއެއްގެ ވާހަކަ.\nމި މައްސަލައިގަ ސުޕްރީމް ކޯޓުން ޔާމިނާ އެއްކޮލަށް ނިންމިއަސް އޯކޭ..


BREAKING: Fainun positive vi emmenves balin rangalhu vejje | Fainu Online\nފައިނުން ޕޮޒިޓިވްވި އެންމެންވެސް ބަލިން ރަނގަޅުވެއްޖެ\n11 ޖުލައި 2021, އާދިއްތަ, 16:42\nފައިނުން ކޮވިޑް19 އަށް ޕޮޒިޓިވްވި އެންމެން ބަލިން ރަނގަޅުވެއްޖެއެވެ.\nފައިނުން ކޮމިއުނިޓީގެ ތެރެއިން ކޮވިޑް19 ގެ2ކޭސް ފެނިފައިވަނީ6ޖޫންގައެވެ. އެއާއިއެކު ރަށް މޮނިޓަރިން ހާލަތަށް ގެނައެވެ. އަދި އެއަށްފަހު ނެގި އެކި ސާމްޕަލްތަކުގެ ތެރެއިން 36 ސާމްޕަލެއް ޕޮޒިޓިވް ވެފައިވެއެވެ.\nފައިނުން އެންމެފަހުން ޕޮޒިޓިވްވީ މިދިޔަ ޖޫން މަހުގެ 28 ވަނަ ދުވަހު ބިދޭސީ މީހެކެވެ. އޭނާވެސް ބަލިން ރަނގަޅުވެފައިވާތީ، މިބައްޔަށް ފައިނުން ޕޮޒިޓިވްވި 36 މީހުން މިހާރު މިވަނީ ބަލިން ރަނގަޅުވެފައެވެ.\nއެންމެފަހުން ފައިނުން ޕޮޒިޓިވްވި ބިދޭސީ މީހާ ޕޮޒިޓިވްވި ދުވަހުން ފެށިގެން މިއަދާއި ހަމައަށް އެކި ދުވަސްމަތިން ޖުމުލަ 60 ސާމްޕަލެއް ނަގާފައިވެއެވެ. މީގެ ތެރެއިން މިހާރު ނަތީޖާ ނުލިބިވާ 20 ސާމްޕަލް ފިޔަވާ އެނޫން ސާމްޕަލްތައް ވަނީ ނެގެޓިވް ވެފައެވެ.\nއެހެންކަމުން، ނަތީޖާ ނުލިބޭ 20 ސާމްޕަލްގެ ނަތީޖާ ނެގެޓިވް ވެއްޖެނަމަ ފައިނު މޮނިޓަރިން ހާލަތުން ނަގާނެކަމަށް މަޢުލޫމާތު ލިބެއެވެ.\nއިތުރު ލިޔުންތައް ރ. ފައިނު ފައިނު ކޮވިޑް-19 ކޮރޯނާ ވައިރަސް


ސަރުކާރުގެ ޕްރައިވަޓައިޒޭޝަން ޕްރޮގްރާމްގެ މަސައްކަތް މިހާރު ގޮސްފައިވާ ހިސާބާބެހޭ މަޢުލޫމާތު ޕްރައިވަޓައިޒޭޝަން ކޮމިޓީން ދީފި – Maldivian Democratic Party\nސަރުކާރުގެ ޕްރައިވަޓައިޒޭޝަން ޕްރޮގްރާމްގެ މަސައްކަތް މިހާރު ގޮސްފައިވާ ހިސާބާބެހޭ މަޢުލޫމާތު ޕްރައިވަޓައިޒޭޝަން ކޮމިޓީން ދީފި\nވިޔަފާރީގެ ޙަރަކާތްތަކުގައި އަމިއްލަ ފަރާތްތަކުގެ ބައިވެރިވުމާއި ޙިއްޞާ އިތުރުކުރުމަށްޓަކައި ސަރުކާރުން ކުރިއަށް ގެންދާ ޕްރައިވަޓައިޒޭޝަން ޕްރޮގްރާމާބެހޭ މަޢުލޫމާތު ޕްރައިވަޓައިޒޭޝަން ކޮމިޓީން މިއަދު ދީފިއެވެ.\nއެ ކޮމިޓީގެ ފަރާތުން ނޫސްވެރިންނަށް މި މަޢްލޫމާތު ދިނުމަށް މިއަދު ހެނދުނު ރައީސުލްޖުމްހޫރިއްޔާގެ އޮފީހުގައި ބޭއްވި ޕްރެސް ކޮންފަރެންސްގައި، ސަރުކާރުގެ ޕްރައިވަޓައިޒޭޝަން ޕްރޮގްރާމްގައި ހިމެނޭ މައިގަނޑު ދެބައިގެ މައްޗަށް ކޮމިޓީގެ ޗެއަރމަން މަޙްމޫދު ރާޒީ ބައްލަވާލެއްވިއެވެ. އެއީ، ސަރުކާރުގެ ކުންފުނިތަކުގައި ހުރި ސަރުކާރުގެ ޙިއްސާގެ ބައެއް ޢާންމުންނަށް ވިއްކެވުމާއި، ޢާންމު ޚިދުމަތްތަކާއި، އެސެޓްސް ތަރައްޤީކުރުން ޕަބްލިކް-ޕްރައިވެޓް ޕާޓްނަރޝިޕްގެ ދަށުން ކުރިއަށް ގެންދެވުން ކަމުގައި ރާޒީ ވިދާޅުވިއެވެ.\nމިގޮތުން، މި ޕްރޮގްރާމްގެ ދަށުން މިހާރު ކުރިއަށް ގެންދަވާފައިވާ މަސައްކަތްތަކާއި، ކުރިއަށް ގެންދަވާ މަސައްކަތްތަކާބެހޭ މަޢުލޫމާތު، ޕްރައިވަޓައިޒޭޝަން ކޮމިޓީން މިއަދު ބޭއްވި ނޫސްވެރިންގެ ބައްދަލުވުމުގައި ޙިއްސާ ކުރެއްވިއެވެ. އަދި ނޫސްވެރިން ދެންނެވި އެކި ސުވާލުތަކަށް ކޮމިޓީގެ ބޭފުޅުން ޖަވާބު ދެއްވިއެވެ.\nޕްރައިވަޓައިޒޭޝަން ކޮމިޓީއަކީ، ޤާނޫނު ނަންބަރު 2006/3 (ދައުލަތުގެ މާލިއްޔަތުގެ ޤާނޫނު) ގެ 49 ވަނަ މާއްދާއިން ލިބިދޭ ބާރުގެ ދަށުން ހަދައި ހިންގަން ފަށާފައިވާ، ދައުލަތުގެ މާލިއްޔަތުގެ ގަވާއިދަށް 13 ވަނަ ބާބު އިތުރުކުރައްވައި އެ ބާބުގެ4ވަނަ މާއްދާގެ (ހ) ގައި ބަޔާންކޮށްފައިވާ ގޮތުގެ މަތިން އުފައްދަވާފައިވާ ކޮމިޓީއެކެވެ.


Dhashu Court Ah Faadu Kiyun Amaazu Nuvaa Gothah Mathee Court MahssalaThah Ninman Edhefi - Vaguthu\nއުއްތަމަ ފަނޑިޔާރު މުއުތަސިމް އަދުނާން - ފޮޓޯ: ރައީސް އޮފީސް\nމަތީ ކޯޓުތަކުގެ ނިންމުންތައް ނިންމާއިރު، ދަށު ކޯޓުގެ ގާޒީންނަށް ފާޑުކިޔުން އަމާޒު ނުވާ ގޮތަށް މައްސަލަތައް ނިންމުމަށް އުއްތަމަ ފަނޑިޔާރު އަހުމަދު މުއުތަސިމް އަދުނާން އެދިވަޑައިގެންފިއެވެ.\nއޮންލައިންކޮށް ކުރިއަށް ދިޔަ މި އަހަރުގެ ފަނޑިޔާރުންގެ އަހަރީ ބައްދަލުވުން ޝަރަފުވެރިކޮށްދެއްވައި ވާހަކަދައްކަވަމުން މުއުތަސިމް ވިދާޅުވީ މަތީ މަރުހަލާގެ ކޯޓުތަކުން ނިންމާ ނިންމުންތައް ބިނާ ވާން ޖެހޭނީ ދަށު މަރުހަލާއިން ކަނޑައެޅި މައްސަލައިގެ ވާގިއާތުތަކަށާއި ގާނޫނުތަކަށް ކަމަށެވެ.\nއަދި މައްސަލަ ބަލާއިރު ނުވަތަ ހުކުމް ކުރާއިރު، އެ މައްސަލައެއް ނިންމި ދަށު މަރުހަލާގެ ކޯޓުގެ ފަނޑިޔާރަށް އިނގިލި ދިއްކުރެވޭނެ ހާލަތްތަކުން ދުރުވުމަށް މަތީ މަރުހަލާތަކުގެ ފަނޑިޔާރުންގެ ކިބައިން އެމަނިކުފާނު އެދިވަޑައިގަނެފައިވެއެވެ.\n"އިއްޒަތްތެރި ފަނޑިޔާރުން އަޅުގަނޑުމެން ހަނދާނުގައި ބަހައްޓަން ޖެހޭ އެއް ކަމަކީ، މަތީ ކޯޓުތަކުގައި ބާއްވާ ޝަރީއަތްތަކުގައި ނުވަތަ އިއްވާ ހުކުމްތަކުގައި ދަށު މަރުހަލާގެ ކޯޓުތަކުގެ ނިންމުން ނިންމި ފަނޑިޔާރަށް އިނގި ދިއްކުރެވޭ ގޮތަށް މަތީ މަރުހަލާގެ ކޯޓުތަކުގެ ނިންމުންތައް ބިނާވިޔަ ނުދިނުން." މުއުތަސިމް ވިދާޅުވިއެވެ.\nއުއްތަމަ ފަނޑިޔާރު މިފަދައިން ވިދާޅުވީ ސުޕްރީމް ކޯޓާއި ހައި ކޯޓުން މި ފަހުން ލޭންޑް މާކް ގިނަ މައްސަލަތަކެއް ނިންމާފައިވާކަން ފާހަގަކުރައްވަމުންނެވެ. މުއުތަސިމް ވަނީ މަތީ ކޯޓުތަކުގެ ފަނޑިޔާރުންނަށް ހުކުމްތައް ލިޔެ ތަރުތީބުކުރެވިފައި ހުންނަ ގޮތަށް ބަލާ ނަޒަރުކުރުމަަށް އިއުތިމާސްކުރައްވާފައެވެ.\nއުއްތަމަ ފަނޑިޔާރު ވިދާޅުވީ މަތީ މަރުހަލާގެ ކޯޓުތަކުގެ ނިންމުންތައް ފަސޭހައިން ބެލޭނެ ޑޭޓާބޭސްއެއް ތައްޔާރު ކުރުމުގެ މަސައްކަތް ޑިޕާޓްމެންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ) އިން ކުރަމުން ގެންދާ ކަމަށެވެ.\nފަނޑިޔާރުންނަކީ ހާއްސަ ސިފަތަކެއް ހުންނަންވާނެ ބައެއްކަން ފާހަގަކުރައްވަމުން އޭނާ އިތުރަށް ވިދާޅުވީ ފަނޑިޔާރުން މުޖުތަަމައު ބަލައިގަންނަ ބަޔަކަށް ވެގެން ނޫނީ ހުށަހެޅޭ މައްސަލަތަކުގައި އަދުލު އިންސާފު ގާއިމް ކުރެވުނުކަމުގެ އިހްސާސް ރައްޔިތުންނަށް ނުކުރެވޭނެ ކަމަށެވެ. އަދި މިދިޔަ އަހަރު ހުށަހެޅުނު މައްސަލަތައް އޭގެ ކުރީ އަހަރާއި އަޅާ ކިޔާއިރު 16 އިންސައްތަ ދަށަށް ގޮސްފައިވާކަމާއި، ނިންމި މައްސަލަތަކުގެ އަދަދު ވެސް 26 ޕަސެންތް ދަށަށް ގޮސްފައިވާކަން ފާހަގަކުރެއްވިއެވެ.\nޖޫން 12, 2021 19:11\nބޭއިންސާފުން ޙުކުމް އިއްވައި ހިތައްއެރިހައިގޮތަކަށް ޝަރީޢަތްތައްކޮށް ހެކިންގެގޮތުގައި ފާސިގުންގެ ހެކިބަސްނަގައިގެން ޝަރީޢަތްކުރަންޏާ އެއްވެސް ފާޑެއްނުކިޔޭނެދޯ؟\nޖޫން 12, 2021 20:28\nއަދުލުއިންސާފު ހޯދާދެވުނުކަމަށް ޤަބޫފުޅު ކުރައްވަންތޯ؟؟؟ ޖުޑީޝަރީގެ އާދައިގެ މުވައްޒަފުންގެ އެތައް ޙައްޤެއް ނުލިބޭ. ޙައްޤުވެފައިވާ މަޤާމުގެ ކުރިއެރުން ނުލިބޭތާ ތިންއަހަރުމިވަނީ. ތިބޭފުޅުންގެ ފަރާތުން ކުރަންޖެހޭ ކަންކަން ނުކޮށްހުރުމުގެ ސަބަބުން މުވައްޒަފުން ބިކަަމުންމިދަނީ.\nޖޫން 13, 2021 08:01\nޖޭއެސްސީން ފަޑިޔާރުންނާއި މެދުގައި ބޭއިންސާފުން ކަންކުރަމުން ދާއިރުވެސް މަނިކުފާނު ހަމަ އެއްޗެއް ވިދާޅުނުވެ ހަނުހުންނަވަނީ ކީއްވެތޯ ؟\nޖޫން 13, 2021 08:59\nފަޑިޔާރުން ޖޭއެސްސީ ދެކެ ބިރުން ތިބެ ހުކު މް ކުރީ މަކާ އަދުލު އިންސާފު ޤާއި މު ކުރެވުނީކަ މުގައި ބެލެވިދާނެތޯ ؟


ރައީސްއެވެ! އަޅުގަނޑު ހަނާވަނީއެވެ. — Ihavandhoo.com\nރައީސްއެވެ! އަޅުގަނޑު ހަނާވަނީއެވެ.\n1 މެއި 2016 2\nލޮބުވެތި ރައީސްއެވެ. އަޅުގަނޑަކީ މަނިކުފާނު ވެރިކަން ކުރައްވާ، ރާއްޖޭގެ ނިކަމެތި ރައްޔިތަކީމެވެ. އަޅުގަނޑަށް ލިބޭ މުސާރައިން އާއިލާގެ ހަރަދުތައް ކޮށްފައި ބާކީކުރެވެނީ ނިކަން ކުޑަ މިންވަރެކެވެ. މާލީތަނަވަސްކަން ކުޑަ ކަމުގެ ސަބަބުން ބައެއްކަކަލަ ހައްސާސީ ބޭނުންތައް ފުއްދުމަށްވެސް އަޅުގަނޑުވަނީ ނާޗާރުވެފައެވެ.\nނަވެސް އަޅުގަނޑު އެއްކަމެއް ކުރަމެވެ. ލިބޭ މަދު ފައިސާކޮޅުން ބައެއް، ޑާޓާ ޕެކޭޖެއް ގަތުމަށް ކޮންމެ މަހަކުވެސް ހާއްސަކުރަމެވެ. ބަވަނަވަމުންދާ ދުނިޔޭގައި އިންޓަނެޓަރ ނުލައި އަރާހަމަކުރެވޭނެގޮތެއް ނެތެވެ. ވިމާ އިންޓަނެޓަކަކީ އަޅުގަނޑަށް ވަރަށް ޒަރޫރީ އެއްޗެކެވެ. އަޅުގަނޑު ކަހަލަ ފޭސްބުކް އެޑިކްޓަކަށް ވާނީ އެހެންތާއެވެ. އެހެންމީހުންގެ ގޮތެއް ނޭނގެއެވެ. ނަމަވެސް ހިތާމައަކީ މިރާއްޖޭގައި އޭގެ އަގު ފަލަކަމެވެ. މަނިކުފާނު ވެސް ކަންތައް ކުރެއްވީ ވަރަށް ދެރަވަރުކޮށެވެ. މަނިކުފާނު މަޖިލީހުގެ ގޮނޑި ހޫނުކުރެއްވި ދުވަސްވަރު ވިދާޅުވަމުންގެންދެވި ގޮތާއި މުޅިން ހިލާފަށެވެ. ކުރިން ހުރިވަރަށްވުރެ އޭގެ އަގު 6% ފަލަކޮށްލެއްވީއެވެ.\nއެދުވަސްވަރު މަނިކުފާނަށް އަޑުއިވުނެވެ. އަޅުގަނޑުމެން ކަހަލަ ސޯޝަލް މީޑިއާގެ މަންސަތައް ބޭނުންކުރާމީހުންގެ ޝަކުވާއެވެ. އިންޓަނެޓްފަދަ މުވާސަލާތީ ވަސީލަތްތަކަށް ކުރަންޖެހޭ ހޭދައިގެ ބޮޑުކަމުގެ ޝަކުވާއެވެ. ވިދާޅުވީމް ނޫންތޯއެވެ؟ މުވާސަލާތީ ވަސީލަތްތަކުން ޓެކްސް ނެގުމަކީ ހެއޮވާވަރުގެ ކަމެއް ނޫންކަމަށެވެ. ނަމަވެސް މިއަދު ތިޔަ ހެއްދެވީ ކިހިނެއްތޯއެވެ؟ ތިޔަ ހެއްދެވީ ކިހިނެއް ތޯއެވެ؟\nމަނިކުފާނު ގެންގުޅުއްވާ ޕާޓީގެ މަޖްލިސް މެމްބަރަކު ވިދާޅުވިހެން އަޅުގަނޑުވެސް ބުނެލާނަމަވެ. އިއްޒަތްތެރި މަނިކުފާނެވެ. "މަނިކުފާނަކީ ދުނިޔޭގައި ހުންނެވި އެންމެމޮޅު އިކޮނޮމިސްޓެވެ. އޭޝިޔާގެ ނަންބަރު ތިނެކެވެ." ވީމާ މިކަމަށް ހައްލެއް ގެނެސްދޭންވީއެއް ނޫންހެއްޔެވެ. މަނިކުފާނިގެ އިކޮނޮމިސްޓިކް ހިކުމަތު އަމަލީ ބޭނުންކުރައްވާ އިންޓަނެޓްގެ އަގު އަޅުގަނޑުމެންގެ އަތްފޯރާ ފަށަށް ތިރިކޮށްލަ ދޭންވީ ނޫންހެއްޔެވެ.\nދެން އަނެއްވާހަކައެވެ. މަނިކުފާނެވެ. ވަރަށް އާދޭހާއިއެކު ދަންނަވަމެވެ. ދެން އިތުރަށް ކަރަންޓްގެ އަގު ހެއޮނުކުރައްވައްޗެވެ. މިހާރު ދެތިންފަހަރު އެކަން ކުރައްވާފީމެއްނޫންހެއްޔެވެ. މީގެ ހަފްތާއެއްހާދުވަސްކުރިން އަނެއްކާވެސް ކަރަންޓްގެ އަގު ހެއޮކުރައްވާނަމޭ މަނިކުފާނު ވިދާޅުވިފަހުން މިހުންނަނީ ބިރުން ވިރިވިރިއެވެ.\nދިވެހިން ގަބޫލުކުރެއެވެ. މަނިކުފާނަކީ އިކޮނޮމިސްޓެއްކަމެވެ. މޮޅު އިކޮނޮމިސްޓެއްކަމެވެ. މަނިކުފާނު ތިޔަ ހުންނެވީ ދައުލަތުގެ އެންމެއިސްވެރިޔާއަށެވެ. އަޅުގަނޑަށްވެސް އެނގެއެވެ. މަނިކުފާނު ދައުލަތަށް ދެރައެއް ލިބޭގޮތަށް ކަމެއް ނުކުރައްވާނެކަމެވެ. ކަންކުރައްވަމުންވެސް ތިޔަގެންދަވަނީވެސް އެމަގުންނެވެ. ދައުލަތުން ކަރަންޓަށްކުރާ ހޭދަ މަނިކުފާނުގެ ހިކުމަތު އަމަލީ ބޭނުން ކުރައްވައިގެން ބޮޑުތަނުން ކުޑަކުރައްވައިފިއެވެ. ސަބްސިޑީ ކަނޑައިލައްވާފިއެވެ. ނަމަވެސް އަޅުގަނޑުމެންކަހަލަ ނިކަމެތިންގެ ޖީބަށްވީ ބަރެވެ.\nވީމާ ދެން ކަރަންޓްގެ އަގު ހެއޮނުކޮށް ބޮޑުކޮށް ދެއްވާށެވެ. އިންޓަނެޓްގެ އަގުވެސް ބޮޑުކޮށްދެއްވާށެވެ. އޭރުން އަޅުގަނޑުމެން ކަހަލަ ނިކަމެތިންގެ ޖީބަށް ލުއިވާނެ ތޯއްޗެކެވެ.\n↵ ފޭސްބުކް އެޑިކްޓް\nރައްޔިތުން ފެއިލް ވެފައިވަނީ ވަރަށްބޮޑަށް\nފާޑުކިޔަންވީ ރައްޔިތުން މުސާރަދޭ މީހުންނަށެވެ.\nVarah findi beyfulheh liyunu ehcheh kudaminun nan haama kollan nukerun ladhun\n– 1 މެއި 2016 1 4\nޤައުމެއްގެ ވެރިއަކަށް ހުންނެވި މީހާއަށް ޤައުމުގާ ވާނުވާނޭގޭތީ އަޖައިބުން އަޖައިބު․ ހިތުން ކަރަންޓްގެ އަގު ހެއޮކޮށްގެން އެހުންނެވީ․\n– 1 މެއި 201641


Anhenunge dhauru majileehugai bodu kuran jehey kamah Gasim vidhaalhuvehje | Mihaaru\nމިރޭގެ ހަފުލާގައި ނާޒިމާގެ ދެކަނބަލުން، ޖޭޕީގެ ލީޑަރު ގާސިމާ އެކު.---ފޮޓޯ: ހުސައިން ވަހީދު/މިހާރު\nއަންހެނުންގެ ދައުރު މަޖިލީހުގައި ބޮޑު ކުރަންޖެހޭ ކަމަށް ގާސިމް ވިދާޅުވެއްޖެ\n29 ޖެނުއަރީ 2019 - 22:54 34 comments\nރައްޔިތުންގެ މަޖިލީހުގައި އަންހެނުންގެ ދައުރު ބޮޑު ކުރަންޖެހޭ ކަމަށް ޖުމްހޫރީ ޕާޓީ (ޖޭޕީ) ގެ ލީޑަރު ގާސިމް އިބްރާހިމް މިރޭ ވިދާޅުވެއްޖެ އެވެ.\nއަންނަ އޭޕްރީލް ހަ ވަނަ ދުވަހު ބާއްވާ ރައްޔިތުންގެ މަޖިލިހުގެ އިންތިޚާބަށް ޖޭޕީގެ ފަރާތުން ހެންވޭރު ހުޅަނގު ދާއިރާ އަށް ވާދަކުރައްވާ އައިޝަތު ނާޒިމާގެ ކެމްޕެއިން ފެށުމަށް ބޭއްވި ހަފުލާގައި ގާސިމް ވިދާޅުވީ، އަންހެނުންނަކީ ގައުމުގެ ބޮޑު ބަޔަކަށް ވެފައި އެ އާބާދީ ރައްޔިތުންގެ މަޖިލީހުގައި ފުރިހަމަ އަށް ތަމްސީލު ކުރެވެން ޖެހޭނެ ކަމަށެވެ.\n"އެ މީހުންނަށް އެނގޭނެ ވަރަށް ގިނަ ކަންތައްތައް އަޅުގަނޑުމެން ފިރިހެނުން ނުދަންނަ. މުލިއްސެއް ޖަހައިގެން ރިއްސި މީހަކަށް އެނގޭނީ އޭގެ ރިހުން ހުރި މިންވަރު. ތަކްލީފެއް އުފުލާ މީހަކަށް އެނގޭނީ އެކަމެއްގެ ބޮޑުކަމާއި ކުޑަކަން. އަންހެން ބޭފުޅުންނަށް ދިމާވާ ކަންކަން އަންހެން ބޭފުޅުންނަށް އެނގޭނީ،" ރައްޔިތުނގެ މަޖިލީހުގެ ރައީސްކަން ވެސް ކުރައްވާ ގާސިމް ވިދާޅުވި އެވެ.\nމިރޭގެ ހަފުލާގައި ނާޒިމާ ވާހަކަ ދައްކަވަނީ.---ފޮޓޯ: ހުސައިން ވަހީދު/މިހާރު\nރައްޔިތުންގެ މަޖިލީހުގައި އަންހެނުންގެ ދައުރު އިތުރު ކުރުމުގެ އިތުރުން ސިޔާސީ އެހެން ދާއިރާތަކުގައި ވެސް އަންހެނުންގެ ދައުރު އިތުރު ކުރުން މުހިންމު ކަމަށް ގާސިމް ވިދާޅުވި އެވެ.\n".. އަންހެނުންނަށް ލިބޭ އުނދަގުލާއި ވޭނާއި ހޫނު އެނގިވަޑައިގަންނަވާނީ ހަމަ އަންހެން ބޭފުޅަކަށް. ރައްޔިތުންގެ މަޖިލީހަށް އަދި އެހެން ސިޔާސީ ދާއިރާތަކަށް އަންހެން ބޭފުޅުން ބޭނުންވާކަން އަޅުގަނޑުމެންނަށް އެނގޭ އެއްވެސް ކަހަލަ ޝައްކަކާ ނުލައި،" ފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) ގެ ކުރީގެ ނައިބު ރައީސް އަދި މަޝްހޫރު ވޮލީބޯޅަ ކުޅުންތެރިޔާ ނާޒިމާގެ ކެމްޕެއިން ރަސްމީކޮށް ފެށުމުގެ ހަފުލާގައި ގާސިމް ވިދާޅުވި އެވެ.\nމިރޭގެ ހަފުލާގައި ގާސިމް ވާހަކަފުޅު ދައްކަވަނީ.---ފޮޓޯ: ހުސައިން ވަހީދު/މިހާރު\nގާސިމް ވިދާޅުވީ ރާއްޖޭގެ ރައްޔިތުންގެ މަޖިލީހުގައި އަންހެނުން މަދުވުމުން ބޭރުގެ ގައުމުތަކުން އެކަމަށް ފާޑުކިޔާ ކަމަށެވެ. އެހެންކަމުން އަންހެންނުންގެ ބޭނުންތެރިކަން ދަނެގަނެ ގާނޫނާއި ގަވާއިދުތައް ހެދުމުގައި އަންހެނުންގެ ދައުރު ހިމެނުން މުހިންމު ކަމަށް ވެސް ގާސިމް ވިދާޅުވި އެވެ.\nމީގެ ފަސް އަހަރު ކުރިން އިންތިހާބުކުރި 18 ވަނަ ރައްޔިތުންގެ މަޖިލީހަށް ހޮވިވަޑައިގެންފައި ވަނީ އެންމެ ފަސް އަންހެން ބޭފުޅުންނެވެ. އެފްއޭއެމްގެ ފުރަތަމަ އަންހެން ނައިބު ރައީސް ނާޒިމާ ވިދާޅުވެފައި ވަނީ ކުޅިވަރުގައި ކާމިޔާބު ހަރުފަތްތަކަށް ފަހު، ރައްޔިތުންގެ މަޖިލިހަށް ވާދަކުރައްވަން ނިންމެވީ އޭނާގެ އަމިއްލަ ދާއިރާ ތަމްސީލު ކުރައްވަން ކަމަށެވެ. އެ ދާއިރާގައި އިސްކޮށް، ކެރޭ އަދި ހިތްވަރުގަދަ މީހެއްގެ ގޮތުގައި އޭނާ ދެމިހުންނަވާނެ ކަމަށް ނާޒިމާ ކުރިން ވިދާޅުވެފައި ވެ އެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް ޖުމްހޫރީ ޕާޓީ އައިޝަތު ނާޒިމާ ރައްޔިތުންގެ މަޖިލީހުގެ އިންތިޚާބު 2019 އަންހެނުން ބާރުވެރިކުރުން އަންހެނުން\nStandard & Origin Pvt Ltd\nStandard & Origin Pvt Ltd Sales and Marketing Assistant 19 Sep 2019\nDhigufaru Island Resort Marketing Executive, Reservations Manager, Human Resources Manager, Administrative Officer 18 Sep 2019


Nabavee seerathaai insaanee nafusiyyaathu -2- One Online\nނަބަވީ ސީރަތާއި އިންސާނީ ނަފުސިއްޔާތު - 2\n(6 ޑިސެމްބަރުގެ އަދަދާ ގުޅޭ)\nއެހެނިހެން ނަބީބޭކަލުންގެ ޙަޔާތްޕުޅުން އަޅުގަނޑުމެން އިމްތިޔާޒީ ސިފަފުޅަކީ ކޮބައިކަން ފާހަގަކުރާފަދައިން އިސްލާމްދީނުގެ ނަބިއްޔާގެ ޙަޔާތްޕުޅާމެދު ވިސްނާއިރު ފާޅުކަންބޮޑު ގޮތެއްގައި ފެންނަނީ މެދުމިންކަމެވެ. އެމާތް ސާހިބާގެ ނުބުއްވަތަށް ނުވަތަ ސީރަތަށް އަބަދަށް ދެމިހުރުމުގެ ސިފަލިބިފައިވަނީ މެދުމިންކަމުގެ ސަބަބުންނެވެ. ކައުސާހިބާ صلّــى اللّــه عليـه وسلّـم ފިޔަވައި އެހެންހުރިހައި ނަބީބޭކަލުންގެ ދަޢުވަތަކީވެސް ވަކިސަރަޙައްދަކަށް ނުވަތަ ތަފާތު ޤައުމަކަށް ޚާއްޞަ ނުބުއްވަތެކެވެ. އެބޭކަލުންގެ ނަބީކަން އެއަށްވުރެ ބޮޑަށް ފުޅާވެފައެއް ނުވެއެވެ. މެދުކެނޑުމެއްނެތި ދެމިހުރުމެއްވެސް ލިބިފައެއް ނުވެއެވެ. ކީރިތި ޤުރްއާނުގެ އަންނަނިވި އާޔަތުން ހާމަކުރައްވައިފައިވަނީ އެޙަޤީޤަތެވެ.\n"އަދި ހަމައެފަދައިން މެދުމިން އުންމަތެއްކަމުގައި ތިމަންރަސްކަލާނގެ ތިޔަބައިމީހުން ލެއްވީމެވެ. އެއީ (ޤިޔާމަތްދުވަހުން) މީސްތަކުންގެ މައްޗަށް ހެކިވާ ބަޔަކުކަމުގައި ތިޔަބައިމީހުން ވުމަށްޓަކައެވެ." (الـبقــرة: 143)\nއާދެ، މިއުންމަތަށް މެދުމިންކަމަށް ދަޢުވަތު ދެއްވިގެންވާއިރު އުންމަތުގެ އިމާމު އަދި އުންމަތް އެބޭކަލަކަށް އިޤްތިދާވާ މާތް ސާހިބާ محمّد صلّــى اللّــه عليـه وسلّـم ގެ ޝަޚްޞިއްޔަތު މެދުމިންވެގެންވާނެ މަތިވެރި ދަރަޖައޮތީ ހީކޮށްލުމެވެ. ޚުލާޞާއެއްގެގޮތުން ދަންނަވާނަމަ ކައުސާހިބާ صلّــى اللّــه عليـه وسلّـم އެކަލޭގެފާނުގެ ދަޢުވަތު އިންސާނީ ނަފްސިއްޔާތާ އެއްގޮތްކުރެއްވުމަށްޓަކައި ހުންނެވީ މެދުމިންކަމާއި ވަކިއަތަކަށް ބަރުވެވަޑައިނުގެންނެވުމުގެ އެންމެ ފުރިހަމަ މިންގަނޑުގައިކަން ކަށަވަރެވެ. އޭގެ ލާޒިމީ ނަތީޖާއަކަށްވީ އެމާތް ސާހިބާގެ ދަޢުވަތު އޭގެ އަމިއްލަ ޒާތުގައި ކޮންމެ އިންސާނެއްގެ އުންމީދުތަކުގެ ސަމުގާގެ ގަހާ ކަމުގައްޔާއި ހިތާމަޔާއި މޮޅިވެރިކަމުގެ ޝިފާކަމުގައްޔާއި ކޮންމެ އިންސާނެއްގެ ކަންބޮޑުވުމުގެ ޙައްލުކަމުގައި ވަމުންދިޔުމެވެ. އިތުރު ސާހިބާގެ ދަޢުވަތުގެ އިމްތިޔާޒީ ސިފަފުޅަކީ އެއީއެވެ.\nމައްކާގެ ޙަރަމްފުޅުގައި ޠަވާފުކުރާތަނަށް ދާންހުންނަ މަގުތައް. ހިޖުރައިން 1326 ވަނައަހަރު ---\nއުޞޫލުއްތަފްސީރުގެ ޢިލްމުވެރީންނާއި މުފައްސިރުން ވިދާޅުވާގޮތުގައި ވަޙީގެ ދެބާވަތެއްވެމެވެ. ކިޔެވޭ ވަޙީއާއި ނުކިޔެވޭ ވަޙީއެވެ. ކިޔެވޭ ވަޙީއަކީ ކީރިތި ޤުރްއާނެވެ. ނުކިޔެވޭ ވަޙީއަކީ ނަބަވީ ޙަދީޘްފުޅުތަކެވެ. މާނައަކީ އިތުރު ސާހިބާ صلّــى اللّــه عليـه وسلّـم ވިދާޅުވި ކޮންމެ ބަސްފުޅަކާއި ކުރާން އެންގެވި ކޮންމެ ކަމަކާއި ކުރުން މަނާކުރެއްވި ކޮންމެ ކަމެއްގެ ވާހަކަ ބަޔާންކުރެއްވުމުގައި ބޭނުންކުރެއްވި ލަފުޒުތަކަކީ މާތް اللّــه ގެ ވަޙީއެވެ. އެކަލާނގެ ބަސްފުޅެވެ. އެމާތް ސާހިބާގެ އަމިއްލަފުޅު ބަސްފުޅުތަކެއް ކަމުގައިވިޔަސްވެހެވެ. ޚުދު އަރަހުށި މާތް اللّــه سبحـانــه وتـعــالــى ވަނީ އެކަމަށް ހެކިވެވޮޑިގެންފައެވެ.\n"އަދި އެކަލޭގެފާނު އަމިއްލަ އެދުންފުޅަކަށް ވާހަކަފުޅެއް ނުދައްކަވާމެއެވެ. އެއީ އެކަލޭގެފާނަށް އިއްވަވާ ވަޙީއެއްކަމުގައިނޫނީ ނުވެއެވެ." (الـنّــجــــم: 3، 4)\nأمّ المـؤمـنــيـن السّـيّدة عـائـشــة رضى اللّـه عنـهــا އަށް މިރޮނގުން ދެންނެވުނު ސުވާލެއްގެ ޖަވާބުގައި އެކަމަނާ ވިދާޅުވެފައިވަނީ އެމާތް ސާހިބާގެ ޚުލުޤުފުޅަކީ ކީރިތި ޤުރްއާން ކަމުގައެވެ. މިއީވެސް ނަބަވީ ސީރަތު މުޅީންވެސް ބިނާވެފައިވަނީ ކީރިތި ޤުރްއާނުގެ މައްޗަށްކަމުގެ ވަރުގަދަ ދަލީލެކެވެ. އެހެންކަމުން ނަބަވީ ސީރަތު ދިރާސާކުރާއިރު ކީރިތި ޤުރްއާނުގެ މައްޗަށް ފިކުރު ހިންގަމުން ގެންދިޔުމަކީ ލާޒިމު ކަމެކެވެ. އެމާތް ސާހިބާގެ ރީތި ސީރަތުގައި އިންސާނީ ނަފުސިއްޔަތާމެދު ޚިޔާލު ބެހެއްޓެވި ވަރުގަދަކަމާއި އެމާތް ސާހިބާ ދެއްވި އިރުޝާދުތަކާއި އެމާތް ސާހިބާގެ މަގުދެއްކެވުމުގައި އެމަންބަޣަކުން މަންފާ ހޯއްދަވަމުން ގެންދެވި ފެނާރަކީ ކީރިތި ޤުރްއާންކަން އެނގޭނީ އޭރުންނެވެ.\nމައްކާގެ ޙަރަމްފުޅުގައި ސަޢުޔު ކުރާން އޮންނަ މަގު. ހިޖުރައިން 1326 ވަނައަހަރު. (ޞަފާއާވީކޮޅުން)\nއަޅުގަނޑުމެންނަށް އެނގިފައިވާ ފަދައިން އިންސާނާގެ ހުރިހައި މަސައްކަތްތަކަކާއި އޭނާކުރާ ހުރިހާ ހިންމަތެއްގެ ނާރެހަކީ ކާނާއާއި، އުނުފޭރާމާއި ގެދޮރެވެ. އިންސާނާ ދިރިހުންނަނީވެސް އަދި މަރުވެދަނީވެސް އެކަންކަމުގެ ފިކުރުގައެވެ. ކީރިތި ޤުރްއާނުގެ އަންނަނިވި އާޔަތްތަކުންވެސް އަޅުގަނޑުމެންގެ މިވާހަކައަށް އިތުރު ބާރެއް ލިބެއެވެ.\n"ފަހެ ތިމަންރަސްކަލާނގެ ވަޙީކުރެއްވީމެވެ. އޭ آدم ގެފާނޭވެ! ހަމަކަށަވަރުން، މިއީ ކަލޭގެފާނާއި ކަލޭގެފާނުގެ އަނބިކަނބަލުންނަށްހުރި ޢަދާވަތްތެރިއެކެވެ. ފަހެ، އެކަލޭގެ ތިޔަ ދެކަނބަލުން ސުވަރުގެއިން ނެރެލިޔަ ނުދެއްވާހުށިކަމެވެ! އޭރުން ކަލޭގެފާނު ދަތިތަކާ ކުރިމަތިލައްވާން ޖެހިވަޑައިގެންފާނެތެވެ. ހަމަކަށަވަރުން ކަލޭގެފާނަކަށް އެތާނގައި ބަނޑުހައިވުމެއްނެތެވެ. އަދި އުނުއޮރިޔާންވުމެއްވެސް ނުމެވޭމެއެވެ. އަދި ހަމަކަށަވަރުން، ކަލޭގެފާނަށް އެތާނގައި ކަރުހިއްކުމެއް ނުލިބޭނެތެވެ. އަދި ކަލޭގެފާނަށް އަވީގެ ހޫނެއްވެސް ނުމެވާނެމެއެވެ. (طـــه: 119-117)\nآدم ގެފާނު ސުވަރުގެއިން ނުކުމެވަޑައިނުގެން ހުންނަވާނަމަ ލިބިވަޑައިގަންނަވާނެ ތިން ފައިދާއެއްގެ ވާހަކަ މިވަނީ ބަޔާންކުރައްވައިފައެވެ. އެއީ ހައިހޫނުކަން ލިބިވަޑައިނުގެންނާއި ޢައުރަ ނިވައިކުރެއްވެވިގެންވުމާއި އަތްވާއި ކަރުފުޅު ހިއްކުމުގެ ސަބަބުން ކަންބޮޑުވެވަޑައިގަންނަވަން ޖެހިވަޑައިނުގެންނެވުމެވެ. އަރަހުށި މާތް اللّــه އާ ކުއްތަންވުމަށްވުރެ މަތިވެރި ނިޢުމަތެއް ސުވަރުގޭގައި ދިރިއުޅޭ އިންސާނަކަށް އޮންނާނެތޯއެވެ؟ އެކަމަކު މިއާޔަތްތަކުގައި އެމަތިވެރި ނިޢުމަތުގެ ވާހަކަ ބަޔާންކުރެއްވުމުގެ ބަދަލުގައި ބަޔާންކުރައްވައިފައިއެވަނީ އެއްގޮތެއްގައި ވަރަށް އާދައިގެ ނިޢުމަތްތަކެއްގެ ވާހަކައެވެ. އެހެނީ آدم ގެފާނާއި حــوّاى ގެފާނަކީ އެދެކަނބަލުންގެ މާތްކަމާއި މަތިވެރިކަމާއެކުވެސް އިންސާނުންނެވެ. އެހެންކަމުން ބަޔާންވެދިޔަ އާޔަތްތަކުގައި އެދެކަނބަލުންގެ ނަފްސިއްޔާތަށް ރިޢާޔަތްކުރައްވައި އެދެކަނބަލުންގެ މަތިވެރި ރައްބާ ވަކިވެވަޑައިގެންނެވުމުގެ އަފޫރުއްބަ ގެއްލުމަށް އިޝާރަތްކުރައްވައިފައެއް ނުވެއެވެ. އަދި ކީއްތޯއެވެ؟ އަސްލު މަޙްރޫމްވެވަޑައިގެންނެވުމެއްކަމުގައި ބަޔާންކުރައްވައިފައިވަނީ ކެއިންބުއިމާއި އުނުފޭރާމާއި ގެދޮރުން މަޙްރޫމުވެވަޑައިގެންނެވުމެވެ.\nމަސްޖިދުއްތަންޢީމު (މަސްޖިދުލްޢުމްރާ) ހިޖުރައިން 1326 ވަނައަހަރު ---\nޙިކުމަތްތެރި ޤުރްއާނުގައި މާތް اللّــه ގެ ނިޝާންތައް ބަޔާންކުރެއްވުމުގައިވެސް ޢާއްމުގޮތެއްގައި ފައްޓަވައިފައިވަނީ ކޮންމެ އިންސާނަކަށްވެސް އެކަންކަން މައްސަލަޔަކަށްވާ ކަންތައްތަކުގެ ވާހަކައިންނެވެ. އަންނަނިވި އާޔަތްތަކުން އެކަން އެނގެއެވެ.\n"އަދި ރޭގަނޑާއި ދުވާލުގެ ވަގުތުތަކުގައި ތިޔަބައިމީހުން ނިދާ ނިދުމާއި އެކަލާނގެ ފަޟްލުވަންތަކަމުގެ ތެރެއިން އެދި ތިޔަބައިމީހުން މަސައްކަތްކުރުންވަނީ އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންނެވެ." (الــرّوم: 23)\n"އަދި އަހާއި، ބަޣަލާއި، ޙިމާރުވެސް ހެއްދެވިއެވެ. އެއީ ތިޔަބައިމީހުން އެތަކެއްޗަށް ސަވާރުވުމަށާއި، އަދި ޒީނަތެއްގެ ގޮތުގައެވެ. އަދި ތިޔަބައިމީހުން ނުދަންނަ ތަކެތި އެކަލާނގެ ހައްދަވަތެވެ." (الـنّـمل: 8)\n"އަދި ތިޔަބައިމީހުންނަށްޓަކައި ކަނޑު ޚިދުމަތްތެރިކުރެއްވީ އެކަލާނގެއެވެ. (އެއީ) ތިޔަބައިމީހުން އެކަނޑުން ތާޒާމަސް ކެއުމަށްޓަކައެވެ. އަދި ތިޔަބައިމީހުން އަޅައިއުޅޭ ގަހަނާ، އެކަނޑުންނެރެ، ނެގުމަށްޓަކައެވެ. އަދި އެކަނޑުގައި ގޮސްއައިސްވާ އުޅަނދުތައް ތިބާ ދެކޭނޫއެވެ." (الـنّـمل: 14)\nމަތީގައި ބަޔާންކޮށްފައިވާ އާޔަތްތަކަކީ ނުހަނު އާދަޔާ ޚިލާފު އާޔަތްތަކެއް ކަމުގައިވުމާއެކުވެސް ވަރަށް އާންމު ކަންތައްތަކެއް ބަޔާންކުރައްވާ އާޔަތްތަކެކެވެ. އެއާޔަތްތަކުގެ ޚާއްޞަކަމަކީ ކިތަންމެ ގަބުމީހަކަށްވެސް އަދި ކިތަންމެ ޖާހިލު މީހަކަށްވެސް އެ އާޔަތްތަކާމެދު ވިސްނައިގެން އިލާހީ މަޢުރިފަތު ހޯދައިގަނެވިދާނެކަމެވެ. ޝައްކެއްނެތެވެ. ހުސްޠާހިރުވަންތަ މާތް اللّــه އެދިވޮޑިގެންވާނަމަ ކިތަންމެ އާދަޔާ ޚިލާފު ނާޒުކު ނުކުތާތަކަކުންވެސް އެކަލާނގެ ނިޝާންތައް ބަޔާންކުރައްވައިފީހެވެ. އެކަމަކު އެކަލާނގެ ޙިކުމަތްވަންތަކަމުގެ ޚާއްޞަ މަޞްލަޙަތާ އެއްގޮތްވާ ގޮތުގެމަތީން ބަޔާންކުރައްވައިފައިއެވަނީ ކޮންމެ އިންސާނަކަށްވެސް ވިސްނައިގަނެވިދާނެ ކަންތައްތަކެވެ.\nســورة الـغـاشـيــة ގެ އަންނަނިވި އާޔަތްތަކަކީ މާތް اللّــه ގެ ކުޅަދުންވަންތަކަން ފާޅުކުރެއްވުމަށްޓަކައި ވަޙީކުރައްވައިފައިވާ އާޔަތްތަކެކެވެ. އެއީވެސް ބަޔާންކުރެއްވުމުގެ ތަފާތު ގޮތެއް ފެންނަ އާޔަތްތަކެކެވެ.\n"ފަހެ ޖަމަލު ހައްދަވައިފައިވަނީ ކޮންފަދަޔަކުން ކަމާމެދު އެއުރެން ޖަމަލަށް ނުބަލަނީހެއްޔެވެ؟ އަދި އުޑު އުފުއްލަވައިފައިވަނީ ކޮންފަދަޔަކުންކަމާމެދު އެއުރެން އުޑަށް ނުބަލަނީހެއްޔެވެ؟ އަދި ފަރުބަދަތައް ކޮޅަށް ނަންގަވާފައިވަނީ، ކޮންފަދަޔަކުން ކަމާމެދު އެއުރެން ފަރުބަދަތަކަށް ނުބަލަނީހެއްޔެވެ؟ އަދި ބިން ފަތުރުއްވާފައިވަނީ ކޮންފަދަޔަކުން ކަމާމެދު އެއުރެން ބިމަށް ނުބަލަނީހެއްޔެވެ؟" (الـغـاشـيــة: 20-17)\nމިމާތް އާޔަތްތަކުގެ ތެރެއިން އެންމެފުރަތަމަ އާޔަތް ޚާއްޞަ ކުރައްވައިފައިވަނީ ކީރިތި ޤުރްއާން އެންމެފުރަތަމަ އެބަޔަކާ މުޚާޠަބުކުރެއްވި ޢަރަބީންނަށެވެ. ޢާންމުކޮށް ޤިޔާމަތާ ހަމަޔަށް ދުނިޔެއަށް އަންނާނެ ހުރިހައި އިންސާނުންނަށެވެ. ޖަމަލަކީ އެސޫފި އުފައްދަވައިފައިވާގޮތުން މިއަދުވެސް އިންސާނުންނަށް އަޖައިބުކަމާއި ހައިރާންކަން ލިބުމުގެ ސަބަބެއްކަމުގައިވާ ޖަނަވާރެކެވެ. މި އާޔަތްތަކުގައިވާ ޚާއްޞަކަމަކީ މިއާޔަތްތަކުގައި ޖަމަލާއި ފަރުބަދަތަކާއި އުޑާއި ބިމުގައި ލައްވައިފައިވާ ޚާއްޞަ ކަންކަމަށް އަލިއަޅުއްވައިފައި ނުވާކަމެވެ. ޢިލްމުގެ ތެރެއަށް ފުނަށް ފީނައިގަނެވިފައިނުވާ މީހުންވެސް އެބައިމީހުންގެ ފޯރުންތެރިކަމުގެ މިންވަރުން އެތަކެތީގެ ޚާއްޞިއްޔަތާމެދު ވިސްނުމަށްޓަކައެވެ. ޢިލްމާއި ފަންނުގެ އަހުލުވެރީން އެބައިމީހުންގެ މިންގަނޑުން އެ މަޚްލޫޤާތުތަކާމެދު ވިސްނައި މަޢުރިފާ ޙާޞިލުކުރުމަށްޓަކައެވެ.